প্ৰৱন্ধঃ সাম্যবাদ আৰু পৰিয়াল / আলেকজেণ্ড্ৰা কলন্তাই\nHomearticleপ্ৰৱন্ধঃ সাম্যবাদ আৰু পৰিয়াল / আলেকজেণ্ড্ৰা কলন্তাই\ntranslatorsassam June 25, 2020\nসাম্যবাদ আৰু পৰিয়াল\nমূল: আলেকজেণ্ড্ৰা কলন্তাই\nঅনুবাদ: বিশ্বজিৎ বৰা\nপ্ৰথম প্ৰকাশ: ৰুছ ভাষাত Komuinstka, নং ২, ১৯২০, আৰু ইংৰাজী ভাষাত The Worker, ১৯২০;\nউৎস: “Communism and the Family.” Selected Writings of Alexandra Kollontai. Allison & Busby, ১৯৭৭;\nইংৰাজী অনুবাদ: এলিক্স হল্ট (Alix Holt) (https://www.marxists.org/archive/kollonta/1920/communismfamily.htm)।\n[অনুবাদকৰ টোকা: বিংশ শতিকা জোকাৰি যোৱা ৰুছদেশৰ সমাজবাদী আন্দোলনৰ এগৰাকী অন্যতম লেখত ল’বলগীয়া মাৰ্ক্সবাদী বিপ্লৱী আৰু তাত্ত্বিক আলেকজেণ্ড্ৰা মিখাইলভনা কলন্তাইৰ এই ৰচনাখন অনুবাদ কৰাৰ বেলিকা ভাষিক উৎপত্তিৰ ভিন্ন ইতিহাস থকা ইংৰাজী আৰু অসমীয়া ভাষাৰ গাঁথনি আৰু প্ৰকাশভংগীৰ বৈসাদৃশ্যৰ মাজত এক সমতা স্থাপনৰ বাবে যৎপৰোনাস্তি প্ৰয়াস কৰা হৈছে। তদুপৰি, সংজ্ঞামূলক তথা ধাৰণামূলক শব্দৰ ভাষান্তৰৰ ক্ষেত্ৰত এক সংগতি বৰ্তাই ৰাখিবলৈ আৰু লিংগ-ভিত্তিক ভাষিক বৈষম্য দূৰ কৰিবলৈ যতদূৰ সম্ভৱ প্ৰয়াস কৰা হৈছে। এই ৰচনাখন এলিক্স হল্টে ইংৰাজীলৈ অনুবাদ কৰা আলেকজেণ্ড্ৰা কলন্তাইৰ নিৰ্বাচিত ৰচনাৱলীত সন্নিৱিষ্ট আৰু মাৰ্ক্সবাদী ইণ্টাৰনেট মহাফেজখানাত উপলব্ধ (লিংক ওপৰত) “Communism and the Family”-শীৰ্ষক ৰচনাখনৰ পৰা অনূদিত।]\nউৎপাদনত মহিলাৰ ভূমিকা: পৰিয়ালত ইয়াৰ প্ৰভাৱ\nসাম্যবাদৰ অধীনত পৰিয়াল থাকিবনে? বৰ্তমানৰ ৰূপতে পৰিয়াল থাকিবনে? এইবোৰ প্ৰশ্ন শ্ৰমিক শ্ৰেণীৰ বহু মহিলাৰ লগতে আৰু পুৰুষৰ মনতো উদয় হৈছে। আমাৰ চকুৰ আগতে জীৱন সলনি হৈছে – পুৰাতন অভ্যাস আৰু পৰম্পৰাৰ অৱসান ঘটিছে, আৰু সৰ্বহাৰা পৰিয়ালৰ সমগ্ৰ জীৱন এনেদৰে বিকশিত হৈছে যে ই নতুন আৰু আচহুৱা, কোনো কোনোৰ মতে আনকি উদ্ভট। সন্দেহাতীতভাৱেই শ্ৰমজীৱী মহিলাই এইবোৰ প্ৰশ্নৰ উত্তৰৰ অন্বেষণত মূৰ ঘমাইছে। আমাৰ মনোযোগ দাবী কৰা আন এক প্ৰসংগ হৈছে যে ছোভিয়েট ৰুছিয়াত বিবাহ-বিচ্ছেদ সহজসাধ্য কৰা হৈছে। জন প্ৰতিনিধি পৰিষদে (Council of People’s Commissars) ১৯১৭ চনৰ ১৮ ডিচেম্বৰ তাৰিখে জাৰি কৰা ফৰমান অনুসৰি বিবাহ-বিচ্ছেদ কেৱল ধনিক শ্ৰেণীৰে বিলাসিতা হৈ থকা নাই – এতিয়াৰে পৰা এগৰাকী শ্ৰমজীৱী মহিলায়ো তেওঁক মাৰ-কিল কৰি জীৱনটো নৰক কৰি তোলা মদাহী আৰু অসভ্য পতিৰ পৰা আঁতৰি বেলেগে জীয়াই থকাৰ অধিকাৰ বিচাৰি মাহ কি বছৰ ধৰি আবেদন কৰি থাকিব নালাগে। পাৰস্পৰিক সন্মতিসাপেক্ষে বিবাহ-বিচ্ছেদৰ কাৰণে এতিয়া এসপ্তাহ বা দুসপ্তাহতকৈ বেছি সময় নালাগে। নিজৰ বৈবাহিক জীৱনত অসন্তুষ্ট মহিলাই এই সহজসাধ্য বিচ্ছেদ ব্যৱস্থাক স্বাগতম জনাইছে। কিন্তু সেইসকল মহিলা যিসকলৰ কাৰণে তেওঁলোকৰ গিৰিয়েকেই হৈছে পৰিয়ালৰ জীৱিকা-আৰ্জক, তেওঁলোকৰ পেটতে হাত-ভৰি লুকাইছে। তেওঁলোকে এতিয়ালৈকে এই কথা উপলব্ধি কৰা নাই যে এগৰাকী মহিলাই সহায় আৰু আশ্ৰয়ৰ কাৰণে স্বতন্ত্ৰ (individual) পুৰুষৰ ঠাইত গোট (collective) আৰু সমাজৰ ওপৰত ভৰসা কৰিবলৈ অভ্যস্ত হ’ব লাগিব।\nসত্যৰ সন্মুখীন নোহোৱাৰ কোনো কথা নাই – সেই পুৰণা পৰিয়াল ব্যৱস্থা য’ত পুৰুষেই সৰ্বেসৰ্বা আৰু মহিলা সদাতুচ্ছ, সেইধৰণৰ পৰিয়াল য’ত মহিলাৰ নিজাববীয়া কোনো মত থাকিব নোৱাৰে, নিজৰ বাবে কোনো সময় বা ধনৰাশি থাকিব নোৱাৰে, এয়া আমাৰ চকুৰ আগতে সলনি হৈছে। কিন্তু শংকাৰ কোনো কাৰণ নাই। এয়া কেৱল আমাৰেই অজ্ঞতা যিয়ে আমাক এইবুলি ভাবিবলৈ বাধ্য কৰায় যে আমাৰ চৌপাশৰ পৃথিৱীখন, যিখনৰ লগত আমি অভ্যস্ত, সেইখন কেতিয়াও সলনি হ’ব নোৱাৰে। “যেনেকৈয়ে আছিল, তেনেকৈয়ে চিৰদিন থাকিব” বুলি লেটিন ভাষাত থকা কথাষাৰতকৈ মিছা একো হ’ব নোৱাৰে। আমি কেৱল অতীতত মানুহ কিদৰে জীয়াই আছিল সেই বিষয়ে অধ্যয়ন কৰিলেই জানিম যে সবেই পৰিবৰ্তনশীল আৰু কোনো প্ৰথা বা পৰম্পৰা, ৰাজনৈতিক সংগঠন বা নৈতিক আদৰ্শই চিৰস্থায়ী আৰু অলংঘনীয় নহয়। ইতিহাসৰ সোঁতত পৰিয়ালৰ বিন্যাস বহুবাৰ সলনি হৈছে; এসময়ত ই আজিৰ পৰিয়ালতকৈ সম্পূৰ্ণ বেলেগ আছিল। এসময়ত কুটুম্বিতা-কেন্দ্ৰিক (kinship) পৰিয়ালকে সাধাৰণ নিয়ম বুলি মানি লোৱা হৈছিল – মাকেই তেওঁৰ ল’ৰা-ছোৱালী, নাতি-নাতিনী আৰু আজো-নাতি-নাতিনীৰে গঠিত পৰিয়ালৰ দায়িত্ব আৰু তত্ত্বাৱধান লৈছিল, আৰু সকলো একেলগেই থাকিছিল আৰু কাম কৰিছিল। পৰৱৰ্তী এসময়ত পুৰুষতান্ত্ৰিক পৰিয়াল নিয়ম হৈ পৰিল। এই পৰিয়াল বিন্যাসত বাপেকৰ মতেই হৈছে পৰিয়ালৰ সকলো সদস্যৰ কাৰণে আইনসদৃশ – আজিৰ দিনতো ৰুছদেশৰ গাঁৱে-ভূঞে কৃষিজীৱী লোকৰ মাজত এনে পৰিয়ালৰ উদাহৰণ দেখিবলৈ পোৱা যাব। তেনে পাৰিবাৰিক জীৱনৰ নৈতিক মূল্যবোধ আৰু ৰীতি-নীতি নগৰীয়া সৰ্বহাৰাৰ লগত নিমিলে। গ্ৰাম্যাঞ্চলত এনে নিয়ম পালন কৰা হয় যি শ্ৰমিকসকলে কেতিয়াবাই পাহৰিছে। পৰিয়ালৰ বিন্যাস তথা পাৰিবাৰিক ৰীতি-নীতি জাতি অনুসৰিও সলনি হয়। তুৰস্ক, আৰব বা পাৰস্যৰ লোকসকলৰ মাজত এজন পুৰুষৰ একাধিক পত্নী থকাত কোনো বাধা নাই। এনে জাতিও আছিল বা এতিয়াও আছে য’ত এগৰাকী মহিলাৰো একাধিক পতি থাকিব পাৰে। আমাৰ প্ৰচলিত সামাজিক প্ৰথা মতে এগৰাকী অবিবাহিতা যুৱতী বিবাহ পৰ্যন্ত অক্ষতযোনি (virgin) হৈ থকাটো বাঞ্ছনীয়; কিন্তু এনে জাতিও আছে যাৰ কাৰণে বিবাহৰ আগতে বহুতো প্ৰেমিক থকাটো গৌৰৱৰ কথা আৰু মহিলাসকলে প্ৰেমিকৰ সংখ্যানুযায়ী হাতত খাৰু আৰু ভৰিত নূপূৰ পিন্ধে। আমাক বিস্ময়াভিভূত কৰিব পৰা আনকি বৰং অনৈতিক যেনো বোধ হ’ব পৰা বহুতো আচৰণ তথা ৰীতি-নীতি আন মানুহৰ বাবে নিতান্তই সাধাৰণ আৰু তেওঁলোকৰ বাবে হয়তো আমাৰ বহুতো আইন-কানুন তথা ৰীতি-নীতিয়েই কলূষিত বা পাপময়। সেইবুলি এই কথাত শংকিত হোৱাৰ কোনো প্ৰয়োজন নাই যে পৰিয়ালৰ বিন্যাস এতিয়া সলনি হোৱাৰ প্ৰক্ৰিয়া আৰম্ভ হৈছে, আৰু আওপুৰণি আৰু অনাৱশ্যকীয় বিধি-ব্যৱস্থা দলিয়াই পেলোৱাৰ লগতে মহিলা আৰু পুৰুষৰ মাজত নতুন সম্পৰ্ক বিকশিত হৈছে। আমাৰ কৰণীয় হৈছে পৰিয়াল ব্যৱস্থাৰ আওপুৰণি প্ৰথাবোৰ চিহ্নিত কৰা আৰু নতুন শ্ৰমিকৰ এই ৰুছদেশত জীৱনাৱস্থাৰ সৈতে শ্ৰমিক-কৃষক শ্ৰেণীৰ মহিলা আৰু পুৰুষৰ মাজত তথা অধিকাৰ আৰু কৰ্তব্যৰ মাজত কেনেধৰণৰ বা কি সম্পৰ্ক সমন্বয়পূৰ্ণ হ’ব, সেয়া ঠাৱৰ কৰাটো। এই নতুন জীৱনৰ সৈতে জড়িত সকলোবোৰ উপাদান আমি ধৰি ৰখা উচিত, কিন্তু সৰ্বহাৰা আৰু দুখীয়াৰ সকলো শত্ৰুৰ লগতে পুৰাতন আৰু এলান্ধুকলীয়া আৰু সৰ্বসাধাৰণৰ দাসত্ব তথা ভূস্বামী আৰু পুঁজিবাদীৰ প্ৰভুত্বৰ অভিশপ্ত সময়ৰ সকলোবোৰ উপাদান দলিয়াই পেলাব লাগে।\nনগৰীয়া আৰু গ্ৰাম্য সৰ্বহাৰাই উত্তৰাধিকাৰসূত্ৰে লাভ কৰা পৰিয়াল ব্যৱস্থাটো হৈছে এনেধৰণৰ এক অতীতৰ বোজা। এসময়ত ভগৱানক সাক্ষী কৰি বিবাহপাশত আবদ্ধ হৈ গঠন কৰা নিকট আৰু দৃঢ়ভাৱে বান্ধোনৰত পৃথক পৰিয়ালৰ প্ৰাসংগিকতা আছিল। পৰিয়াল নথকা হ’লে সন্তানৰ ভৰণ-পোষণ-প্ৰতিপালনৰ দায়িত্ব কোনে ল’লেহেঁতেন? সন্তানক উপদেশ কোনে দিলেহেঁতেন? অতীতত মাউৰা সন্তানতকৈ ফুটা কপাল কাৰো হ’ব নোৱাৰিছিল। পুৰণিকলীয়া পৰিয়াল ব্যৱস্থাত ঘৈণীয়েক আৰু সন্তানৰ ভৰণ-পোষণৰ দায়িত্ব গিৰিয়েকৰ আছিল। আনহাতে, ঘৈণীয়েকৰ দায়িত্ব আছিল ঘৰৰ কাম-বন আৰু সন্তানৰ লালন-পালন কৰা। কিন্তু যোৱা শতিকাৰে পৰা পুঁজিবাদ-প্ৰধান দেশসমূহ য’ত শ্ৰম ভাৰাত নিয়োগ কৰিব পৰা কল-কাৰখানা আৰু অন্যান্য বাণিজ্যিক প্ৰতিষ্ঠানৰ সংখ্যা বৃদ্ধি পাইছে সেইবোৰ দেশত এনে প্ৰথাগত পৰিয়াল বিন্যাস থানবান হৈ পৰিছে। জীৱনৰ সাধাৰণ অৱস্থাৰ পৰিবৰ্তনৰ লগে লগে পাৰিবাৰিক জীৱনৰো ৰীতি-নীতি আৰু নৈতিক মূল্যবোধ সলনি হৈছে। পাৰিবাৰিক জীৱনৰ এই আমূল পৰিবৰ্তনৰ ঘাই কাৰণ হৈছে মহিলাৰ শ্ৰমৰ সাৰ্বজনীন বিস্তাৰ। আগতে কেৱল পুৰুষেহে পৰিয়ালক পোহপাল দিব পাৰে বুলি ভবা গৈছিল। কিন্তু ৰুছদেশত মহিলাই যোৱা পঞ্চাছ-ষাঠি বছৰ ধৰি (আন কিছুমান পুঁজিবাদী দেশত তাতোকৈও অধিক সময় ধৰি) পৰিয়াল আৰু ঘৰৰ বাহিৰত মজুৰি-ভিত্তিক কাম বিচাৰিবলৈ বাধ্য হৈছে। পৰিয়ালৰ প্ৰয়োজন পূৰাব পৰাকৈ পোহপাল দিওঁতাৰ মজুৰি পৰ্যাপ্ত নোহোৱাৰ কাৰণে মহিলাই নিজেই মজুৰি বিচাৰি কলঘৰৰ দুৱাৰত টুকুৰিয়াবলৈ বাধ্য হৈছে। প্ৰত্যেক বছৰে ঘৰৰ বাহিৰত দিন-হাজিৰা কৰ্মী, সামগ্ৰী বেচোঁতা, কেৰাণী, ধুবুনী, আৰু চাকৰণী হিচাপে কাম কৰা মহিলাৰ সংখ্যা বৃদ্ধি পাইছে। পৰিসংখ্যাই দেখুৱায় যে ১৯১৪ চনত প্ৰথম বিশ্বযুদ্ধৰ আগে আগে ইউৰোপ আৰু আমেৰিকাৰ দেশবোৰত প্ৰায় ৬ কোটি মহিলাই নিজাববীয়াকৈ উপাৰ্জন কৰি আছিল আৰু বিশ্বযুদ্ধৰ সময়ত এই সংখ্যা ব্যাপকভাৱে বৃদ্ধি পাইছিল। ইয়াৰে প্ৰায় আধাসংখ্যক মহিলায়েই বিবাহিত। তেওঁলোকৰ পাৰিবাৰিক জীৱন কেনেকুৱা সেয়া সহজেই অনুমেয়। এয়া কেনেকুৱা পাৰিবাৰিক জীৱন য’ত ঘৈণীয়েক আৰু মাকগৰাকী কামৰ কাৰণে দৈনিক অন্ততঃ আঠ ঘণ্টাৰ কাৰণে, আৰু যাত্ৰাৰ সময় সাঙুৰিলে প্ৰায় দহ ঘণ্টাৰ কাৰণে ঘৰৰ বাহিৰত থাকিবলগীয়া হয়? তেওঁৰ ঘৰৰ আলৈ-আথানি হোৱাৰ উপৰিও সন্তানো ডাঙৰ-দীঘল হ’বলগীয়া হয় মাতৃৱৎ আলপৈচানৰ অবিহনেই – চৌপাশৰ পৰিস্থিতিৰ সকলোবোৰ বিপদৰ পৰা অসুৰক্ষিত হৈ ৰাস্তাতে বেছিভাগ সময় পাৰ কৰি। সেইগৰাকী মহিলা যি একে সময়তে পত্নী, মাতৃ, আৰু শ্ৰমিক, তেওঁ এই সকলোবোৰ দায়িত্ব পালন কৰিবলৈ সমস্ত শক্তি নিয়োগ কৰিবলগীয়া হয়। কোনোবা কাৰখানা, ছপাশাল বা বাণিজ্যিক প্ৰতিষ্ঠানত তেওঁ তেওঁৰ গিৰিয়েকৰ সমান সময়েই কাম কৰিবলগীয়া হয়, আৰু তাৰোপৰি তেওঁ ঘৰৰ কাম-বন আৰু সন্তানৰ চোৱা-চিতাও কৰিবলৈও সময় উলিয়াব লগীয়া হয়। পুঁজিবাদে মহিলাৰ কান্ধৰ ওপৰত অত্যন্তই মেটমৰা বোজা জাপি দিছে – গৃহিণী আৰু মাক হিচাপে তেওঁলোকৰ পৰিচৰ্যাৰ বোজা নকমোৱাকৈয়ে ই তেওঁলোকক মজুৰি-শ্ৰমিক (wage-labourer) হ’বলৈ বাধ্য কৰিছে। এই ত্ৰিমাত্ৰিক বোজাৰ হেঁচাত মহিলা কুঁজা হৈ পৰিছে। তেওঁলোক এনেদৰে ভুক্তভোগী হৈ পৰিছে যে অনবৰতে তেওঁলোকৰ গাল চকুলোৰে তিতি থাকে, চকু উখহি থাকে। মহিলাৰ কাৰণে জীৱন কেতিয়াও সহজ নাছিল, কিন্তু কলঘৰৰ উৎপাদন তুংগত থকা এই সময়ত পুঁজিবাদৰ যুৱলিৰ ভৰত কোঙা হোৱা কৰ্মৰত লাখ লাখ মহিলাতকৈ মহিলাৰ ভাগ্য কেতিয়াও কঠিন আৰু নিৰাশাজনক নাছিল।\nমহিলাই যিমানে ঘৰৰ বাহিৰত কাম কৰিবলৈ যাবলৈ বাধ্য হ’ব, সিমানেই পৰিয়াল ব্যৱস্থা ভাগি পৰিব। যেতিয়া গিৰিয়েক আৰু ঘৈণীয়েক দুয়ো সুকীয়াকৈ বেলেগ বেলেগ সময়ত কাম কৰিবলৈ বাধ্য, যেতিয়া মাকে নিজৰ সন্তানৰ কাৰণে আহাৰ ৰান্ধিবলৈও সময় নাপায়, তেনেস্থলত পাৰিবাৰিক জীৱনৰ কথা ভাবিব পাৰি জানো! মাক-বাপেকৰ কথা কিদৰে পাতিব পাৰি যেতিয়া মাক আৰু বাপেক দুয়ো দিনৰ দিনটো কামৰ খাতিৰত ঘৰৰ বাহিৰত থাকিব লাগে আৰু নিজৰ সন্তানৰ কাৰণে কেইমিনিটমান খৰছ কৰিবলৈও সময় উলিয়াব নোৱাৰে! আগৰ দিনত পৰিস্থিতি এনে বিষম নাছিল। মাক ঘৰতে আছিল আৰু ঘৰৰ কাম-বন কৰিছিল; তেওঁৰ সন্তান তেওঁৰ কাষতে, চকুৰ আগতে আছিল। এতিয়া কৰ্মৰত মহিলাই কলঘৰে ৰাতিপুৱা উকি মৰাৰ আগতেই ঘৰৰ পৰা ওলাব লাগে। সন্ধিয়া লাগোতে কলঘৰে আকৌ উকি মৰাৰ লগে লগে ঘৰৰ কাম-বন কৰিবলৈ তেওঁ ঘৰলৈ দৌৰিব লাগে। তেওঁ ভালকৈ এঘুমটি মাৰিবলৈও সময় নাপায়, অথচ পাছদিনাও সেই একেই কৰ্মসূচী। বিবাহিত কৰ্মৰত মহিলাৰ কাৰণে জীৱনটো এটা কলঘৰৰ দৰেই কঠিন আৰু নিষ্ঠুৰ। গতিকে এইটো নিশ্চিত যে এনে পৰিস্থিতিত পাৰিবাৰিক সম্পৰ্ক ঢিলা হোৱাৰ উপৰিও পৰিয়াল ব্যৱস্থাও থানবান হ’ব। পৰিয়াল এটা বচাই ৰাখিব পৰা পৰিস্থিতি এতিয়া নাই। ইয়াৰ সদস্যৰ কাৰণেই হওক বা সামগ্ৰিকভাৱে গোটেই জাতিটোৰ কাৰণেই হওক, প্ৰচলিত পৰিয়াল ব্যৱস্থা ক্ৰমাৎ নিষ্প্ৰয়োজনীয় হৈ পৰিছে। পুৰণিকলীয়া পৰিয়াল বিন্যাস এতিয়া এক সমস্যাহে। এই পুৰণিকলীয়া পৰিয়াল ব্যৱস্থাটো কিহে শক্তিশালী কৰি ৰাখিছিল? প্ৰথমতে, গিৰিয়েক আৰু বাপেকে পৰিয়াল পোহপাল দিয়াৰ দায়িত্ব লৈছিল; দ্বিতীয়তে, পাৰিবাৰিক অৰ্থনীতি পৰিয়ালৰ সকলোৰে কাৰণে প্ৰয়োজনীয় আছিল; আৰু তৃতীয়তে, সন্তানৰ লালন-পালনৰ দায়িত্ব আছিল মাক-বাপেকৰ। অতীতৰ এই পৰিয়াল বিন্যাসৰ কি বাকী আছে এতিয়া? আমি দেখিছো যে পৰিয়াল পোহপাল দিয়াৰ দায়িত্ব কেৱল গিৰিয়েকৰ হাততে সীমাবদ্ধ হৈ থকা নাই। কাম কৰিবলৈ যোৱা ঘৈণীয়েকেও এতিয়া উপাৰ্জন কৰে। তেওঁ এতিয়া নিজাববীয়াকৈ উপাৰ্জন কৰিবলৈ আৰু নিজৰ সন্তানৰ ভৰণ-পোষণৰ লগতে সঘনাই গিৰিয়েকৰো দায়িত্ব ল’বলৈ শিকিছে। পৰিয়াল ব্যৱস্থাই বৰ্তমান কেৱল সমাজৰ প্ৰাথমিক অৰ্থনৈতিক একক (unit) আৰু সন্তানৰ সৰুকালৰ প্ৰতিপালক আৰু শিক্ষাদাতাৰ ভূমিকাহে পালন কৰে। এই প্ৰসংগকে বিতংভাৱে আলোচনা কৰা যাওক, গমি চোৱা যাওক অচিৰেই এইবোৰ ভূমিকা পালন কৰাৰ পৰাও পৰিয়াল ব্যৱস্থাই ৰেহাই পাবনে নাপায়।\nগৃহকৰ্মৰ ক্ৰমবৰ্ধমান নিষ্প্ৰয়োজনীয়তা\nএসময়ত নগৰ আৰু গ্ৰাম্যাঞ্চলৰ দুখীয়া শ্ৰেণীৰ মহিলাই নিজৰ গোটেই জীৱন ঘৰৰ চাৰিবেৰৰ মাজতেই পাৰ কৰিছিল। ঘৰৰ দুৱাৰডলিৰ বাহিৰৰ একো কথাই এনে মহিলাসকলে নাজানিছিল, আৰু জানিবলৈও প্ৰায়ে কোনো ইচ্ছা প্ৰকাশ নকৰিছিল। কিয়নো নিজৰ ঘৰতে তেওঁলোকৰ কৰণীয় দেধাৰ কাম-বন আছিল, আৰু এই কাম কেৱল নিজা পৰিয়ালৰ কাৰণেই নহয়, বৰং ৰাষ্ট্ৰৰ কাৰণেও সামগ্ৰিকভাৱে অতিকৈ অপৰিহাৰ্য আছিল। বৰ্তমানৰ শ্ৰমিক আৰু কৃষক মহিলাই কৰিবলগীয়া সকলোবোৰ কাম তেওঁলোকে কৰিছিল, কিন্তু ৰন্ধা-বঢ়া, ধোৱা-পখলা, সৰা-মচা আৰু মেৰামতি কৰাৰ উপৰিও তেওঁলোকে কাপোৰ বৈছিল, চোলা চিলাইছিল, উল গুঁঠিছিল আৰু – দক্ষতা আৰু সাধন অনুযায়ী – আচাৰ, মোৰাব্বা আদি বনোৱাৰ লগতে মমবাতিও বনাইছিল। তেওঁলোকে যিমানবোৰ কাম কৰিছিল, আঁতি-গুৰি মাৰি তাৰ এখন সম্পূৰ্ণ তালিকা প্ৰস্তুত কৰাটো সহজ নহয়। আমাৰ মা আৰু আইতাহঁতে তেনেদৰেই জীৱন নিৰ্বাহ কৰিছিল। আজিও হয়তো ৰে’লপথ আৰু নদীবোৰৰ পৰা বহু দূৰৈত আমি এনে দিকচৌ গাঁও দেখিবলৈ পাম য’ত এইধৰণৰ জীৱন প্ৰণালী বৰ্তি আছে, য’ত এতিয়াও এই সকলোবোৰ কামৰ বোজা ঘৰৰ গৃহিণীগৰাকীয়েই কঢ়িয়াবলগীয়া হয় যিবোৰৰ বিষয়ে চিন্তা কৰিবলৈ মহানগৰ আৰু জনাকীৰ্ণ ঔদ্যোগিক অঞ্চলবোৰৰ শ্ৰমজীৱী মহিলাই কেতিয়াবাই বাদ দিছে।\nআমাৰ আইতাহঁতৰ দিনত এই সকলোবোৰ ঘৰুৱা কাম অপৰিহাৰ্য আৰু হিতকৰ আছিল – ইয়াৰ জৰিয়তে পৰিয়াল সুকলমে পৰিচালিত হৈছিল। ঘৰৰ গৃহিণীগৰাকীয়ে যিমানেই কাম কৰিছিল, সিমানেই কৃষক বা কাৰুশিল্পীৰ পৰিয়ালটো ভালকৈ চলিছিল। আনকি ৰাষ্ট্ৰীয় অৰ্থনীতিও গৃহিণীৰ কামৰ পৰা উপকৃত হৈছিল, কাৰণ মহিলাৰ কাম কেৱল চুৰুহা বনোৱা বা আলু সিজোৱাতে (অৰ্থাৎ পৰিয়ালৰ তাৎক্ষণিক প্ৰয়োজন পূৰোৱাতে) সীমাবদ্ধ নাছিল, মহিলাই কাপোৰ বৈছিল, সূতা কাটিছিল, আৰু মাখন আদিও বনাইছিল যিবোৰৰ পণ্য হিচাপে মূল্য আছিল আৰু সেইবোৰ বজাৰত বেচিব পৰা গৈছিল। আৰু কৃষকেই হওক বা শ্ৰমিকেই হওক, প্ৰত্যেকজন পুৰুষেই এনে এগৰাকী ঘৈণী বিচাৰিছিল যাৰ হাতত সোণৰ পৰশ থাকে, কিয়নো পুৰুষজনে বুজিছিল যে এই ঘৰুৱা শ্ৰমৰ অবিহনে পৰিয়াল এটা চলাটো অসম্ভৱ। সমগ্ৰ ৰাষ্ট্ৰৰে স্বাৰ্থ ইয়াত জড়িত হৈ আছিল, কিয়নো যিমানেই মহিলা আৰু পৰিয়ালৰ আন সদস্যই কাপোৰ বোৱা, চামৰা প্ৰস্তুত কৰা, ঊল গুঁঠা আদি কামত হাত উজান দিছিল (যাতে ইয়াৰ ওপৰঞ্চি [surplus] অংশটো ওচৰৰ বজাৰত বেচিব পাৰে), সিমানেই সামগ্ৰিকভাৱে দেশৰ অৰ্থনীতি জয়জয় ময়ময় হৈছিল।\nকিন্তু পুঁজিবাদে এই সকলোবোৰ সলনি কৰিলে। আগতে পৰিয়ালৰ বক্ষত উৎপাদিত সকলোবোৰ সামগ্ৰী এতিয়া কলঘৰ আৰু ঔদ্যোগিক প্ৰতিষ্ঠানত বৃহৎ মাত্ৰাত উৎপাদিত হয়। যন্ত্ৰই ইতিমধ্যে গৃহিণীক চেৰ পেলাইছে। কোনগৰাকী গৃহিণীয়ে এতিয়া মমবাতি বনাবলৈ, ঊল গুঁঠিবলৈ বা কাপোৰ ব’বলৈ মন কৰিব? এই সকলোবোৰ এতিয়া ওচৰৰ দোকানখনতে উপলব্ধ। আগতে সকলো ছোৱালীয়েই দীঘল মোজা (stockings) চিলাবলৈ শিকিছিল, কিন্তু এতিয়া কোনগৰাকী শ্ৰমজীৱী মহিলাই এইবোৰ নিজে চিলাবলৈ মন কৰিব? কিয়নো প্ৰথমতেই তেওঁৰ ওচৰত সময় নাই। সময়েই ধন, আৰু কোনেও অবাবত অনুৎপাদক (unproductive) আৰু বৃথা কামত সময় নষ্ট কৰিবলৈ নিবিচাৰে। এতিয়া যিহেতু দোকানৰ পৰাই এইবোৰ কিনিব পাৰি, সেয়ে কোনো শ্ৰমজীৱী মহিলাই আচাৰ বা মোৰাব্বা বনাবলৈ নিবিচাৰিব। দোকানত বেচা বস্তুবোৰ যদি নিম্ন মানদণ্ডৰো হয় বা সেইবোৰ ঘৰতে বনোৱাৰ দৰে নহয়ো, তেতিয়াও এইবোৰ ঘৰুৱা কাম কৰিবলৈ শ্ৰমজীৱী মহিলাৰ সময় আৰু শক্তি দুয়োটাৰে অভাৱ। প্ৰথমতেই, তেওঁ এগৰাকী ভেৰোণীয়া শ্ৰমিক। আৰু এইদৰেই পাৰিবাৰিক অৰ্থনীতি ক্ৰমাৎ ঘৰুৱা কামৰ বান্ধোনৰ পৰা মুক্ত হৈ পৰিছে, যিবোৰৰ অবিহনে আমাৰ আইতাহঁতে পৰিয়ালৰ কথা কল্পনাই কৰিব নোৱাৰিলেহেঁতেন। আগতে যিবোৰৰ উৎপাদন পৰিয়াল ব্যৱস্থাই চম্ভালিছিল, সেই সকলোবোৰ এতিয়া শ্ৰমজীৱী মহিলা আৰু পুৰুষৰ সামূহিক শ্ৰমৰ মূল্যত উদ্যোগ প্ৰতিষ্ঠানত উৎপাদিত হয়।\nপৰিয়াল ব্যৱস্থাই এতিয়া উৎপাদন নকৰে – বৰ্তমান ই কেৱল উপভোক্তাহে। এতিয়াও গৃহকৰ্ম হৈ থকা কামবোৰ হৈছে সৰা-মচা (ঘৰ-চোতাল সৰা-মচা, পানী গৰম কৰা, চাকি-বাতিৰ যতন লোৱা, ইত্যাদি), দিনৰ আৰু ৰাতিৰ আহাৰ ৰন্ধা-বঢ়া, কাপোৰ ধোৱা আৰু পৰিয়ালৰ কাৰোবাৰ কাপোৰ ফাটিলে চিলোৱা বা ৰিপু মৰা। এইবোৰ কষ্টকৰ আৰু ক্লান্তিকৰ কাম, যি শ্ৰমজীৱী মহিলাৰ আজৰি সময় আৰু শক্তি সকলো শুহি পেলায়। এই কথা পাহৰা উচিত নহয় যে শ্ৰমজীৱী মহিলাই দৈনিক বেলি ওলোৱাৰ পৰা বেলি পৰালৈকে কলঘৰত এক বিশেষ সময়ৰ কাৰণে নিজৰ শ্ৰম বেচিবলৈ বাধ্য। কিন্তু এই চাৰিটা কাম – সৰা-মচা, ৰন্ধা-বঢ়া, কাপোৰ ধোৱা আৰু কাপোৰ ফাটিলে চিলোৱা বা ৰিপু মৰা – আমাৰ আইতাহঁতে কৰা কামতকৈ এক বিশেষ কাৰণত পৃথক: যদিও এই চাৰিটা কামে এটা পৰিয়ালক একলগে বান্ধি ৰাখে, ৰাষ্ট্ৰ আৰু জাতীয় অৰ্থনীতিৰ কাৰণে এইকেইটা কামৰ কোনো মূল্য নাই, কিয়নো এইকেইটা কামে না নতুন কিবা মূল্যৰ সৃষ্টি কৰিব পাৰে বা দেশৰ উন্নয়নৰ কাৰণে কিবা বৰঙণি আগ বঢ়াব পাৰে। ৰাতিপুৱাৰ পৰা গধূলিলৈকে গৃহিণীগৰাকীয়ে গোটেই দিনটোও যদি ঘৰটো সাৰি-মচি থাকে, দৈনিক যদি কাপোৰ ধোৱে আৰু ইস্ত্ৰি দিয়ে, নিজৰ কাপোৰবোৰ ভালদৰে ৰাখিবলৈ সম্ভৱপৰ সকলো প্ৰয়াস কৰে, আৰু তেওঁৰ সীমিত সাধনেৰে যি মন যায় তাকে ৰান্ধে, তথাপিও দিনটোৰ শেষত তেওঁ কোনো মূল্যৰ সৃষ্টি কৰিব নোৱাৰে। তেওঁৰ সমস্ত প্ৰয়াস সত্ত্বেও পণ্য হিচাপে গণ্য কৰিব পৰা কিবা স্ৰজাৰ ক্ষেত্ৰত তেওঁ ব্যৰ্থ। কোনো শ্ৰমজীৱী মহিলা যদি এহেজাৰ বছৰো জীয়াই থাকে, তথাপিও প্ৰতিটো দিনেই তেওঁ শূন্যৰ পৰাই আৰম্ভ কৰিবলৈ বাধ্য। মেজত সদায়ে ধূলিৰ নতুন আৱৰণ এটা থাকিবই, তেওঁৰ গিৰিয়েক সদায় ভোকাতুৰ হৈয়ে ঘৰলৈ আহিব আৰু তেওঁৰ সন্তানৰ জোতাত বোকা লাগি আহিবই।\nসামগ্ৰিকভাৱে সমাজৰ কাৰণেও মহিলাৰ কামৰ উপযোগিতা হ্ৰাস পাইছে। মহিলাৰ কাম উৎপাদন-কেন্দ্ৰিক নোহোৱা হৈছে। স্বতন্ত্ৰ পৰিয়াল ব্যৱস্থাৰ নায্যতা এতিয়া লোপ পাইছে। আমাৰ সমাজত এতিয়া সামূহিক পৰিয়াল ব্যৱস্থাহে অপৰিহাৰ্য। শ্ৰমজীৱী মহিলাই নিজৰ ঘৰ সৰাৰ সলনি সাম্যবাদী সমাজত ৰাতিপুৱা সকলোৰে ঘৰ সৰা-মচা কৰিবলৈ পুৰুষ আৰু মহিলা কৰ্মীৰ ব্যৱস্থা কৰিব লাগে। ধনিক শ্ৰেণীৰ ঘৈণীয়েকহঁতে কেতিয়াবাই এইবোৰ বিৰক্তিদায়ক আৰু ক্লান্তিদায়ক কামৰ পৰা মুক্তি লাভ কৰিছে। তেনেস্থলত শ্ৰমজীৱী মহিলাৰ কান্ধত এই বোজা কিয় থাকিব লাগে? ছোভিয়েট ৰুছিয়াত শ্ৰমজীৱী মহিলাৰ পৰিচয় সিমানেই সৰলতা, জেউতি, স্বচ্ছতা আৰু সৌন্দৰ্যৰে পৰিপূৰ্ণ হ’ব লাগে যি আগতে কেৱল ধনিক শ্ৰেণীৰ মহিলাইহে উপভোগ কৰিব পাৰিছিল। শ্ৰমজীৱী মহিলাই যি কেইঘণ্টামানৰ কাৰণে প্ৰাতিষ্ঠানিক কামৰ পৰা আজৰি পায়, সেইখিনি সময়তো তেওঁলোকৰ ওপৰত দিনৰ আৰু ৰাতিৰ আহাৰ ৰন্ধা-বঢ়া কৰাৰ দায়িত্ব জাপি দিয়াৰ পৰিৱৰ্তে সাম্যবাদী সমাজত সাৰ্বজনীন ভোজনালয় আৰু সামূহিক পাকঘৰৰ ব্যৱস্থা কৰিব লাগে।\nপুঁজিবাদৰ অধীনতো এনে ব্যৱস্থাপনাই মূৰ দাঙি উঠিছে। দৰাচলতে যোৱা অৰ্ধশতিকাজুৰি ইউৰোপৰ বহুতো মহানগৰত ভোজনালয় বা কফিঘৰৰ সংখ্যা দৈনিক ভিত্তিত বাঢ়ি আহিছে, শৰতৰ বৰষুণৰ পাছত কাঠফুলাই পোখা মেলাৰ দৰে। কিন্তু পুঁজিবাদী ব্যৱস্থাত কেৱল পকেটৰ জোৰ থকাসকলেহে ভোজনালয়ত আহাৰ গ্ৰহণ কৰাৰ কথা ভাবিব পাৰে। আনহাতে সাম্যবাদী ব্যৱস্থাত সামূহিক পাকঘৰ আৰু খোৱাঘৰৰ দুৱাৰ সকলোৰে বাবেই খোলা। শ্ৰমজীৱী মহিলাই কাপোৰ ধোৱাৰ নামত গেবাৰি খাটিব নালাগে বা মোজা আৰু চোলা চিলোৱাৰ নামত নিজৰ চকু নষ্ট কৰিব নালাগে – কেন্দ্ৰীয় ধুবীঘৰে এই দায়িত্ব পালন কৰিব। বিশেষ কাপোৰ চিলোৱা কেন্দ্ৰই ফটা কাপোৰ চিলোৱা বা ৰিপু মৰাৰ নামত ঘণ্টাই ঘণ্টাই সময় খৰচ কৰাৰ পৰা শ্ৰমজীৱী মহিলাক মুক্ত কৰিব, যাৰ ফলত তেওঁলোকে সেইখিনি সময়ত পঢ়া-শুনা কৰিবলৈ আৰু সভা-সমিতি বা সংগীতানুষ্ঠানত যোগদান কৰিবলৈ সুযোগ পাব। এনেদৰে সাম্যবাদৰ বিজয়ৰথে এই চাৰিধৰণৰ গৃহকৰ্মক মহতিয়াই নি বিলুপ্তি ঘটাব। আৰু নিশ্চয়কৈ শ্ৰমজীৱী মহিলাৰ কাৰণে ইয়াত অভিযোগ কৰিবলৈ একো নাথাকিব। সাম্যবাদে মহিলাক তেওঁলোকৰ ঘৰুৱা দাসত্বৰ পৰা মুক্ত কৰিব আৰু তেওঁলোকৰ জীৱন সমৃদ্ধিশালী আৰু ৰঙালী কৰি তুলিব।\nসন্তান প্ৰতিপালনৰ দায়িত্ব ৰাষ্ট্ৰৰ\nগৃহকৰ্মৰ বিলুপ্তি ঘটিলেও সন্তানৰ ভৰণ-পোষণৰ দায়িত্বৰ প্ৰসংগটো উত্থাপিত হোৱাটো স্বাভাৱিক। কিন্তু এইক্ষেত্ৰতো শ্ৰমিকৰ ৰাষ্ট্ৰই পৰিয়ালৰ স্থান গ্ৰহণ কৰিব – বিপ্লৱৰ আগেয়ে স্বতন্ত্ৰ মাক-বাপেকৰ যিবোৰ দায়িত্ব আছিল, সেই সকলোবোৰ ক্ৰমান্বয়ে সমাজে গ্ৰহণ কৰিব। বিপ্লৱৰ আগেয়েও সন্তানৰ শিক্ষাৰ দায়িত্ব মাক-বাপেকৰ হৈ থকা নাছিল। সন্তানৰ বিদ্যালয়লৈ যোৱাৰ বয়স হোৱাৰ লগে লগে মাক-বাপেকে স্বস্তিৰ নিশ্বাস পেলাব পাৰিছিল, কিয়নো সন্তানৰ বৌদ্ধিক বিকাশৰ কাৰণে তেওঁলোকৰ আৰু বিশেষ একো কৰণীয় নাছিল। তথাপিও মাক-বাপেকৰ দায়িত্ব একেবাৰে শেষ হোৱা নাছিল। সন্তানক খুওৱা-বোওৱা, সিহঁতৰ জোতা-কাপোৰৰ ব্যৱস্থা কৰাৰ লগতে এই কথাৰ প্ৰতিও মনোযোগ দিবলগীয়া হৈছিল যাতে কৰ্মক্ষম হোৱাৰ পাছত সিহঁত যাতে সুদক্ষ আৰু সৎ শ্ৰমিক হৈ উঠে যি নিজৰ খৰচ নিজে বহন কৰিবলৈ সমৰ্থ হোৱাৰ উপৰিও বুঢ়াকালত মাক-বাপেকৰ ভৰণ-পোষণৰো দায়িত্ব ল’ব। পিছে এই সকলোবোৰ দায়িত্ব বহন কৰিবলৈ শ্ৰমজীৱী পৰিয়াল সক্ষম নাছিল বুলিলেও বঢ়াই কোৱা নহয়। তাকৰীয়া মজুৰিৰ কাৰণে মাক-বাপেকে সন্তানৰ কাৰণে পৰ্যাপ্ত পুষ্টিকৰ আহাৰৰ যোগান ধৰিব নোৱাৰিছিল, আৰু আজৰি সময়ৰ অভাৱৰ কাৰণে উঠি অহা প্ৰজন্মৰ শিক্ষাৰ ক্ষেত্ৰত প্ৰয়োজনীয় মনোযোগ দিব নোৱাৰিছিল। সন্তান ডাঙৰ-দীঘল কৰাৰ দায়িত্ব আছিল পৰিয়ালৰ, কিন্তু প্ৰকৃতাৰ্থত সৰ্বহাৰা সন্তান ডাঙৰ হৈছিল পথত। আমাৰ পূৰ্বজসকলে পাৰিবাৰিক জীৱন নামেৰে কিবা এটা আছে বুলি অলপ হ’লেও জানিছিল, কিন্তু সৰ্বহাৰাৰ সন্তানে এইবোৰ একো নাজানে। তদুপৰি, মাক-বাপেকৰ যৎকিঞ্চিত আয় আৰু পৰিয়ালৰ অনিশ্চয়তাপূৰ্ণ অৰ্থনৈতিক অৱস্থাৰ কাৰণে দহ বছৰমানো নৌ হঁওতেই স্বতন্ত্ৰ শ্ৰমিক হ’বলৈ সন্তান বাধ্য হৈছিল। আৰু নিজে উপাৰ্জন কৰাৰ লগে লগে সন্তানে নিজকে নিজৰ ভাগ্যদ্ৰষ্টা বুলি ভাবিবলৈ লৈছিল আৰু মাক-বাপেকৰ উপদেশ সিহঁতৰ আগত মূল্যহীন হৈ পৰিছিল – মাক-বাপেকৰ কৰ্তৃত্ব ঢিলা হৈ পৰাৰ লগে লগে সন্তানৰ আনুগত্যৰো ওৰ পৰিছিল।\nগৃহকৰ্ম লোপ পোৱাৰ লগে লগে সন্তানৰ প্ৰতি থকা মাক-বাপেকৰ দায়িত্বও ক্ৰমান্বয়ে হ্ৰাস পাব যেতিয়া সমাজে সেই সমস্ত দায়িত্ব মূৰ পাতি ল’ব। পুঁজিবাদৰ অধীনত সৰ্বহাৰা পৰিয়ালৰ কাৰণে সন্তান প্ৰায়েই হৈছে এক গধুৰ আৰু ব’ব নোৱৰা বোজা। এইক্ষেত্ৰত সাম্যবাদী সমাজহে মাক-বাপেকৰ সহায়ৰ কাৰণে আগ বাঢ়ি আহিব। ছোভিয়েট ৰুছিয়াত সাৰ্বজনীন শিক্ষা আৰু সমাজ কল্যাণৰ প্ৰতিনিধিবৰ্গই ইতিমধ্যে পৰিয়ালৰ সহায়ৰ অৰ্থে বহুখিনি কাম কৰিছে। ছোভিয়েট ৰুছিয়াত এতিয়া কেঁচুৱাৰ কাৰণে ওমলা ঘৰ আছে, বাল্য ভৱন আছে, শিশু বিদ্যালয় আছে, বাসগৃহ আছে; অসুখীয়া সন্তানৰ কাৰণে চিকিৎসালয় আৰু স্বাস্থ্যশিবিৰ আছে; বিদ্যালয়ৰ ছাত্ৰ-ছাত্ৰীৰ কাৰণে বিনামূলীয়া আহাৰৰ লগতে বিনামূলীয়াকৈ পাঠ্যপুথি, গৰম কাপোৰ আৰু জোতা বিতৰণৰ ব্যৱস্থা আছে। এই সকলোবোৰে ইয়াকে প্ৰমাণ কৰে যে সন্তানৰ দায়িত্ব পৰিয়ালৰ কান্ধৰ পৰা সমাজৰ হাতলৈ ক্ৰমান্বয়ে হস্তান্তৰ হৈছে।\nসন্তানৰ প্ৰতি থকা মাক-বাপেকৰ দায়িত্ব তিনিভাগত ভগাব পাৰি: ক) কেঁচুৱাৰ লালন-পালন আৰু যতন লোৱা, খ) সন্তানক ডাঙৰ-দীঘল কৰা, আৰু গ) সন্তানৰ শিক্ষা। পুঁজিবাদী সমাজতো সন্তানৰ প্ৰাথমিক, মাধ্যমিক আৰু উচ্চ শিক্ষাৰ দায়িত্ব চৰকাৰী শিক্ষানুষ্ঠানৰ জৰিয়তে ৰাষ্ট্ৰই বহন কৰে। পুঁজিবাদী সমাজত আংশিকভাৱে হ’লেও ওমলা ঘৰ, শিশু বিদ্যালয়, খেলপথাৰ আদি সুবিধাৰ জৰিয়তে শ্ৰমিকৰ প্ৰয়োজন পূৰ হয়। নিজৰ অধিকাৰক লৈ শ্ৰমিক যিমানেই সচেতন আৰু সংগঠিত হ’ব, সিমানেই সমাজে পৰিয়ালক সন্তানৰ প্ৰতিপালনৰ দায়িত্বৰ পৰা ৰেহাই দিবলৈ বাধ্য হ’ব। কিন্তু বুৰ্জোৱা সমাজব্যৱস্থাই শ্ৰমিক শ্ৰণীৰ এনেবোৰ স্বাৰ্থ সিদ্ধি কৰিবলৈ নিবিচাৰে যাতে বৰ্তমানৰ যি পৰিয়াল গাঁথনি সেইটো ভাঙি নপৰে। এই কথা পুঁজিবাদী মহলৰ ভালদৰেই জ্ঞাত যে পুৰণা পৰিয়াল ব্যৱস্থা – য’ত মহিলাগৰাকী এগৰাকী চাকৰণীৰ বাদে একো নহয়, আৰু নিজৰ ঘৈণী আৰু সন্তানৰ ভৰণ-পোষণৰ দায়িত্ব কেৱল গিৰিয়েকৰ – হৈছে বুৰ্জোৱা সমাজব্যৱস্থাৰ বাবে এনে এক অস্ত্ৰ যি বান্ধোনৰ শিকলি দলিয়াই পেলাবলৈ শ্ৰমিক শ্ৰেণীৰ বিপ্লৱী হাবিয়াস চেপি-খুন্দি ধৰিবলৈ তথা শ্ৰমজীৱী মহিলা আৰু পুৰুষৰ বিপ্লৱী সত্তা নিশকতীয়া কৰিবলৈ আটাইতকৈ ফলপ্ৰসূ। পৰিয়ালৰ যতন লোৱাৰ নামত শ্ৰমিকৰ ৰাজহাড় কুঁজা হৈ পৰে আৰু পুঁজিৰ সৈতে আপোচ কৰিবলৈ বাধ্য হয়। নিজৰ সন্তান যেতিয়া ভোকত থাকে, মাক-বাপেকে যিকোনো আপোচ কৰিবলৈ বাধ্য। শিক্ষাক সঁচা অৰ্থত এক সামাজিক আৰু ৰাষ্ট্ৰীয় ৰূপ দিবলৈ পুঁজিবাদী সমাজব্যৱস্থা ব্যৰ্থ, কিয়নো সম্পত্তিৰ মালিক, বুৰ্জোৱা শ্ৰেণীতো ইয়াৰ চিৰ-বিৰোধী।\nসাম্যবাদী সমাজব্যৱস্থাৰ কাৰণে উঠি অহা প্ৰজন্মৰ সামাজিক শিক্ষা হৈছে নৱজীৱনৰ এক অন্যতম বুনিয়াদ। তুচ্ছ আৰু ঠেক গণ্ডীৰ পুৰণা পৰিয়াল ব্যৱস্থা – য’ত মাক-বাপেকে সঘনে কাজিয়া কৰাৰ লগতে কেৱল নিজৰ সন্তানৰ ভৱিষ্যতক লৈহে চিন্তা কৰে – নৱ প্ৰজন্মক শিক্ষাদান কৰিবলৈ সক্ষম নহয়। আনহাতে, সাম্যবাদী সমাজত যোগ্য শিক্ষাদাতাৰ তত্ত্বাৱধানত সুযোগ-সুবিধা অনুযায়ী দিনটোৰ বেছিভাগ সময় খেলপথাৰ, বাগিচা, ঘৰ বা আন ব্যৱস্থাপনাত কটোৱাৰ ফলত সন্তানে এনে এক পৰিবেশ লাভ কৰিব য’ত সন্তানে সাম্যবাদী আদৰ্শেৰে উদ্বুদ্ধ এক ব্যক্তি হ’বলৈ তথা একতা, মিত্ৰতা, পাৰস্পৰিক সহায়-সহযোগিতা আৰু সমাজৰ প্ৰতি আনুগত্যৰ মোল বুজিবলৈ আৰু স্বীকাৰ কৰিবলৈ অনুপ্ৰেৰণা লাভ কৰিব। সন্তানক ডাঙৰ-দীঘল কৰা আৰু শিক্ষা দিয়াৰ দায়িত্ব শেষ হোৱাৰ পাছত সন্তানৰ প্ৰতি মাক-বাপেকৰ কৰণীয় কি থাকিল? এই প্ৰশ্নৰ উত্তৰ এনে হ’ব পাৰে যে খোজ কাঢ়িবলৈও নিশিকা সৰু কেঁচুৱাটিক মাকৰ প্ৰয়োজন হয়। কিন্তু ইয়াতো সাম্যবাদী ৰাষ্ট্ৰই শ্ৰমজীৱী মাকৰ সহায়ৰ কাৰণে আগ বাঢ়ি আহিব। এনে সমাজব্যৱস্থাত কোনো মহিলাই অকলশৰীয়া, নিঃসহায় হৈ নাথাকে। শ্ৰমিকৰ ৰাষ্ট্ৰই বিবাহিত বা অবিবাহিত সকলো মাকৰে প্ৰতি সন্তানক গাখীৰ খুওৱা পৰৰে পৰা সাহায্য আগ বঢ়াব আৰু প্ৰত্যেক গাঁৱে-চহৰে প্ৰসূতিগৃহ, দিনজোৰা শিশু পৰিচৰ্যা প্ৰতিষ্ঠান আদি প্ৰতিষ্ঠা কৰিব যাতে সমাজত মহিলাই কৰ্ম আৰু মাতৃত্বৰ ক্ষেত্ৰত কোনো বোজা অনুভৱ নকৰে।\nশ্ৰমজীৱী মহিলা শংকিত হোৱাৰ কোনো কাৰণ নাই – সাম্যবাদী সমাজব্যৱস্থাই সন্তানক মাক-বাপেকৰ কোলাৰ পৰা বা কেঁচুৱাক মাকৰ বুকুৰ পৰা কাঢ়ি নিবলৈ বিচৰা নাই বা প্ৰচলিত পৰিয়ালব্যৱস্থাক ধ্বংস কৰিবলৈ উগ্ৰ পদ্ধতি অৱলম্বন কৰিবলৈও বিচৰা নাই। সাম্যবাদী সমাজব্যৱস্থাৰ লক্ষ্য সম্পূৰ্ণ বেলেগ। সাম্যবাদী সমাজব্যৱস্থাই এই কথা উপলব্ধি কৰিব পাৰিছে যে পুৰণা পৰিয়াল বিন্যাস ভাঙি পৰিছে আৰু পৰিয়ালক সামাজিক একক হিচাপে বৰ্তাই ৰখা পুৰণা স্তম্ভবোৰ হালি পৰিছে – ঘৰুৱা অৰ্থনীতি ডুবিছে, আৰু শ্ৰমিক শ্ৰেণীৰ মাক-বাপেক আজিৰ দিনত সন্তানৰ যতন ল’বলৈ বা সন্তানক জীৱিকা আৰু শিক্ষা প্ৰদান কৰিবলৈ অসমৰ্থ হৈ পৰিছে। এনে পৰিস্থিতিত মাক-বাপেক আৰু সন্তান সকলোৱেই সমানে ভুক্তভোগী। শ্ৰমজীৱী মহিলা আৰু পুৰুষৰ প্ৰতি সাম্যবাদী সমাজব্যৱস্থাৰ ক’বলগীয়া এয়াই: “তোমালোক ডেকা-গাভৰু, তোমালোকে পৰস্পৰক ভাল পোৱা; সকলোৰে সুখী হ’বলৈ অধিকাৰ আছে। গতিকে তোমালোকে যিমান পাৰা জীৱনৰ আনন্দ লোৱা। সুখক লৈ চিন্তা নকৰিবা। বিবাহৰ কাৰণে ভয় নকৰিবা, যদিও পুঁজিবাদৰ অধীনত বিবাহ এডাল দুখৰ শিকলিৰ বাদে আন একো নহয়। সন্তান জন্ম দিয়াক লৈ সংকোচ নকৰিবা। সমাজত যিহেতু শ্ৰমিকৰ প্ৰয়োজন শেষ হোৱা নাই, সেয়ে প্ৰতিটো শিশুৰ জন্মতে সমাজ আনন্দিত হয়। তোমালোকৰ সন্তানৰ ভৱিষ্যতৰ কাৰণে তোমালোকে মূৰ ঘমোৱাৰ দৰকাৰ নাই; ভোক-পিয়াহ কি বা জাৰনো কি, সেয়া কেতিয়াও তোমালোকৰ সন্তানক অনুভৱ কৰিবলৈ সুযোগ দিয়া নহ’ব।” প্ৰতিটো শিশুৰে যতন ল’বলৈ আৰু প্ৰত্যেক সন্তান আৰু মাকৰ প্ৰতি বস্তুগত আৰু নৈতিক সহায়তা আগ বঢ়াবলৈ সাম্যবাদী সমাজ বদ্ধপৰিকৰ। সমাজেই সন্তানক খুৱাব, ডাঙৰ-দীঘল কৰিব আৰু শিক্ষা দিব। একে সময়তে সেইসকল মাক-বাপেক যি সন্তানৰ শিক্ষাদানৰ ক্ষেত্ৰত অংশগ্ৰহণ কৰিব খোজে তেওঁলোকক কোনোধৰণৰ বাধা দিয়া নহ’ব। সন্তানৰ শিক্ষাৰ ক্ষেত্ৰত থকা সকলো দায়িত্ব সাম্যবাদী সমাজে বহন কৰিব, কিন্তু মাতৃত্ব বা পিতৃত্বৰ আনন্দ কাৰোৱে পৰা কাঢ়ি লোৱা নহ’ব। সাম্যবাদী সমাজব্যৱস্থাৰ পৰিকল্পনা এনে যে ইয়াক প্ৰচলিত পৰিয়ালব্যৱস্থাক বলপূৰ্বকভাৱে নিৰ্মূল কৰিবলৈ ওলোৱা বা মাকৰ পৰা সন্তানক বলপূৰ্বকভাৱে কাঢ়ি নিবলৈ কৰা পৰিকল্পনা বুলি কোৱাটো মুঠেই ভুল হ’ব।\nএই কথাৰ পৰা হাত সৰাটো সম্ভৱ নহয় যে পুৰণা পৰিয়াল ব্যৱস্থাৰ সময় এতিয়া উকলি গৈছে। পৰিয়াল ব্যৱস্থা বিলুপ্তিৰ দিশত এইকাৰণে নহয় যে ৰাষ্ট্ৰই এই ব্যৱস্থাক বলপূৰ্বকভাৱে নিৰ্মূল কৰিব খুজিছে; বৰং এইকাৰণেহে যে বৰ্তমান প্ৰচলিত পৰিয়াল ব্যৱস্থাৰ প্ৰয়োজনীয়তা প্ৰায় নোহোৱা হৈ পৰিছে। ৰাষ্ট্ৰক পৰিয়ালৰ কোনো প্ৰয়োজন নাই, কিয়নো ঘৰুৱা অৰ্থনীতি এতিয়া লাভজনক হৈ থকা নাই – পৰিয়ালে শ্ৰমিকক বৰঞ্চ অধিক ব্যৱহাৰোপযোগী (useful) আৰু উৎপাদন-কেন্দ্ৰিক (productive) শ্ৰমত মনোনিবেশ কৰাৰ ক্ষেত্ৰত বাধাহে প্ৰদান কৰে। পৰিয়ালৰ সদস্যৰ কাৰণেও পৰিয়ালৰ প্ৰয়োজনীয়তা নোহোৱা হৈ পৰিছে, কিয়নো সন্তানৰ লালন-পালন ভৰণ-পোষণৰ যি দায়িত্ব আগতে পৰিয়ালৰ সদস্যৰ আছিল, সেয়াও বৰ্তমান সমাজৰ হাতলৈ হস্তান্তৰ হ’বলৈ ধৰিছে। মহিলা আৰু পুৰুষৰ মাজত আগতে যি সম্পৰ্ক আছিল, তাৰ ঠাইত এতিয়া এক নতুন সম্পৰ্ক গঢ়ি উঠিছে, যি সম্পৰ্ক হৈছে মৰম-চেনেহ, ভালপোৱা আৰু মিত্ৰতাৰ সম্পৰ্ক, সাম্যবাদী সমাজৰ দুই সদস্যৰ মিলন, য’ত দুয়োৱেই মুক্ত, স্বতন্ত্ৰ আৰু য’ত দুয়োৱেই শ্ৰমিক। এই সমাজব্যৱস্থাত মহিলা ঘৰুৱা দাসত্বৰ বলি নহয়। পৰিয়ালৰ মাজতো কোনো বৈষম্য নাথাকে। কাৰো সহায় নোহোৱাকৈ জীয়াই থাকিব লাগিব বুলি বা সন্তান ডাঙৰ-দীঘল কৰাৰ সমস্ত বোজা মূৰ পাতি ল’ব লাগিব বুলি কোনো মহিলাই ভয় কৰাৰ প্ৰয়োজন নাই। সাম্যবাদী সমাজৰ মহিলা তেওঁৰ গিৰিয়েকৰ ওপৰত নহয়, তেওঁৰ কৰ্মৰ ওপৰতহে নিৰ্ভৰশীল। নিজৰ গিৰিয়েকৰ পৰা নহয়, নিজৰ কৰ্মক্ষমতাৰ পৰাহে মহিলাই সহায়তা লাভ কৰিব। নিজৰ সন্তানৰ কাৰণে মহিলাই চিন্তা কৰাৰ কোনো প্ৰয়োজন নাই – শ্ৰমিকৰ ৰাষ্ট্ৰই সন্তানৰ সকলো দায়িত্ব মূৰ পাতি ল’ব। পাৰিবাৰিক জীৱন কোঙা কৰি পেলোৱা সকলো বস্তুগত হিচাপ-নিকাচৰ পৰা বিবাহ মুক্ত হ’ব। বিবাহ হৈ পৰিব দুই এনে ব্যক্তিৰ মিলন যি পৰস্পৰে পৰস্পৰক ভাল পায় আৰু বিশ্বাস কৰে। দুয়ো দুয়োকে আৰু নিজৰ চৌপাশৰ জগতখন বুজি পোৱা শ্ৰমজীৱী মহিলা আৰু পুৰুষক এনে বিবাহব্যৱস্থাই সম্পূৰ্ণ সুখ আৰু পৰিতৃপ্তি প্ৰদান কৰিবলৈ সমৰ্থ হ’ব। অতীতৰ বৈবাহিক দাসত্বৰ ঠাইত সাম্যবাদী সমাজব্যৱস্থাই মহিলা আৰু পুৰুষক এক মুক্ত মিলনৰ প্ৰতিশ্ৰুতি দিয়ে যি বন্ধুত্বৰ বান্ধোনেৰে অনুপ্ৰাণিত আৰু দৃঢ়। শ্ৰমৰ চৰ্তবোৰ সলনি হোৱাৰ লগে লগে আৰু শ্ৰমজীৱী মহিলাৰ বস্তুগত নিৰাপত্তা বৃদ্ধি পোৱাৰ লগে লগে আৰু সাম্যবাদী সমাজৰ দুই প্ৰেমাস্পদ আৰু কমৰেডৰ মাজত হোৱা মুক্ত আৰু সৎ বিবাহব্যৱস্থাই পূৰ্বতে ভগৱানক সাক্ষী কৰি সম্পাদিত হোৱা বিবাহব্যৱস্থাৰ – যি দৰাচলতে এক ঠগবাজিহে মাত্ৰ – স্থান দখল কৰাৰ লগে লগে বেশ্যাবৃত্তিৰো ওৰ পৰিব। মানৱতাৰ এক চেকা আৰু ভোকাতুৰ শ্ৰমজীৱী মহিলাৰ পিঠিৰ ওপৰত এক চাবুকৰ কোবসদৃশ এই দুৰ্ভাগ্যৰ গুৰিতে হৈছে পণ্য উৎপাদন আৰু ব্যক্তিগত সম্পত্তি ব্যৱস্থা। অৰ্থনীতিৰ এনে ৰূপ অতিক্ৰম কৰিব পাৰিলে মহিলাৰ শৰীৰক লৈ হোৱা ব্যৱসায়ৰ ওৰ পৰিব। শ্ৰমিক শ্ৰেণীৰ মহিলাই সেয়ে কোনো শংকা কৰিব নালাগে যে প্ৰচলিত পৰিয়াল ব্যৱস্থা বিলুপ্তিৰ পথত। বৰং তেওঁলোকে এই নতুন সমাজৰ উদয়ক স্বাগতমহে জনোৱা উচিত যি তেওঁলোকক সাংসাৰিক দাসত্বৰ পৰা মুক্তি দিব, মাতৃত্বৰ বোজা লঘু কৰিব আৰু বেশ্যাবৃত্তিৰ অভিশাপৰো ওৰ পেলাব।\nশ্ৰমিক শ্ৰেণীৰ মুক্তিৰ সংগ্ৰামৰ পথত আগ বঢ়া মহিলাই এই কথা বুজি পোৱাটো উচিত যে আগৰ স্বত্বাধিকাৰী-সুলভ দৃষ্টিভংগীৰ কাৰণে বৰ্তমান কোনো ঠাই নাই যি কয় যে “ইহঁত মোৰ সন্তান, মোৰ সমস্ত মাতৃৱৎ যতন আৰু মৰম ইহঁতৰ প্ৰাপ্য; সিহঁত তোমাৰ সন্তান, সিহঁতৰ খেয়াল লোৱাটো মোৰ দায়িত্ব নহয়, লাগিলে সিহঁত ভোকতেই থাকক বা জাৰত কঁপি থাকক – আনৰ সন্তানৰ কাৰণে মোৰ হাতত সময় নাই।” শ্ৰমিক-মাকে এই কথা হৃদয়ংগম কৰিব লাগিব যে তোমাৰ বা মোৰ বুলি, ইহঁত বা সিহঁত বুলি কোনো পাৰ্থক্য নাই – সকলোবোৰেই আমাৰ সন্তান, ৰুছদেশৰ সাম্যবাদী শ্ৰমিকৰ সন্তান।\nমাকৰ নিজৰ সন্তানৰ প্ৰতি থকা ঠেক গণ্ডীৰ আৰু আছুতীয়া মৰম-চেনেহ যিদৰে বৃহত্তৰ সৰ্বহাৰা পৰিয়ালৰ সন্তানৰ কাৰণে প্ৰসাৰিত হ’ব লাগিব, মহিলাৰ দাসত্বৰ ওপৰত ভেঁজা দি প্ৰচলিত একালৰ অলংঘনীয় বিবাহব্যৱস্থাৰ স্থান যিদৰে প্ৰেম আৰু পাৰস্পৰিক সন্মানেৰে একত্ৰিত শ্ৰমিক ৰাষ্ট্ৰৰ দুই সাম্যবাদী সদস্যৰ মুক্ত মিলনে দখল কৰিব লাগিব, সেইদৰেই শ্ৰমিকৰ ৰাষ্ট্ৰত দুই লিংগৰ মাজতো নতুন সম্পৰ্কৰ প্ৰয়োজন হ’ব। স্বতন্ত্ৰ আৰু স্বাৰ্থপৰ পৰিয়ালৰ ঠাইত শ্ৰমিকৰ এক বৃহত্তৰ সাৰ্বজনীন পৰিয়াল বিকশিত হ’ব য’ত সকলো শ্ৰমিকেই – লাগিলে মহিলাই হওক বা পুৰুষেই হওক – হ’ব পৰস্পৰৰ বন্ধু আৰু কমৰেড। সাম্যবাদী সমাজব্যৱস্থাত মহিলা আৰু পুৰুষৰ মাজৰ সম্পৰ্ক এনেধৰণৰেই হ’ব। এই নতুন সম্পৰ্কই মানৱ সমাজৰ মাজত বাণিজ্যিক সমাজে নজনা এনে এক আনন্দ বিয়পাই দিব যি মুক্ত আৰু দুই সংগীৰ সঁচা সামাজিক সমতাৰ ওপৰত আধাৰিত।\nসাম্যবাজী সমাজব্যৱস্থাই বুদ্ধিমান আৰু স্বাস্থ্যৱান সন্তান তথা শক্তিশালী, সুখী যুৱ প্ৰজন্ম বিচাৰে যি নিজৰ অনুভূতি আৰু মৰম-চেনেহক লৈ মুকলি। সমতা, স্বাধীনতা আৰু নতুন বিবাহব্যৱস্থাৰ বন্ধুভাবাপন্ন প্ৰেমৰ নামত আমি সকলো শ্ৰমিক আৰু কৃষক, মহিলা আৰু পুৰুষকে মানৱ সমাজ ন-কৈ গঢ়াৰ কামত সাহসিকতাৰে আৰু বিশ্বাসৰ সৈতে আত্মনিয়োগ কৰিবলৈ আহ্বান জনাইছো যাতে এই নতুন সমাজ অধিক নিখুঁত আৰু অধিক ন্যায়পৰায়ণ হয় আৰু সমাজৰ সকলোৰে কাৰণে তেওঁলোকৰ প্ৰাপ্য সুখানুভূতি সুনিশ্চিত কৰিব পৰাকৈ অধিক সক্ষম হয়। ৰুছদেশৰ আকাশত উৰি থকা আৰু এতিয়া আন দেশেও উত্তোলন কৰিবলৈ লোৱা সামাজিক বিপ্লৱৰ ৰঙা পতাকাই মানৱ সমাজৰ চিৰ আকাংক্ষিত মৰতকে সৰগ কৰাৰ ইস্তাহাৰ উচ্চকণ্ঠে প্ৰকাশ কৰে।\nউৎস ঃ https://obtusesubjectivity.wordpress.com/2020/05/17/fidel-castro-19262016-by-mike-gonzalez/


Defstead in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Defstead ar byavahar, ppali, parshwakriya, upkaar, kriya-pratikriya aaru satarkatabani\nउत्पादक: Steadfast Medishield Pvt Ltd\nसामग्री / साल्ट: Deflazacort\nDefstead के प्रकार चुनें\nDefstead 30 Mg Tablet\nDefstead6Mg Tablet\nDefstead 24 Mg Tablet 10 S\nसदस्य इस दवा को ₹282.15 में ख़रीदे।\nDefstead ৰ মূল্য আৰু পেকৰ চাইজ - Defstead Price and Pack Size in Assamese\nDefstead 30 Mg Tablet ₹297.0 दवा खरीदें\nDEFSTEAD 24MG TABLET 10S\nDefstead की जानकारी\nDeflazacort का उपयोग गंभीर एलर्जी प्रतिक्रिया, एलर्जी संबंधी विकार, अस्थमा, कैंसर, संधिशोथ विकार, त्वचा विकार और आंखों के विकारों के उपचार में किया जाता है।\nDefstead ৰ লাভ আৰু ব্যৱহাৰসমূহ- Defstead Benefits & Uses in Assamese\nDefstead ৰ পালি আৰু সেয়া কেনেদৰে ল'ব- Defstead Dosage & How to Take in Assamese\nDefstead-ৰ উপাদানসমূহ- Defstead Active Ingredients in Assamese\nDefstead ৰ পাৰ্শ্চক্ৰিয়াসমূহ- Defstead Side Effects in Assamese\nDefstead সংক্ৰান্ত সতৰ্কতাবাণীসমূহ- Defstead Related Warnings in Assamese\nঅইন দৰৱৰ সৈতে Defsteadৰ গুৰুতৰ ক্ৰিয়া-প্ৰতিক্ৰিয়া- Severe Interaction of Defstead with Other Drugs in Assamese\nDefstead মতভেদসমূহ- Defstead Contraindications in Assamese\nDefstead ৰ বিষয়ে সততে সোধা প্ৰশ্নসমূহ- Frequently asked Questions about Defstead in Assamese\nখাদ্য আৰু মদৰ সৈতে Defstead ক্ৰিয়া-প্ৰতিক্ৰিয়া- Defstead Interactions with Food and Alcohol in Assamese\nDefstead ৰ লাভ আৰু ব্যৱহাৰসমূহ - Defstead Benefits & Uses in Assamese\nDefstead তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nDefstead ৰ পালি আৰু সেয়া কেনেদৰে ল'ব - Defstead Dosage & How to Take in Assamese\nDefstead-ৰ উপাদানসমূহ - Defstead Active Ingredients in Assamese\nDefstead ৰ পাৰ্শ্চক্ৰিয়াসমূহ - Defstead Side Effects in Assamese\nগৱেষণাৰ ভিত্তিত, Defstead ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nDefstead সংক্ৰান্ত সতৰ্কতাবাণীসমূহ - Defstead Related Warnings in Assamese\nDefstead-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nDefstead ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nDefstead-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nDefstead প্ৰথমে চিকিতসকৰ পৰামৰ্শ নোলোৱাকৈ গ্ৰহণ কৰা উচিত নহয় কাৰণ ইয়াৰ ফলত স্তন্যপায়ী মহিলাৰ গম্ভীৰ পাৰ্শ্ব-প্ৰতিক্ৰিয়া হব পাৰে।\nবৃক্কত Defstead কি প্ৰভাৱ দেখা গৈছে?\nবৃক্ক can be affected by Defsteadৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Defstead কি প্ৰভাৱ দেখা গৈছে?\nDefstead গ্ৰহণ কৰাৰ পিছত আপোনাৰ কলিজা ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nহৃদযন্ত্ৰৰ ক্ষেত্ৰত Defstead ৰ কি প্ৰভাৱ দেখা গৈছে?\nহৃদয় can be affected by Defsteadৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Defsteadৰ গুৰুতৰ ক্ৰিয়া-প্ৰতিক্ৰিয়া - Severe Interaction of Defstead with Other Drugs in Assamese\nDefstead তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nApdrops Xg Eye Drop\nDefstead মতভেদসমূহ - Defstead Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Defstead লোৱা অনুচিত যাতে -\nDefstead ৰ বিষয়ে সততে সোধা প্ৰশ্নসমূহ - Frequently asked Questions about Defstead in Assamese\nএই Defstead-এ অভ্য়াস বা নিচাৰ সৃষ্টি কৰে নেকি?\nDefsteadৰে অভ্যাস গঠনৰ কোনো কথাৰ প্ৰতিবেদন পোৱা নাই।\nDefstead য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, চিকিত্সা পৰামৰ্শ অনুসাৰেহে Defstead লওক।\nনহয়, মানসিক ৰোগৰ চিকিত্সাৰ ক্ষেত্ৰত Defsteadৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Defstead ক্ৰিয়া-প্ৰতিক্ৰিয়া - Defstead Interactions with Food and Alcohol in Assamese\nখাদ্য আৰু Defsteadৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Defstead আৰু খাদ্য একেলগে লোৱাটোৰ পিছৰ পৰ্যায়ৰ বিষয়ে একো ক'ব পৰা নাযায়।\nমদ আৰু Defsteadৰ মাজৰ প্ৰতিক্ৰিয়া\nDefsteadৰ সৈতে মদ্যপানৰ প্ৰভাৱৰ বিষয়ে একো কোৱাটো এতিয়া কঠিন। কিয়নো এইবিষয়ে এতিয়ালৈ একো গৱেষণা হোৱা নাই।\nDefstead से जुड़े सवाल और जवाब\nक्‍या Defstead में स्‍टेरॉएड्स मौजूद हैं?\nDefstead, स्‍टेरॉएड्स (कोर्टिकोस्‍टेरॉएड) नामक दवाओं के समूह से संबंधित है जिसका इस्‍तेमाल एलर्जिक और सूजन के इलाज में किया जाता है। ये एनाबोलिक-एंड्रोजेनिक स्‍टेरॉएड्स नहीं है जिसका इस्‍तेमाल बॉडी बिल्‍डर मांसपेशियांं बनाने के लिए बिना डॉक्‍टरी सलाह के करते हैं।\nक्‍या Defstead से ब्‍लड शुगर लेवल बढ़ सकता है?\nजी हां, डायबिटीज़ के मरीज़ों में Defstead के कारण ब्‍लड शुगर लेवल बढ़ सकता है। Defstead शरीर में ग्‍लूकोज़ के उत्‍पादन में इजाफा कर ब्‍लड शुगर लेवल बढ़ा देती है और पैंक्रियाज़ द्वारा बनने वाले इंसुलिन के प्रभाव को कम कर देती है। डायबिटीज़ के मरीज़ डॉक्‍टर की देख-रेख में ही Defstead खाएं।\nक्‍या डायबिटीज़ के मरीज़ों में प्रेडनिसोलोन से ज्‍यादा असरकारी Defstead है?\nजी हां, डायबिटीज़ के मरीज़ों में प्रेडनिसोलोन से ज्‍यादा असरकारी Defstead पाई गई है।\nDefstead क्या है?\nDefstead, डेफ़्लाज़कोर्ट का ब्रांड है। ये एक प्रिस्‍क्रिप्‍शन दवा है जोकि स्‍टेरॉएड्स (कोर्टिकोस्‍टेरॉएड) नामक दवाओं के समूह से संबंधित है। Defstead का इस्‍तेमाल मस्कुलर डिस्ट्रॉफी के इलाज में किया जाता है।5साल से अधिक उम्र के बच्‍चों और वयस्‍कों में मस्कुलर डिस्ट्रॉफी की बीमारी होती है जिसमें मांसपेशियां ठीक तरह से काम नहीं कर पाती हैं।\nक्या Defstead का इस्तेमाल सुरक्षित है?\nडॉक्टर द्वारा प्रिस्क्राइब की गई मात्रा में निर्धारित समय तक Defstead खाना सुरक्षित है। हालांकि, Defstead की नियमित खुराक लेने के दौरान कुछ साइड इफेक्ट्स भी सामने आए हैं जिनमें जोड़ों में दर्द, चक्‍कर आना, पेट खराब होना और सिरदर्द शामिल हैं। इनमें से कोई भी लक्षण सामने आने पर तुरंत डॉक्‍टर से बात करें।\nDefstead ৰ অনুকল্প - Substitutes for Defstead in Assamese\nDephen Tablet खरीदें\nD Flaz खरीदें\nEmsolone D खरीदें\nDefstead के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Defstead লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Defstead ব্যৱহাৰ কৰিছিল নেকি?\nআপুনি কিমান পৰিমাণে Defstead সেৱন কৰিছিল?\nআপুনি Defstead ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Defstead সেৱন কৰে?


মহিলাক লৈ অশ্লীল টিপ্পনী! হানী সিঙৰ বিৰুদ্ধে আইনী জাননী|chandigarh-punjab-punjab-state-women-commission-issued-notice-to-singer-honey-singh-on-his-new-song-makhana– News18 Assam\nমহিলাক লৈ অশ্লীল টিপ্পনী! হানী সিঙৰ বিৰুদ্ধে আইনী জাননী\nSBIৰ গ্ৰাহকে ATMত কৰিব পাৰিব সীমাহীন লেনদেন, কিন্তু পূৰণ কৰিব লাগিব কিছু চৰ্ত\nপ্ৰিয়ংকা চোপ্ৰা এতিয়া অসম পৰ্যটনৰ ব্ৰেণ্ড এম্বেছাডৰ নহয়, টুইটাৰত জনালে হিমন্ত বিশ্বই\nসাৱধান! যধে–মধে FaceAppৰ জৰিয়তে বৃদ্ধকালৰ ফটো আপলোড নকৰিব, বেয়া ব্যৱহাৰৰ আশংকা\nকাজিৰঙাৰ বনৰজা শোৱা ঘৰৰ বিচনা–চাদৰ, গাৰু সজাই থ’ব মতিলালে\nপঞ্জাৱৰ মহিলা আয়োগৰ অধ্যক্ষ মনীষা গুলাটীৰ অনিসৰি, এই গীতটোত হানী সিঙে Womanizer বুলি নিজক কৈ মহিলাসকলক আৰু তেওঁলোকৰ চৰিত্ৰক লৈ অপমানজনক টিপ্পনী কৰে। এইকাৰণতে জাননী প্ৰেৰণ কৰি ইয়াৰ উত্তৰ বিচাৰে তেওঁৰ পৰা।\nUpdated:July 3, 2019, 2:09 PM IST\nUpdated: July 3, 2019, 2:09 PM IST\nজনপ্ৰিয় ৰেপাৰ হানী সিঙৰ বিৰুদ্ধে ৰাজ্য মহিলা আয়োগে জাননী প্ৰেৰণ কৰিছে। আয়োগে হানী সিঙক তেওঁৰ নতুন গীত ‘মখনা’ত মহিলাসকলক লৈ ব্যৱহাৰ কৰা অশ্লীল শব্দ সন্দৰ্ভত জাননী প্ৰেৰণ কৰে। হানী সিং প্ৰায়ে তেওঁৰ গীতসমূহত মহিলাসকলক লৈ টিপ্পনী কৰাক লৈ আলোচনাৰ মাজত সোমাই পৰে।\nনতুন গীত মখনাৰ বাবে পুনৰ য়ো য়ো হানী সিং নিজৰ যাদু বিয়পাবলৈ সক্ষম হৈছে, গীতটোক লৈ বিশ্বজুৰি প্ৰতিক্ৰিয়াৰ সৃষ্টি হৈছে আৰু ইউটিউবত এই গীতটোৱে তোলপাৰ লগাইছিল। ২১ ডিচেম্বৰত টি–চিৰিজৰ আধাৰত মুক্তি পোৱা ‘মখনা’ই দৰ্শকৰ দৃষ্টি আকৰ্ষণ কৰিবলৈ সক্ষম হৈছে।\nকিছুদিন পূৰ্বে, য়ো য়ো হানী সিঙে ‘দিল চৌৰী’ গীতটোৰ বাবে মুম্বাইত অনুষ্ঠিত হোৱা হালিয়া সংগীত পুৰষ্কাৰ অনুষ্ঠানত ‘ছং অব দি ইয়াৰ’ৰ পুৰষ্কাৰ অৰ্জন কৰিছিল। ২০১৮ বৰ্ষত হানী সিঙে ‘দিল চৌৰী’, ‘ছোটে ছোটে পেগ’, ‘দিছ পাৰ্টী ইজ অভাৰ নাউ’, ‘ৰংগতাৰী’ আৰু শ্বাহিদ কাপুৰ–কিয়াৰা আদবানীৰ ছবিৰ ছিংগল উৰ্বশীৰ দৰে কেইবাটাও ছুপাৰহিট গীতক লৈ দৰ্শকৰ পৰা সমাদৰ লাভ কৰিছে।


মৰিআম্মা - অসমীয়া ৱিকিপিডিয়া\nসকলো ভাল মানুহৰ হৃদয়ত\nমৰি (তামিল: மாரி), যাক মৰিআম্মান (তামিল: மாரியம்மன்) আৰু মৰিয়াই হিচাপেও জনা যায়, যাৰ অৰ্থ হৈছে মাতৃ মৰি আৰু মৰিআম্মা (তামিল: மாரியம்மா) বা সহজকৈ আম্মান বা আথা (তামিল: அம்மன், "মাতৃ") বুলি কোৱা হয়, তেখেত হৈছে তামিলনাডু আৰু কাষৰীয়া অঞ্চলত হিন্দু ধৰ্মত পূজিতা বৰষুণৰ দেৱী। তেখেত হৈছে তামিলনাডু আৰু থিৰুচৰাইৰ গ্ৰাম্য এলেকাত পূজিত প্ৰধান দেৱী। মৰি দুৰ্গা আৰু পাৰ্বতীৰ সৈতে নিবিড়ভাবে জড়িত।এইগৰাকী দেৱীক গ্ৰীষ্মকালৰ শেষৰপিনে বা শৰতৰ আদিভাগত পূজা পতা হয়। পূজাৰ সময়ত গোটেই তামিলনাডু আৰু ডেক্কান অঞ্চলত আদি থিৰুভিঝা নামৰ এটা বৃহৎ উৎসৱৰ আয়োজন কৰা হয়।দেৱীগৰাকীক মূলতঃ বৰষুণৰ কামনা কৰি আৰু বসন্ত আৰু কলেৰা ৰোগৰ পৰা পৰিত্ৰাণ বিচাৰি আৰাধনা কৰা হয়।\nদেৱী মৰিআম্মানক স্থানীয় পুথি-পাঁজিসমূহৰ দ্বাৰা পিডাৰি আৰু গ্ৰাম দেৱতা হিচাপে অব্ৰাহ্মণ পুৰোহিতৰ দ্বাৰা পূজা কৰা হয়।\nত্ৰিশূলত মৰিআম্মাৰ মূৰ্তী, দশম শতিকা, চ'লা সাম্ৰাজ্যৰ সময়ত তামিলনাডুত\nমৰিআম্মান এগৰাকী তামিল স্থানীয় লোককথাৰ দেৱী, যাক সম্ভৱতঃ প্ৰাক বৈদিক কালৰ পৰাই আৰাধনা কৰী অহা হৈছে। মৰি শব্দটোৰ তামিল ভাষাত অৰ্থ হৈছে বৰষুণ আৰু আম্মা মানে হৈছে মা।\nঅবৈদিক পূজা পদ্ধতিৰে দেৱী মৰিআম্মাক আৰাধনা কৰা হয় আৰু পূজাত লোকনৃত্যৰ প্ৰদৰ্শন কৰা হয়। মাটিৰ পাত্ৰত ৰন্ধা পোংগল আৰু কুঝ দেৱীক আগবঢ়োৱা হয়। তদুপৰি জুইৰ ওপৰেৰে খোজ কঢ়া আৰু নাক ফুটোৱাৰ দৰে কাৰ্য্যও কৰা হয়।\nতিৰুচিৰাপল্লীৰ ২০ কিলোমিটাৰ উত্তৰে থকা সময়পুৰম মন্দিৰত এতিয়াও হিন্দু নিয়মেৰে দেৱী মৰিআম্মাৰ পূজা কৰা হয়। য'ত মন্দিৰ সমিতিৰ দ্বাৰা তামিল থাইমাহত এঘাৰদিনীয়া থাইপুছম উৎসৱৰ আয়োজন কৰা হয়। সেই উৎসৱত প্ৰতিদিনে পুৱা আৰু গধূলি দেৱীৰ প্ৰতিমূৰ্তি বিভিন্ন বাহনত উঠাই শোভাযাত্ৰা কৰা হয়। দশম দিনৰ দিনা দেৱীগৰাকীৰ প্ৰতিমূৰ্তিক সময়পুৰমৰ পৰা শ্ৰীৰঙ্গমৰ ওচৰত থকা উত্তৰ কাবেৰী লৈ যোৱা হয় আৰু একাদশ দিনৰ দিনা ঘূৰাই আনি এই উৎসৱৰ সামৰণি মৰা হয়। এইদৰে তামিল চিত্ৰাই মাহত দহদিনীয়া চিত্ৰাই উৎসৱ আৰু পুৰত্ৰাচি মাহত নৱৰাত্ৰী উৎসৱ পালন কৰা হয়।\nভাৰতৰ বাহিৰত হো চি মিন চহৰ, বেংকক, কুৱালালামপুৰ আৰু ছিংগাপুৰত মৰিআম্মানৰ মন্দিৰ আছে।\nশীতলা দেৱীক উত্তৰ ভাৰতত বসন্ত ৰোগ নিৰ্মূল কৰিবলৈ পূজা কৰা হয়। সেই শীতলা দেৱীকেই দক্ষিণ ভাৰতত মৰিআম্মান হিচাপে মনা হয়। জনশ্ৰুতি অনুসৰি দেৱীৰ শৰীৰ উত্তপ্ত হৈ থাকে আৰু ভক্তসকলে শীতল পানী বা গাখীৰেৰে দেৱীৰ শৰীৰ ধুৱাই দিয়ে যাতে দেৱীয়ে ৰোগৰ উত্তাপৰ উপশম ঘটাব পাৰে।\n↑ "sayampuram". official website. http://www.samayapurammariammantemple.in/। আহৰণ কৰা হৈছে: 28 February 2020.\n↑ "Hindu Temple in Vietnam". https://shaivam.org/temples-of-lord-shiva/hindu-temples-in-vietnam। আহৰণ কৰা হৈছে: 28 February 2020.\n↑ "Sri Mariamman Temple". Lonely Planet. http://www.lonelyplanet.com/thailand/bangkok/sights/religious/sri-mariamman-temple। আহৰণ কৰা হৈছে:4November 2015.\n↑ "kualalampur". http://lamjo.tripod.com/smt.html। আহৰণ কৰা হৈছে: 29 February 2020.\n↑ "Sri Mariamman Temple". https://www.visitsingapore.com/en_in/see-do-singapore/culture-heritage/places-of-worship/sri-mariamman-temple/। আহৰণ কৰা হৈছে: 28 February 2020.\n↑ Mallika Iyer (October 8, 2017). "Even with changing times, faith remainsagreat healer". https://www.freepressjournal.in/cmcm/even-with-changing-times-faith-remains-a-great-healer। আহৰণ কৰা হৈছে: 28 February 2020.\n"https://as.wikipedia.org/w/index.php?title=মৰিআম্মা&oldid=217600"ৰ পৰা অনা হৈছে\nএই পৃষ্ঠাখন ২৭ মাৰ্চ, ২০২০ তাৰিখে ২২:২১ বজাত অন্তিম সংশোধন কৰা হৈছিল।


শেহতীয়াকৈ ব্যাপক চৰ্চা লাভ কৰা অগপৰ কেইবাটাও সিদ্ধান্তৰ ওপৰত স্থিতি স্পষ্ট কৰিলে সভাপতি অতুল বৰাই– News18 Assam\nশেহতীয়াকৈ ব্যাপক চৰ্চা লাভ কৰা অগপৰ কেইবাটাও সিদ্ধান্তৰ ওপৰত স্থিতি স্পষ্ট কৰিলে সভাপতি অতুল বৰাই\nবৰাগাঁৱৰ চাঞ্চল্যকৰ আন্তিমা হত্যাকাণ্ডৰ আঁৰত পৰকীয়া প্ৰেম, বিস্ফোৰক স্বীকাৰোক্তি ঘাতক দেৱযানীৰ\n»শেহতীয়াকৈ ব্যাপক চৰ্চা লাভ কৰা অগপৰ কেইবাটাও সিদ্ধান্তৰ ওপৰত স্থিতি স্পষ্ট কৰিলে সভাপতি অতুল বৰাই\nUpdated:March 11, 2021, 10:10 AM IST\nউজনি অসমত কংগ্ৰেছ এইবাৰ ধুলিসাৎ হৈ যাব বুলি মন্তব্য কৰি অগপ সভাপতিগৰাকীয়ে আৰু কয় যে উজনিত চলা কা বিৰোধী আন্দোলনৰ কোনো প্ৰভাৱ বিধানসভা নিৰ্বাচনত নপৰে।\nLast Updated: March 11, 2021, 10:10 AM IST\nঅগপৰ দখলত থকা পাঁচটা সমষ্টি বিজেপিক এৰি দিয়াৰ পৰা আৰম্ভ কৰি কেইবাগৰাকী জ্যেষ্ঠ নেতাক টিকট প্ৰদান নকৰাক লৈ শেহতীয়াকৈ ব্যাপক চৰ্চাত আছে অগপ দলটো। এই সন্দৰ্ভত নিজৰ স্থিতি স্পষ্ট কৰিছে অগপ সভাপতি অতুল বৰাই। News18ৰে হোৱা এক আছুতীয়া সাক্ষাৎকাৰত আগন্তুক নিৰ্বাচনৰ পৰিকল্পনাৰ বিষয়েও উল্লেখ কৰে অগপ সভাপতিগৰাকীয়ে।\nনিজৰ দখলত থকা পাঁচটা সমষ্টি কিয় বিজেপিক এৰি দিলে অগপই? ইয়াকে লৈ বিভিন্ন জনে সমালোচনা কৰিছে অগপক। এই সন্দৰ্ভত News18ত নিজৰ মত দাঙি ধৰিছে অগপ সভাপতি অতুল বৰাই। লগতে বহুচৰ্চিত বন্ধুত্বপূৰ্ণ প্ৰতিদ্বন্দ্বিতা সন্দৰ্ভতো মত ব্যক্ত কৰে অতুল বৰাই। সভাপতিগৰাকীৰ মতে, মিত্ৰতা হ’লে কিছু এৰাধৰাৰ মাজেৰে চলিবই লাগিব।\n"মিত্ৰতাত কিছু এৰাধৰা থাকিবই। কোনবোৰ সমষ্টিত আমাৰ দলৰ স্থিতি শক্তিশালী হৈ আছে সেয়া আমি চাইছিলো। কেইটামান সমষ্টিত বন্ধুত্বমূলক প্ৰতিদ্বন্দিতা হ’ব। তাৰ বিপৰীতে বেলেগ সমষ্টিও আমি লৈছো। ৰহা আৰু চাবুৱা সমষ্টি দুটা আমি নতুনকৈ লৈছো।", অগপ সভাপতি অতুল বৰাই এনেদৰে কয়।\nএইবাৰ নিৰ্বাচনত দলটোৰ প্ৰতিষ্ঠা কালৰ পৰা জড়িত প্ৰফুল্ল কুমাৰ মহন্ত, বৃন্দাবন গোস্বামীৰ দৰে একাংশ জ্যেষ্ঠ নেতাই অগপৰ পৰা কিয় টিকট লাভ নকৰিলে তাৰ উত্তৰো দিয়ে অগপ সভাপতিগৰাকীয়ে। প্ৰফুল্ল কুমাৰ মহন্তৰ অসুস্থতা আৰু বৃন্দাবন গোস্বামীৰ নিজ সমষ্টিত জিকাৰ আশা কম বুলি সমীক্ষাত প্ৰকাশ পোৱাৰ পিছত এনে সিদ্ধান্ত গ্ৰহণ কৰা হৈছে বুলি অতুল বৰাই জানিবলৈ দিয়ে।\n"বিভিন্ন দিশ চাই আমি সমষ্টিসমূহত প্ৰাৰ্থীত্বৰ ক্ষেত্ৰত এৰাধৰা কৰিছিলো। প্ৰফুল্ল কুমাৰ মহন্তৰ প্ৰতি আমাৰ শ্ৰদ্ধা আছে। কিন্তু তেখেতৰ শাৰীৰিক অসুস্থতাৰ বাবে সমষ্টিটোত সাংগঠনিক কাম–কাজ নহ’ল। জাতীয় ঐক্য সমাৰোহো তাত অনুষ্ঠিত নহ’ল। এইক্ষেত্ৰত আমাৰ কোনো বেয়া উদ্দেশ্যে নাই।", অগপ সভাপতিগৰাকীয়ে আৰু কয়।\n২০১৬ চনৰ তুলনাত বৰ্তমান অগপৰ জনপ্ৰিয়তা বঢ়াৰ লগতে স্থিতি সবল হৈছে বুলি জানিবলৈ দিয়ে অগপ সভাপতিগৰাকীয়ে। উজনি অসমত কংগ্ৰেছ এইবাৰ ধুলিসাৎ হৈ যাব বুলি মন্তব্য কৰি অগপ সভাপতিগৰাকীয়ে আৰু কয় যে উজনিত চলা কা বিৰোধী আন্দোলনৰ কোনো প্ৰভাৱ বিধানসভা নিৰ্বাচনত নপৰে। তাৰ প্ৰমাণ ইতিমধ্যে লোকসভা নিৰ্বাচনত পোৱা গৈছে বুলি জানিবলৈ দিয়ে অতুল বৰাই।\n"কংগ্ৰেছ-এআইইউডিএফৰ মিত্ৰতাক উজনিৰ ৰাইজে একেবাৰে গ্ৰহণ কৰা নাই। লোকসভা নিৰ্বাচনৰ পূৰ্বেও উজনিত ‘কা'ৰ বিৰোধিতা কৰিছিল। কিন্তু লোকসভা নিৰ্বাচনত উজনিত বিজেপিৰ প্ৰাৰ্থীকেইগৰাকী জয়ী হৈছিল।", অগপ সভাপতি অতুল বৰাই কয়।\nবিগত সময়ছোৱাত চাহ বাগিচাৰ ভোটাৰসকলক লৈ বিশেষ পদক্ষেপ হাতত লৈছে বিজেপি আৰু অগপই। কংগ্ৰেছে কেৱল ভোটবেংক হিচাপে ব্যৱহাৰ কৰি অহা চাহ বাগিচা অঞ্চলৰ ভোটাৰসকলক উন্নয়নৰ যোগেদি আকৰ্ষণ কৰাৰ চেষ্টা কৰা হৈছে বুলি জানিবলৈ দিয়ে অতুল বৰাই। আনহাতে হিতাধিকাৰি সৃষ্টিৰ জৰিয়তে ৰাজকোষৰ পৰা হাজাৰ হাজাৰ কোটি টকা ব্যয় কৰাটো কিমান দূৰ সমীচিন হৈছে সেই সন্দৰ্ভতো মত ব্যক্ত কৰে অতুল বৰাই।\n"হিতাধিকাৰি সৃষ্টি কৰাটো বেয়া ক’ত হল! ইয়াৰ জৰিয়তে বহু লোক স্বাৱলম্বী হোৱাত সহায় হৈছে।", অতুল বৰাই কয়।\nআগন্তুক নিৰ্বাচন সন্দৰ্ভত এনেদৰে বহুকেইটা শেহতীয়াকৈ চৰ্চিত গুৰুত্বপূৰ্ণ প্ৰসংগ সন্দৰ্ভত অগপ সভাপতি অতুল বৰাই নিজৰ মত ব্যক্ত কৰি আৰু কয় যে উজনি অসমৰ লগতে বাকী স্থানসমূহতো অগপই প্ৰাৰ্থিত্ব দিয়া ২৬টা সমষ্টিতে জয় নিশ্চিত।\nFirst published: March 11, 2021, 10:10 AM IST\nপৰকীয়া প্ৰেমৰ বলি হ'ল আন্তিমা? বৰাগাঁৱৰ হত্যাকাণ্ডৰ ৰহস্য ফাদিল


চিন্তনঃ লোকেলৰ বাবে ভোকেল আৰু উৎপাদনশীলতাৰ প্ৰশ্নবোৰ ::ইন্দ্ৰজিত বৰা - অসমীয়াৰ সুখ-দুখ\nHome ARTICLE CHINTAN Indrajit Borah INDRAJIT-BORA RECENT ইন্দ্ৰজিতবৰা চিন্তন প্ৰৱন্ধ চিন্তনঃ লোকেলৰ বাবে ভোকেল আৰু উৎপাদনশীলতাৰ প্ৰশ্নবোৰ ::ইন্দ্ৰজিত বৰা\nচিন্তনঃ লোকেলৰ বাবে ভোকেল আৰু উৎপাদনশীলতাৰ প্ৰশ্নবোৰ ::ইন্দ্ৰজিত বৰা\nxukhdukh.com July 19, 2020 ARTICLE, CHINTAN, Indrajit Borah, INDRAJIT-BORA, RECENT, ইন্দ্ৰজিতবৰা, চিন্তন, প্ৰৱন্ধ,\nলোকেলৰ বাবে ভোকেল আৰু উৎপাদনশীলতাৰ প্ৰশ্নবোৰ\nক’ৰনাই সৃষ্টি কৰা অৰ্থনৈতিক সংকটে লোকেল নামৰ অভিধাটো যথেষ্ট মৌখিক কৰি পেলাইছে । এই লোকেলৰ বস্তুগত ইতিহাস কি? জাতীয় বীৰ স্বৰূপ দুজনমান লোকেল বা দেশীয় উৎপাদনকাৰীয়েই লোকেল নে ক্ষুদ্ৰ ক্ষুদ্ৰ অলেখ উৎপাদনকাৰীৰ সন্মিলনহে আচলতে লোকেল । এই লোকেলৰ আচলতে সংজ্ঞাটো কি ? মহাদেশ, দেশ, ৰাজ্য অথবা অঞ্চল - কি সাপেক্ষে লোকেল ?\nআচলতে লোকেল মানে হ’ল ক্ষুদ্ৰ উৎপাদন যাৰ বিস্তৃতি লোকেল। মন কৰিবলগীয়া যে ক্ষুদ্ৰ উৎপাদনৰ বিকাশ জমাৰে নহয় সংখ্যাবৃদ্ধিৰেহে হয় । সেয়ে বৃহৎ পুঁজিৰ বাবে ই এক ডাঙৰ ভাবুকি ।\nনব্বৈৰ দশকত আৰম্ভ কৰা নব্য উদাৰতাবাদী অৰ্থনৈতিক সংস্কাৰ কিন্তু সম্পূৰ্ণ ওলোটাহে আছিল । লোকেল হৈ টিকি থাকিবলৈ দিগদাৰ হ’ব বুলিহে আমি নিজকে অৰ্পণ কৰাৰ প্ৰক্ৰিয়াটো বাধ্যবাধকৰ হিচাবে আৰম্ভ কৰা হৈছিল । তেন্তে এই লোকেল নামৰ মৌখিক অভিধাটো পৰিস্থিতি সাপেক্ষ । সংকটকালত বৃহৎ পুঁজিৰ উৎপাদন যেতিয়া উপভোক্তাসকলৰ মাজত গৈ নাপায়গৈ, তেতিয়াহে লোকেলটো মৌখিক হৈ পৰে নেকি ? বাকী সময়ত লোকেল ক্ষুদ্ৰ উৎপাদনকাৰীয়ে কি কৰিব লাগিব ? বাকী সময়ত তেওঁলোকক অদক্ষতাৰ আওতাৰে থকাসৰকা কৰা হয় । কাৰণ এই ক্ষুদ্ৰ ক্ষুদ্ৰ অদক্ষতাবোৰক আমি সম্পদৰ অপচয়ৰ বুলি ভাবোঁ আৰু তেনেবোৰ লগলাগিয়েই পোনপটীয়াকৈ সমষ্টিগত অৰ্থনীতি হয় বুলি ভ্ৰম এটা পুহি ৰাখোঁ । পিছে এই অদক্ষতাৰ মাপকাঠি সদায় বিত্তীয়, যি সমষ্টিগত অৰ্থনীতিৰ প্ৰকৃত চিত্ৰ কাহানিও দাঙি ধৰিব নোৱাৰে । অন্যহাতেদি তেনে তথাকথিত অদক্ষতাৰ লগত জৰিত ক্ষুদ্ৰ উৎপাদন বন্ধ কৰাৰ কথাহে মৌখিক হৈ পৰে । কিন্তু তাৰ লগত জৰিত সকলৰ বাবে কিবা দক্ষতাপূৰ্ণ বিকল্প আমি দিব বিচাৰোঁ নেকি ? তেনে কোনো সংকেত পোৱা নাযায় । তেন্তে দক্ষতাৰ দোহাই দি নিবনুৱাৰ সৃষ্টি কৰি আমি কাৰ কাৰনে দক্ষতাতন্ত্ৰ নিৰ্মান কৰিব বিচাৰোঁ । নিশ্চয় মানুহৰ কাৰণে নহয় ।\nঅলপ গমি চালে দেখা যাব যে বনুৱাৰ নিম্ন উৎপাদনশীলতাই এই অদক্ষতাৰ কাৰণ আৰু বনুৱাৰ নিম্ন উৎপাদনশীলতা প্ৰযুক্তিৰ ব্যৱহাৰ আৰু পুঁজিৰ প্ৰাবল্যতাৰ ওপৰত নিৰ্ভৰ কৰে যিটো প্ৰকৃততে বনুৱাৰ নহয় উৎপাদন প্ৰক্ৰিয়া অৰ্থাৎ পুঁজিৰ বিনিয়োগৰহে নিৰ্ণায়ক ৰাশি । এটা বিশেষ খণ্ডত বৃহৎ উৎপাদনৰ মুনাফাই হ’ল প্ৰকৃততে বনুৱাৰ উৎপাদনশীলতা যিটো বনুৱাৰ ব্যক্তিগত দক্ষতা প্ৰকৃততে নহয় । গতিকে তেনে তথাকথিত উৎপাদনশীলতাই প্ৰকৃততে বনুৱাক নিৰ্বাহক পৰ্যায়লৈহে ঠেলি দিয়ে।\nসংকটৰ সময়ত ট্ৰিক’ল ডাউন জাতীয় ভ্ৰমে সংকট দীৰ্ঘস্থায়ীহে কৰিব । ট্ৰিক’ল ডাউনত পতিয়ন যাবলৈ আমাৰ মনোজগতখন গণমুখী চিন্তাৰ পৰা আঁতৰাই ৰখাৰ সকলো ব্যৱস্থা হয়তো নিৰ্বাচনী ৰাজনীতিয়ে কৰিব ।\nগতিকে ক্ষুদ্ৰ উদ্যোগৰ নিৰাপত্তা মানেই বৃহৎ সংখ্যক উদ্যমী আৰু বনুৱাৰ নিৰাপত্তা যিটো সৰ্বকালৰ প্ৰয়োজন । ই কেৱল অৰ্থনৈতিক সংকটৰ সময়ৰ প্ৰয়োজন নহয় । অন্যহাতেদি অৰ্থনৈতিক সংকটৰ সময়ত লোকেলটো মৌখিক সংকল্প হৈ নাথাকে, ই মানুহৰ নিৰ্বাহক জীৱনৰ এক স্বতঃস্ফূৰ্ত প্ৰয়োজন । বজাৰৰ বন্যতাৰ শীৰ্ষত এই লোকেল মৌখিকটো কেতিয়াও শুনা নাযায় । বৰঞ্চ, তেতিয়া লোকেল অদক্ষ, নিম্ন উৎপাদনশীল আৰু সম্পদৰ অপচয় জাতীয় বৃহৎ পুঁজিৰ নব্য-উদাৰতাবাদী স্তুতিয়েহে আকাশ পাতাল ৰজনজনাই থাকে । কিহৰ সম্পদ বাৰু সেয়া ? বিত্তীয় পুঁজি ভ্ৰমেৰে সৰ্বগুনাকৰ । সেয়া আচল সম্পদ নহয়, সম্পদৰ একচেটিয়া নিয়ন্ত্ৰণৰ মাধ্যমহে । সেয়ে ক্ষুদ্ৰ উদ্যোগৰ নিৰাপত্তা সৰ্বকালে বৰ্তাই ৰখাৰ নীতি নিৰ্দেশনাহে মানুহক লাগে ।\nনব্য-উদাৰতাবাদী ৰচনাতন্ত্ৰত ক্ষুদ্ৰ উৎপাদনৰ দক্ষতা অপ্ৰকাশিত হৈ ৰয় ৷ ক্ষুদ্ৰ উৎপাদন খণ্ডটো প্ৰধানকৈ অসংগঠিত আৰু দেশৰ প্ৰায় আশী শতাংশ শ্ৰমজীৱি এই খণ্ডটোৰ লগত জৰিত ৷ বনুৱা উৎপাদনশীলতাৰ দোহাই দি এই খণ্ডটোক নব্য-উদাৰতাবাদী পণ্ডিতসকলে দক্ষতাহীন বুলি নিঃশেষ কৰিব বিচাৰে ৷ অৰ্থাৎ স্পষ্টকৈ ক’বলৈ গ’লে দেশৰ গৰিষ্ঠ সংখ্যকৰ দিন-মজুৰি কাঢ়ি ল’ব বিচাৰে ৷ আমি ভালকৈ জানো যে এই ’বনুৱাৰ উৎপাদনশীলতা’ নামৰ মাপকাঠিটো বনুৱাৰ দক্ষতাৰ ওপৰত নিৰ্ভৰ নকৰে, প্ৰযুক্তিৰ প্ৰয়োগৰ ওপৰতহে নিৰ্ভৰ কৰে ৷ এই উৎপাদনশীলতা বৃদ্ধিয়ে প্ৰতিষ্ঠানটোৰ মুনাফা অৰ্জনৰ দক্ষতাকহে প্ৰতিপন্ন কৰে ৷ অৰ্থাৎ, বৃহৎ উৎপাদনৰ আগ্ৰাসনত নিঃশেষ হৈ যোৱা ক্ষুদ্ৰ উৎপাদন খণ্ডৰ শ্ৰমিকসকলৰ মজুৰিখিনি প্ৰতিষ্ঠানটোৰ মুনাফাৰ এক অংশ হৈ পৰে ৷\nএটা উদাহৰণ দিব বিচাৰিম ৷ এপল (Apple) ৰ দৰে বিশাল এটা বহুজাতিক প্ৰতিষ্ঠানৰ বিক্ৰীৰ পাছৰ গ্ৰাহক সেৱাৰ দাম মোবাইলটোৰ দামৰ দৰে অত্যন্ত বেচি ৷ এইটো স্পষ্ট যে এই বৰ্ধিত দামৰ এক বৃহৎ অংশ হ’ল নতুনত্ব অথবা বিশেষত্বৰ স্বত্তাধীকাৰী হিচাবে নিৰ্ণয় কৰা ব্ৰেণ্ড নামটোৰ ভাড়া ৷ যিকোনো বস্তু অথবা সেৱাৰ দামত সন্নিৱিষ্ট হৈ থকা মূল্যৰ ভিতৰত যদি গোটেই যোগান শৃংখলৰ এক বৃহৎ অংশ ভাড়া হয় সেয়া পুঁজিবাদৰ বাবেও মুঠেই শুভ লক্ষণ নহয় ৷ কাৰণ ই একচেটিয়া জমা প্ৰক্ৰিয়াকহে ত্বৰাম্বিত কৰে ৷\nএপলৰ সংগঠিত বজাৰখনৰ সীমান্তত এটা বৃহৎ অসংগঠিত সেৱাখণ্ড আছে ৷ অপলৰ সংগঠিত সেৱাত যাৰ দাম হয়তো চল্লিশ হেজাৰ টকা, সেয়া অসংগঠিত খণ্ডত কেৱল দহ হেজাৰ টকাতে একে মানৰ কাম সম্ভৱ ৷ এই দহ হেজাৰৰ ভিতৰত টেকনিচিয়ানৰ মজুৰিৰ বাহিৰেও অন্যান্য দৈনিক খৰচৰ লগতে মুনাফাও আছে ৷ তেন্তে এপলে অৰ্জন কৰি থকা মুনাফাৰ পৰিমান সহজেই অনুমান কৰিব পাৰি ৷ এই অসংগঠিত থণ্ডৰ সেৱাবোৰ বানিজ্যিক দৃষ্টিকোনৰ পৰা হয়তো সেয়ে আইনৰো উলংঘন ৷ ওপৰত উল্লেখ কৰা মুনাফাৰ হাৰত ই এপলৰ বাবে এক বৃহৎ মুনাফাৰ অংশ ৷\nকিন্তু অধিক খৰচি আৰু অধিক মুনাফাৰ এপলৰ সংগঠিত খণ্ডৰ তুলনাত কম খৰচি আৰু কম মুনাফাৰ অসংগঠিত খণ্ডত বহুগুণ অধিক শ্ৰমজীৱি টেকনিচিয়ান নিয়োজিত হৈ আছে ৷ দেশৰ মুঠ বনুৱাৰ অসংগঠিত খণ্ডত আশী শতাংশ হিচাপত চাৰি গুণ বেছি ৷ গতিকে প্ৰকৃততে বনুৱাৰ দক্ষতা কাৰ বেছি ? এপলৰ সংগঠিত খণ্ডৰ বনুৱাৰ উৎপাদনশীলতা হিচাবে আচলতে প্ৰযুক্তিৰ সঞ্চালন আৰু স্বত্তাধিকাৰীৰ ভাৰাৰ পৰিমানহে প্ৰকাশ কৰা হয় ৷\nঅসংগঠিত ক্ষুদ্ৰ উৎপাদন খণ্ড দেশৰ আশী শতাংশ বনুৱাৰ কৰ্ম সংস্থাপন ৷ এই সংখ্যাৰ বৃদ্ধি, তেওঁলোকৰ উৎপাদন প্ৰক্ৰিয়াৰ যোগান শৃংখলক সুৰক্ষিত কৰা আৰু বনুৱাসকলৰ সামাজিক সুৰক্ষা সুনিশ্চিতকৰণেহে দেশখনক আত্মনিৰ্ভৰশীল কৰি তুলিব পাৰিব ৷ এয়া এখন গণতান্ত্ৰিক সমাজ আৰু দেশৰ মূল দায়িত্ব ৷ তাৰ বাদে দেশৰ কেইজনমান ইন্টাৰনেচনেল খিলাৰীয়ে আমাক আত্মনিৰ্ভৰশীল কৰি তুলিব নোৱাৰে, বৰঞ্চ অধিক ভাৰা আৰু মুনাফাৰে জমা প্ৰক্ৰিয়াটো ত্বৰাম্বিতহে কৰিব ৷ নব্য-উদাৰতাবাদৰ সম্পূৰ্ণ শৰণাপন্ন কৰাৰ বাটহে সুগম কৰি তুলিব ৷\nলেখক দিল্লী নিবাসী এগৰাকী নিবন্ধকাৰ, বিশ্লেষক\nলেখকৰ আনবোৰ প্ৰকাশিত লেখাৰ বাবে ক্লিক কৰকঃ\nসুখ-দুখ LIVE ৰ ইউ-টিউবৰ চেনেল চাবচক্ৰাইব কৰকঃ\nঅসমীয়াৰ সুখ-দুখঃ ভাল খবৰ, বিশ্লেষণ, হাস্য-ব্য়ংগ সমলৰ আপডেট পাই থাকিবৰ বাবে আমাৰ ফেচবুক পেজ www.fb.com/xukhdukhLIVE\nঅসমীয়াৰ সুখ-দুখত প্ৰকাশৰ বাবে লেখা পঠাওকঃ ইমেইল xukhdukh@gmail.com\nTags # ARTICLE # CHINTAN # Indrajit Borah # INDRAJIT-BORA # RECENT # ইন্দ্ৰজিতবৰা # চিন্তন # প্ৰৱন্ধ\nLabels: ARTICLE, CHINTAN, Indrajit Borah, INDRAJIT-BORA, RECENT, ইন্দ্ৰজিতবৰা, চিন্তন, প্ৰৱন্ধ


নিউজিলেণ্ডক হোৱাইট ৱাছ কৰাৰ ক্ষেত্ৰত টীম ইণ্ডিয়াৰ ৫ জন হিৰ'- নিয়মীয়া বাৰ্তা\nনিউজিলেণ্ডক হোৱাইট ৱাছ কৰাৰ ক্ষেত্ৰত টীম ইণ্ডিয়াৰ ৫ জন হিৰ’-\nBy প্ৰণৱ জ্যোতি মহন্ত\t On Feb 2, 2020\nনিয়মীয়া বাৰ্তা, ২ ফেব্ৰুৱাৰীঃ আজি মাউণ্ট মাংগানুইত অনুষ্ঠিত পঞ্চম তথা অন্তিমখন টি-২০ ত জয়ী হৈ নিউজিলেণ্ডক হোৱাইট ৱাছ কৰিলে টীম ইণ্ডিয়াই । পিচে টি-২০ শৃংখলাটোত ভাৰতে ঘৰৰ মাটিতে নিউজিলেণ্ডক ৫-০ ৰে পৰাস্ত কৰাৰ আঁৰত আছে শৃংখলাটোত কেইজনমান খেলুৱৈৰ সুন্দৰ প্ৰদৰ্শন । আঁহকচোন জানো এওলোক নো কোন কোন ?\nৰোহিত শৰ্মা(Rohit Sharma)\nসহ অধিনায়ক ৰোহিত শৰ্মাই শৃংখলাটোৰ প্ৰথম দুখন মেচত সুন্দৰ বেটিঙৰ আগবঢ়োৱাত ব্যৰ্থ হৈছিল যদিও বাকী কেইখন মেচতে সুন্দৰ বেটিং দাঙি ধৰে । গোটেই শৃংখলাটোত ৰোহিতে গড়ে ৪৬.৬৬ হাৰত ১৪০ ৰানৰ বৰঙণি আগবঢ়ায় । উল্লেখ্য যে তৃতীয় টি-২০ ত ৰোহিতে চুপাৰ অভাৰত ২ টাকৈ বৃহৎ ছিক্সাৰ কোবাই ভাৰতীয় দলটোক বিজয়ী কৰিছিল ।\nকে এল ৰাহুল(KL Rahul)\nগোটেই টি-২০ শংখলাটোত উইকেট কীপাৰৰ ভূমিকা পালন কৰা কে এল ৰাহুলৰ প্ৰদৰ্শন এইবাৰ লেখত ল’বলগীয়া আছিল । ৰাহুলে শৃংখলাটোত বিধ্বংসী বেটিঙৰ সহায়ত ৫৬.০০ গড়ে ২২৪ ৰান সংগ্ৰহ কৰে । য’ত ২ টা অৰ্ধশতকো অন্তৰ্ভুক্ত হৈ আছে । ইয়াৰ লগতে অন্তিমখন টি-২০ ত অধিনায়কৰ ভূমিকাও পালন কৰা দেখা গৈছিল ।\nশ্ৰেয়াছ আয়াৰে(Shreyas Iyer)\nনৱাগত খেলুৱৈ শ্ৰেয়াছ আয়াৰে এই শৃংখলাটোত নিজৰ কৰ্তব্য অতি সুন্দৰ ভাৱে পালন কৰা দেখা গ’ল । ৪ নম্বৰ স্থানত খেলিলৈ সুযোগ পোৱা শ্ৰেয়াছে এটা অৰ্ধশতকৰ দ্বাৰা ৫ খন মেচত ৫১.০০ গড়ে ১৫৩ ৰান সংগ্ৰহ কৰে । য’ত প্ৰথম মেচখনত তেওঁ ‘মেন অৱ দ্যা মেচ’ৰ সন্মান লাভ কৰিছিল ।\nযশপ্ৰীত বুমৰাহ(Jasprit Bumrah)\nষ্টাৰ ক্ৰিকেটাৰ তথা য়ুকাৰৰ বাবে বিখ্যাত যশপ্ৰীত বুমৰাহে প্ৰায় ৬ মাহৰ বিৰতিৰ পাছত সুন্দৰ প্ৰদৰ্শন আগবঢ়াবলৈ সক্ষম হয় । গোটেই শৃংখলাটোত বুমৰাহে ৬ টা উইকেট দখল কৰে । ইফালে অন্তিম টি-২০ ত বুমৰাহে ‘মেন অৱ দ্যা মেচ’ৰ সন্মান লাভ কৰে ।\nছাৰ্দুল ঠাকুৰ(Shardul Thakur)\nটীম ইণ্ডিয়াৰ বেগী ব’লাৰ ছাৰ্দুল ঠাকুৰে শৃংখলাটোত ৮ টা উইকেট দখল কৰি সৰ্বাধিক উইকেট দখলকাৰী ব’লাৰ ৰূপে পৰিগণিত হয় । উল্লেখ্য় যে চতুৰ্থ টি-২০ ত নিউজিলেণ্ডক অন্তিম অভাৰত ৭ ৰানৰ প্ৰয়োজন আছিল, কিন্তু ছাৰ্দুলে সুন্দৰ বলিঙৰ সহায়ত মাত্ৰ ৬ ৰানহে দিয়ে । যাৰ বাবে মেচখন টাই হয় আৰু শেষত ভাৰতে মেচখন ছুপাৰ অভাৰত জয় লাভ কৰে ।\nচিকেন বিৰিয়ানীত চিকেন নহয় কাউৰীৰ মাংস !!!\nৰূপালী পৰ্দাত ক্ৰিকেটাৰ হৰভজন সিং, আহি আছে ‘ফ্ৰেণ্ডশ্বীপ’\nব’ৰ্ডে মহিলা আই পি এল অনুষ্ঠিত কৰকঃ মিতালী


অৰুণাচলত ভয়ংকৰ দুৰ্ঘটনা! গুৰুতৰভাৱে আহত ২৫ গৰাকী মহিলা – Pratham Khabar\nঘৰ/দুৰ্ঘটনা/অৰুণাচলত ভয়ংকৰ দুৰ্ঘটনা! গুৰুতৰভাৱে আহত ২৫ গৰাকী মহিলা\nঅৰুণাচলত ভয়ংকৰ দুৰ্ঘটনা! গুৰুতৰভাৱে আহত ২৫ গৰাকী মহিলা\nঅৰুণাচল প্ৰদেশৰ পূব চিয়াং জিলাৰ অয়ানত সংগঠিত হয় ভয়ংকৰ পথ দুৰ্ঘটনাটো\nPratham Khabar News Send an email অক্টোবৰ 25, 2021\n0 272 1 মিনিট পঢ়া\nঅৰুণাচল প্ৰদেশৰ পূব চিয়াং জিলাৰ অয়ানত ভয়ংকৰ পথ দুৰ্ঘটনা সংগঠিত হয়। আজি পুৱা প্ৰায় ৬:৩০ বজাত জোনাই মহকুমাৰ জোনকাৰেং, ৰাজাখানা অঞ্চলৰ পৰা অৰুণাচল প্ৰদেশৰ দঃঞি পল চাহ বাগানালৈ মহিলা শ্ৰমিক কঢ়িয়াই যোৱা AR 09 7093 নাম্বাৰৰ বাছ গাড়ী এখন অয়ানত ভয়ংৰ দুৰ্ঘটনা সংগঠিত হয়।\nজানিব পৰা মতে, অয়ানত বিপৰিত দিশৰ পৰা অহা বলেৰো গাড়ীখনক পথ এৰি দিব যাওতে বাছখনে নিয়ন্ত্ৰণ হেৰুৱাই পথৰ কাষত বাগৰি পৰে। ফলত বাছত থকা প্ৰায় ২৫ গৰাকী মহিলা শ্ৰমিক গুৰুত্বৰভা আহত হয়। সংকটজনক অৱস্থাত থকা পাঁছ গৰাকী মহিলাক ইতিমধ্যে উন্নত চিকিৎসাৰ বাবে ডিব্ৰুগড়লৈ পেৰণ কৰা হৈছে। বাকী কেইগৰাকী অৰুণাচল ৰুকচিনৰ দ্বীপজনী নাৰ্চিংহোম আৰু জোনাই অসমাৰিক চিকিৎসালয়ত ভৰ্তি কৰোৱা হৈছে বুলি জানিব পৰা গৈছে।\nইপিনে পথ দুৰ্ঘটনাত পতিত লোকসকলক উদ্ধাৰ কৰি চিকিৎসালয়লৈ নিয়াত অয়ানৰ গাওঁৰক্ষী বাহিনী, আদি মিচিং বানে কেবাং ছাত্ৰ সংগঠন আৰু স্থানীয় লোকসকলে প্ৰশাসনক সহায় কৰে।\naccident Arunachal Pradesh News Time Assam Pratham Khabar\nসমাগত দীপাৱলী! পোহৰৰ উৎসৱক লৈ কঠোৰ প্রদূষণ নিয়ন্ত্রণ ব’ৰ্ড\nআৰিয়ান খান ড্ৰাগ কেছ: তৃতীয়বাৰৰ বাবে জেৰাৰ সন্মুখীন হ'ব অনন্যা পাণ্ডে\nভয়ংকৰ দুৰ্ঘটনা! থিতাতে নিহত ১০ জন, আহত ৫০ জন


'ফণীয়ে শ্লীপিং টেবলেট খাবলগীয়া হৈছে..', কিয় AIUDF বিধায়কৰ BJP গমন? আমিনুল ইছলামে দিলে বাখ্যা! why-phani-talukdar-wants-to-join-bjp-answer-giver-by-aiudf-leader-aminul-islam-hb– News18 assam\n'ফণীয়ে শ্লীপিং টেবলেট খাবলগীয়া হৈছে..', কিয় AIUDF বিধায়কৰ BJP গমন? আমিনুল ইছলামে দিলে বাখ্যা!\nভবানীপুৰৰ বিধায়ক ফণী তালুকদাৰে বিজেপিৰ যোগদান সন্দৰ্ভত বিধায়ক আমিনুল ইছলামৰ প্ৰতিক্ৰিয়া।\nবিজেপিমুখী ফণী তালুকদাৰ! বিগত বিধানসভা নিৰ্বাচনত AIUDFৰ টিকটত ভৱানীপুৰ সমষ্টিত জয়লাভ কৰা ফণী তালুকদাৰে দলত্যাগ কৰি বিজেপিত যোগদান কৰিবলৈ যো-জা চলোৱাৰ সময়তে AIUDF নেতা আমিনুল ইছলামে কঠোৰ ভাবে সমালোচনা কৰিছে ফণী তালুকদাৰক।\nকিয় ফণী তালুকদাৰে বিজেপিত যোগদান কৰিবলৈ আগবাঢ়িছে, সেই সন্দৰ্ভত কাৰণ ব্যাখ্যা কৰিলে বিধায়ক আমিনুল ইছলামে। আমিনুল ইছলামে কয় যে, 'বিজেপিয়ে পণবন্দী কৰি বিধায়ক ফণী তালুকদাৰক বিজেপিত যোগদান কৰোৱাৰ চেষ্টা চলাইছে। বিধায়ক ফণী তালুকদাৰৰ বিজেপি গমনক লৈ চিন্তিত AIUDF। কিয় যাব আমাৰ বিধায়ক! ফণী তালুকদাৰৰ আছে পুৰণি বহু গোচৰ, যাৰ ভয় দেখুৱাই বিজেপিত যোগদান কৰোৱাৰ চেষ্টা চলাইছে। ফলত ফণী তালুকদাৰে শ্লীপিং টেবলেট খাই টোপনিত যাবলগীয়া পৰিস্থিতি হৈছে।'\nউল্লেখ্য যে, বদৰুদ্দিন আজমল নেতৃত্বাধীন AIUDFৰ পৰা পদত্যাগ কৰি BJPলৈ যাবলৈ সকলোখিনি প্ৰস্তুতি সম্পন্ন কৰি তুলিছে ভৱানীপুৰৰ বিধায়ক ফণীধৰ তালুকদাৰে। তালুকদাৰে BJPত যোগ দিলেও উপ–নিৰ্বাচনত BJPৰ পৰা টিকট পাবনে নাই স্পষ্ট নহয়। কিন্তু সমষ্টি উন্নয়নৰ বাবে মুখ্যমন্ত্ৰী ড° হিমন্ত বিশ্ব শৰ্মাক ৩৫টা প্ৰস্তাৱ আৰু দুহাজাৰ কোটি টকা বিচাৰিছে বুলি ইতিমধ্যে News18ক সদৰি কৰিছে ফণী তালুকদাৰে৷\nAIUDFAminul IslamPhani Talukdar


অসমগৌৰৱ শ্ৰীযুত গৌৰাঙ্গলাল দাসৰ সৈতে অন্তৰঙ্গ আলাপ – ফটাঢোল\nSeptember 1, 2020 সাক্ষাৎকাৰ\t72 Comments\nঅসমগৌৰৱ শ্ৰীযুত গৌৰাঙ্গলাল দাসৰ সৈতে অন্তৰঙ্গ আলাপ\nঅসমৰ সুযোগ্য সন্তান শ্ৰীযুত গৌৰাংগলাল দাসক টাইৱানত ভাৰতৰ ৰাষ্ট্ৰদূত হিচাবে অলপতে নিযুক্তি দিয়া হৈছে৷ এই খবৰটো সমগ্ৰ অসমবাসীৰ বাবেই অতি গৌৰবৰ বিষয়৷ সেয়েহে ফটাঢোল আলোচনীখনৰ হৈ আমি তেখেতৰ ওচৰ চাপিছিলোঁ এখন্তেক কথাবতৰা পতাৰ সুযোগ বিচাৰি৷ এই চেগতে তেখেতৰ জ্যেষ্ঠ ভাতৃ শ্ৰীযুত হেমাংগলাল দাসলৈও ফটাঢোলৰ তৰফৰ পৰা ধন্যবাদ জনাইছোঁ সুবিধাকণ কৰি দিয়াৰ বাবে৷\n১৯৯১ চনৰ হাইস্কুল শিক্ষান্ত পৰীক্ষাত ৰাজ্যৰ ভিতৰত প্ৰথম স্থান লাভ কৰা গৌৰাংগলাল দাসে ১৯৯৯ চনত ভাৰতীয় বৈদেশিক সেৱাৰ বিষয়া হিচাপে নিযুক্তি লাভ কৰে আৰু বৰ্তমান টাইৱানৰ ৰাজধানী টাইপেইত ইণ্ডিয়া-টাইপেই এছ’চিয়েচনৰ সঞ্চালক প্ৰধান হিচাপে কৰ্মৰত হৈ আছে৷ বৰপেটা চহৰৰ মেটুৱাকুছিৰ প্ৰয়াত ডা° মতিলাল দাসৰ পুত্ৰ গৌৰাংগলাল দাসৰ এই সাফল্যক লৈ সত্ৰ-নগৰী বৰপেটাবাসীৰ লগতে সমগ্র জিলা তথা ৰাজ্যবাসী গৌৰৱান্বিত হৈছে৷\nবৈদেশিক সেৱাৰ বিষয়া গৌৰাংগ লাল দাস আমেৰিকাত থকা সময়ছোৱাত প্ৰধান মন্ত্ৰী নৰেন্দ্ৰ মোদীৰ ভ্ৰমণৰ সময়ত ডোনাল্ড ট্ৰাম্পৰ সৈতে আলোচনাকালত মধ্যমণি হৈ উজলি উঠাৰ বাতৰি সবিস্তাৰে সংবাদ মাধ্যমত প্ৰকাশ পাইছিল।\nঅসমীয়া মাধ্যমত অসমৰ চৰকাৰী বিদ্যালয়ৰ পৰা সুখ্যাতিৰে উত্তীৰ্ণ হৈ দেশ-বিদেশত প্ৰতিষ্ঠা লাভৰ দিশত অগ্ৰসৰ হোৱা গৌৰাংগলাল দাসৰ সাফল্যক সকলোৱে একমুখে প্ৰশংসা কৰিছে। তেওঁ জীৱনৰ অন্যান্য কিছু কথা জনাৰ অভিলাষেৰে আমি তেওঁৰ কাষ চাপিছিলোঁ৷\nফটাঢোল : প্ৰথমেই আপোনাক অভিনন্দন আৰু আন্তৰিক ধন্যবাদ বহুমূলীয়া সময়খিনি আমাক দিয়াৰ বাবে৷ আপোনাৰ শৈশৱৰ পৰাই আৰম্ভ কৰোঁ৷ আপোনাৰ ঘৰত কোন কোন আছে?\nগৌৰাঙ্গলাল দাস : শৈশৱৰ কথা কৈছোঁ যেতিয়া মা-দেউতাহঁতৰ বাহিৰেও আমাক অতিকৈ প্ৰভাৱিত কৰা ককা-আইতাৰ কথা আৰু আমি যৌথ পৰিয়ালত কটোৱা সময়ছোৱাত বৰদেউতা-বৰমাহঁতৰ কথা নক’লে নহ’ব। অঙহী-বঙহীৰে পৰিপূৰ্ণ ঘৰ এখনত আমাৰ শৈশৱ অতিবাহিত হৈছিল। মোৰ ওপৰৰ বাইদেউ ডাঙৰ হৈছিল আইতাৰ ঘৰত বৰ আলাসত; আৰু আমাৰ ঘৰত আধিপত্য চলিছিল মোৰ আৰু মোৰ ওপৰৰ ককাইদেউৰ; অৱশ্যে আমাৰ আৰু ওপৰৰ আত্মীয় ভ্ৰাতাসকলৰ দয়াপৰবেশত।\nফটাঢোল : আপোনাৰ সৰুকালছোৱাৰ বিষয়ে অলপ ক’ব নেকি কেনেকুৱা ধৰণৰ পৰিবেশত আপুনি ডাঙৰ দীঘল হৈছিল?\nগৌৰাঙ্গলাল দাস : সুবিধাৰ দৃষ্টিভংগীৰ পৰা চাবলৈ হ’লে তেতিয়া আৰু এতিয়াৰ ব্যৱধান আকাশ-পাতাল যদিও, অভিজ্ঞতাৰ ফালৰ পৰা আমাৰ ল’ৰালি কালছোৱা অত্যন্ত সম্ভ্ৰান্ত আছিল বুলিয়েই মই ভাবোঁ। মফচলীয়া সৰু বৰপেটা চহৰখনত, য’ত নেকি আক্ষৰিক অৰ্থতে 'বসুধৈব কুটুম্বকম', আমি হ’ব পাৰিছিলোঁ৷ মুক্ত বিহংগৰ দৰে চঞ্চল, অথচ ঘৰচীয়া জন্তুৰ দৰে নিৰাপদ। হুঁচৰি মাৰিবলৈ পোন্ধ মাৰি ওলাই 'গৃহস্থৰ কুশলাৰ্থে' তেখেতসকলৰ সচ্ছল বাৰীৰ মোক খা মোক খা কৈ থকা আমলখিবোৰৰ বোজ নিৰাময় কৰাৰ পৰা ৰাতিৰ অন্ধকাৰত চুবুৰীয়াৰ জেওৰা চুৰি কৰি মেজিৰ জুইত বিসৰ্জন দিয়ালৈকে সকলো কথাই আছিল নিৰন্তৰ, নিৰ্ভেজাল আৰু নিৰ্জঞ্জাল। অকাল-অনাটন আদিৰ নিচিনা তুচ্ছ কথাক তাচ্ছিল্য কৰি, সামান্য লাভতো উৎফুল্লিত হ’ব পৰা, আৰু এটা চিন্তাভাবনাশূন্য অথচ যোগাত্মক মনোভাবেৰে কামবোৰ কৰাৰ প্ৰকৃতি এটা গঠন কৰি দিছিল শৈশৱৰ সেই নিৰ্মল অভিজ্ঞতাই।\nফটাঢোল : সৰুতে আপোনাৰ ভাল লগা কাম কি কি আছিল পঢ়াৰ বাহিৰে? আৰু স্কুলীয়া জীৱনত কেতিয়াবা দুষ্টামি কৰাৰ কথা মনত পৰেনে?\nগৌৰাঙ্গলাল দাস : সৰু থাকোঁতে, দুই বৰ্গকিলোমিটাৰৰ পৰিধিত পঢ়া-শুনাৰ ফালৰপৰা একপ্ৰকাৰে অদ্বিতীয় সম্ৰাট যেন আছিলোঁ যদিও, দক্ষতাৰ আচল ক্ষেত্ৰবোৰত (সেই সময়ত cool বোলা শব্দটোৰ লগত সম্পৰ্ক হোৱাহি নাই) প্ৰতিযোগিতা আছিল বেচ প্ৰচণ্ড৷ যেনে, মেকুৰীৰ নিচিনা (এইটো সন্দৰ্ভত মেকুৰী শব্দটো এটা নামবাচক বিশেষ্য, কোনো চৌঠেঙীয়া জন্তু বা বৰ্তমানৰ বিশিষ্ট ব্যক্তিৰ উহ্য নাম নহয়) লেগ ষ্টাম্প মষিমূৰ কৰাৰ কেঁচা ক্ষমতা, নতুবা মাধুৰ্যৰ দৰে টপককৈ কুইজৰ উত্তৰ দিয়াৰ বৌদ্ধিক ব্যুৎপত্তি! এই মেকুৰীৰ পৰা মাধুৰ্যলৈ - এইবোৰ নানাবৰ্ণে ৰঞ্জিত বিশেষ্য নামৰ পাৰ্শ্বস্থলৰ বৈচিত্ৰ্যময় বিশেষণবোৰ আছিল আমাৰ অঞ্চলটোৰ বহুত্বৰ পৰিচায়ক। এই নাম আৰু কৌশলৰ বৰ্ণচ্ছটাত মোৰ স্থান আছিল মধ্যমাৰ আশে-পাশে৷ মোটামুটি ভালেই ছবি আঁকিছিলোঁ বুলি দুই-এজনাই মন্তব্য কৰিছিল, আবৃত্তি আৰু তৰ্ক প্ৰতিযোগিতাৰ আছিলোঁ নিয়মিত পৃষ্ঠপোষক তথা লাভবান ব্যক্তি, আৰু ক্ৰিকেট খেলৰ ইতিহাসত অমোচনীয় অৱদান দিব নোৱাৰিলেও আমাৰ পথাৰ ক্ৰিকেটত 'মূৰ্খবিন্দু'ৰ সিন্ধুত স্বেচ্ছাই জঁপিয়াই, দুই এটা মাৰাত্মক কেচ গ্ৰহণ কৰি গুণগ্ৰাহীৰ পৰা 'কেশৰাম' উপাধি আয়ত্ত কৰিহে এৰিছিলোঁ।\nফটাঢোল : আপোনাৰ দাদাও এজন অতি মেধাবী ছাত্ৰ আছিল, ইয়াৰ আঁৰত মুখ্যতঃ আপুনি কি বুলি ভাবে আপোনালোকৰ ঘৰুৱা পৰিবেশ নে আপোনালোকৰ একাগ্ৰতা নে বিদ্যালয়খনৰ অৱদান?\nগৌৰাঙ্গলাল দাস : পঢ়া-শুনাৰ কাৰণে বৰপেটা এখন উত্তম ঠাই আছিল। সেই সময়ত অসমৰ সকলো চৰকাৰী বিদ্যালয়ত যিখন গণিতৰ কিতাপ সণ্ঢালনি আছিল, সেইখন লিখিছিল মোৰ দুগৰাকী পৰমপূজ্য শিক্ষাগুৰুৱে। অসমীয়া ভাষা-সাহিত্যৰ অনুৰাগী আৰু সাধক কেইবাগৰাকী ব্যক্তি আছিল আমাৰ পৰা ৰিং মৰাৰ বাটত। পৰীক্ষাগাৰ নহ’লেও বিজ্ঞান ব্যবহাৰিক ভাবে আকৰ্ষণীয় কৰি তুলিব পৰা মানুহজন আছিল আমাৰেই বিনয় খুড়া। আমাৰ ঘৰত আছিল অসমীয়া কিতাপৰ এটা সৰু সুৰা ভঁৰাল (দৰাচলতে, এসময়ত আমি ঘৰতেই এটা পুথিভঁৰাল স্থাপন কৰি, দস্তুৰমত পদ্ধতিৰে বাণিজ্যৰ ধান্দা কৰিছিলোঁ যদিও তহবিলৰ দুৰ্দশা দেখি অনতিপলমে সেই বেহা সামৰিছিলোঁ)। অভিভাৱকৰ পৰা কিতাপৰ পোক হোৱাৰ তাগিদা নাছিল যদিও পৰীক্ষাত ভাল কৰিব নোৱাৰিলে, বা নম্বৰৰ গতি দক্ষিণাপথ হ’লে কটুকথা শুনাৰ বা তাৰ ফলশ্ৰুতিত অন্যান্য বিষয়ত যৱনিকা পৰাৰ সম্ভাৱনা প্ৰচুৰ পৰিমাণে দেখা গৈছিল। অলপ চলপ প্ৰতিযোগিতা হৈছিল আমাৰ কাণসমনীয়া দুই ককাই-ভাইৰ মাজতো, কিন্তু কাৰ নাওখন কোনে থেলি দিলে সেই সন্দৰ্ভত বিচাৰকৰ ৰায় অদ্যাপি প্ৰতীক্ষিত।\nফটাঢোল : ভাৰতীয় বিদেশ সেৱা বিভাগৰ বাবে কাম কৰাৰ বাবে আপুনি কেনেদৰে আৰু কেতিয়াৰ পৰা চিন্তা কৰিছিল? নাইবা, কি কথাই অনুপ্ৰাণিত কৰিছিল?\nগৌৰাঙ্গলাল দাস : ভাৰতীয় বিদেশ সেৱাৰ বিষয়ে সৰুকালতে শুনিছিলোঁ আৰু কৌতূহলী হৈছিলোঁ যদিও সেৱা আৰু সেৱকৰ সম্পৰ্কটো জন্ম জন্মান্তৰৰ নহয় জানিবা। দিল্লীত পঢ়িবলৈ অহাৰ পিছতহে অলপ চলপকৈ এই বিষয়ে ভাবিবলৈ আৰম্ভ কৰিলোঁ। যিহেতু বিদেশ সেৱাৰ পৰীক্ষাটো কেন্দ্ৰীয় চৰকাৰাধীন ডেৰকুৰিমান আন অসামৰিক সেৱাৰ সৈতে জড়িত, গতিকে তাৰ প্ৰস্তুতিও আছিল সাৰ্বজনিক। পৰীক্ষাটিও একেই, গতিকে বিদেশ সেৱাৰ বিষয়ে বিশেষ ভাবে কোনো প্ৰস্তুতি নচলাই ফলাফল ফলদাতাৰ বিভূৰ হাতত এৰি দিছিলোঁ। কিন্তু স্বীকাৰ কৰিবই লাগিব যে পৰীক্ষাৰ প্ৰস্তুতিপৰ্বত বৈদেশিক পৰিক্ৰমাৰ বিষয়বোৰে খুব আকৰ্ষণ কৰিছিল - বৈশ্বিক ৰাজনীতিৰ জটিলতা আৰু আমাৰ জীৱনত তাৰ পৰোক্ষ প্ৰভাৱ বিশ্লেষণ কৰাটো একধৰণৰ আসক্তিত পৰিণত হৈছিল। গতিকে বিদেশ সেৱাৰ বাবে নিযুক্ত হোৱা খবৰটো পাই স্বস্তিৰ নিশ্বাস পেলাইছিলোঁ।\nফটাঢোল : যদি ভাৰতীয় বিদেশ সেৱাত আজি আপুনি কৰ্মৰত নহ’লহেঁতেন, অন্য কি কৰাৰ ইচ্ছা আছিল বা হ’লহেঁতেন বুলি ভাবে? কেতিয়াবা অসমৰ ৰাজনীতিত আহিব বিচাৰিব নেকি?\nগৌৰাঙ্গলাল দাস : বিদেশ সেৱাত ভৰ্তি নোহোৱা হ’লে কি হ’লোহেঁতেন কোৱা কঠিন; মই জানোহে হ’বলা!\nহয়তো অৰ্থনীতিৰ ছাত্ৰ হিচাপে সেইটো দিশৰ কোনোবা এটা বাট মোকলাই ল’লোঁহেঁতেন। মই অহুকাণে-পহুকাণে শুনা মতে, অৰ্থনীতিৰ মানুহে ৰাজনীতিত মাৰঘাত খায়, গতিকে সেইখন পথাৰত সোমোৱাৰ বাসনা নাছিল আৰু নাই৷\nফটাঢোল : আপুনি অসমীয়া মাধ্যমত পঢ়া শুনা কৰি শিক্ষান্ত পৰীক্ষাত অসমৰ ভিতৰতে প্ৰথম স্থান লাভ কৰিছিল৷ এতিয়াও বহুত অভিভাৱকে ঘৰৰ ওচৰত যদি এখন অসমীয়া আৰু এখন ইংৰাজী মাধ্যমৰ বিদ্যালয় থাকে ল’ৰা ছোৱালীক ইংৰাজী মাধ্যমৰ খনলৈহে পঠিয়াব বিচাৰে৷ এই বিষয়ে আপুনি কি ভাবে? অসমীয়াত পঢ়াৰ বাবে আপোনাৰ পিছৰ উচ্চশিক্ষা বা কৰ্মজীৱনত কেতিয়াবা কোনো অসুবিধা হৈছিল নেকি, যদি হৈছিল কেনেধৰণৰ আৰু যদি হোৱা নাছিল তাৰ কাৰণ কি বুলি ভাবে, আপোনাৰ আত্মবিশ্বাস নে সৰুৰে পৰা আপোনাৰ বিশেষ প্ৰস্তুতিয়ে সহায় কৰিছিল? আপোনাৰ দৃষ্টিত এটা জাতি আৰু এটা ভাষা হিচাপে অসম আৰু অসমীয়াৰ বৰ্তমান পৰিচয় কেনে বুলি ভাবে, আৰু আমি বাৰু সকলোয়ে সঠিক পথেৰে আগুৱাইছোঁনে?\nগৌৰাঙ্গলাল দাস : অসমীয়া ভাষাত প্ৰাথমিক আৰু মাধ্যমিক শিক্ষাগ্ৰহণ মোৰ কাৰণে কেতিয়াও পৰৱৰ্তী পৰ্যায়ৰ পঢ়াশুনাত বা কৰ্মজীৱনত অন্তৰায় হোৱা নাই। কটন কলেজলৈ আহি প্ৰথমবাৰ সম্পূৰ্ণভাবে ইংৰাজীত বিভিন্ন বিষয় শিকোঁতে যিখিনি সামান্য আৰু ক্ষণস্থায়ী অসুবিধা পাইছিলোঁ, সি এক দশকৰ পিছত সম্পূৰ্ণভাবে অপৰিচিত চীনা ভাষাত বিভিন্ন বিষয় শিকোঁতে হ’বলগীয়া চৰম নগুৰ-নাগতিৰ সন্মুখীন হ’বলৈ শক্তি আৰু সাহস আনি দিছিল। এই দুইটা ভাষা শিকোঁতে, বা আন কিছুমান বেলেগ ভাষা শিকোঁতেও, অসমীয়া ভাষাটোক আধাৰ হিচাবে লৈ যোৱা কাৰণে বহু দিশত উপকৃত হৈছিলোঁ। মই ভবাত, ভাষা হ’ল ভাব বিনিময়ৰ এটা সঁজুলি, আৰু মাতৃভাষাৰ শিক্ষাই সেই সঁজুলি চলোৱা কামটো সহজ কৰি তোলে। মাতৃভাষা মানে মই বুজাব খুজিছোঁ কোনো এজন ব্যক্তিৰ আটাইতকৈ স্বাভাৱিক বা আটাইতকৈ বেছিকৈ প্ৰযোজ্য ভাষাটো, তাক এৰি আন এটা ভাষাত বিদ্যালাভ কৰাৰ মানেটো হ’ল মস্তিষ্কৰ আন এটা operating systemৰ ব্যৱহাৰ আৰু তাৰবাবে অতিৰিক্ত মানসিক পৰিশ্ৰম, যিটো হয়তো দুঃসাধ্য নহয়, কিন্তু অলপধতুৱা মানুহৰ কাৰণে নহ’ব পাৰে। অসমীয়া ভাষাটো বেচ পৰিপূৰ্ণ আৰু নমনীয়; সেয়েহে অসমীয়াত শিকিলে আন ভাষাৰ কিবা আপুৰুগীয়া সোৱাদৰ পৰা বঞ্চিত হোৱাৰ দুৰ্ভাৱনা কম। বৰং অসমৰ কিছুমান অদ্বিতীয় অভিজ্ঞতাক প্ৰকাশ কৰিবলৈ অসমীয়া ভাষাৰ জ্ঞান অপৰিহাৰ্য হ’ব পাৰে; কাৰণ ভাষা কেৱল চিন্তাৰ মাধ্যমেই নহয়, ই চিন্তাৰ উৎসও। তদুপৰি বৰ্তমান ভাৰতত স্থানীয় ভাষাৰ কাৰণে চৰকাৰী বেচৰকাৰী নিযুক্তিৰ ক্ৰীড়াঙ্গণখনত সমতলকৰণৰ বেচ প্ৰয়াস চলিছে, যাৰ ফলত ইংৰাজী ভাষাৰ কিছুমান সুবিধা কালক্ৰমত লোপ পাব। গতিকে, অন্ততঃ অসমত থকা মানুহখিনিয়ে, যাৰ স্বাভাৱিক ভাষা অসমীয়া, তেওঁলোকে বহুল সংখ্যাত আন ভাষাৰ পিনে আকৰ্ষিত হৈ পৰাটো চিন্তনীয় বিষয়। এইটো ধাৰা অব্যাহত থাকিলে অসমীয়া ভাষাৰ নতুন চিন্তাশক্তি ক্ৰমাৎ গ্ৰাস পাই আহিব, যাৰ প্ৰভাৱ পৰিব ভাষাটোৰ সঞ্জীৱনী ক্ষমতা আৰু গতিশীলতাৰ ওপৰত।\nফটাঢোল : আপুনি টাইৱানলৈ অহাৰ আগতে আমেৰিকাকে ধৰি আন বহুদেশত কৰ্মৰত হৈ আহিছে৷ অসমৰ কৰ্মসংস্কৃতিৰ লগত আৰু টাইৱান বা আন উন্নত দেশৰ কৰ্মসংস্কৃতিৰ মাজত কি কি প্ৰভেদ চকুত পৰিছে?\nগৌৰাঙ্গলাল দাসৰ : টাইৱানকে ধৰি মই যিবোৰ আগবঢ়া ঠাইত কৰ্মসূত্ৰে বাস কৰিছোঁ আৰু দীৰ্ঘদিনৰ সম্পৰ্ক ৰাখিছোঁ, তাৰ কৰ্মসংস্কৃতিৰ আটাইতকৈ মনোযোগী দিশটো হ’ল মানুহবোৰৰ সময়ানুবৰ্তিতা। নিৰ্দিষ্ট সময়ত কৰ্মস্থলীত বা গন্তব্য স্থানত উপস্থিত হোৱা, কামৰ সময়ত কাম আৰু ধেমালিৰ সময়ত ধেমালি ইত্যাদি নীতিবোৰ এই ঠাইবোৰে আৰু ইয়াৰ মানুহবোৰে সহজাত স্বভাৱত পৰিণত কৰি লৈছে। এই ফালৰপৰা, স্ব-শৃংখলাৰ ফালৰপৰা, অসমৰ সাধাৰণ কৰ্মসংস্কৃতিত ভালেখিনি পৰিবৰ্তনৰ আৱশ্যক বুলি মই ভাবোঁ।\nফটাঢোল : টাইৱানৰ কি কথা আটাইতকৈ আপোনাৰ বৰ্তমানলৈকে ভাল লাগিছে?\nগৌৰাঙ্গলাল দাস : টাইৱানৰ ৰাজধানীৰ বাহিৰলৈ এতিয়ালৈকে খোজ দিয়া নাই যদিও মোৰ প্ৰথম অনুভূতিটো হ’ল যে এইখন ঠাইৰ মানুহবোৰ অত্যন্ত শিষ্ট, সংস্কাৰী, শিক্ষিত আৰু নিয়মানুবৰ্তি। টাইপেই চহৰখন আন্তৰ্জাতিকতাৰ দিশৰ পৰা মই বাস কৰা সকলো মহানগৰৰ ভিতৰতেই অগ্ৰণী৷ পূৰ্ব এছিয়াৰ কোনো ঠাইতেই মই ইয়াৰ নিচিনা দ্বৈভাষিক ক্ষমতা সৰ্বসাধাৰণ নাগৰিকৰ মাজত দেখা নাই। ইয়াৰ মানুহবোৰ খুব স্বাস্থ্যসতৰ্ক আৰু trendy l আৰু এটা মজাৰ কথা, ইয়াৰ মানুহবিলাকৰ হাতত দুটা বস্তু অনবৰতে থাকে৷ টিপ ছাতি আৰু মুখা৷ শুনিবলৈ পোৱা মতে মুখা বস্তুটো ইয়াত কভিড ১৯ হোৱাৰ বহুত আগৰেপৰাই এবিধ অপৰিহাৰ্য পোচাক আছিল, আৰু সেইবাবে মহামাৰীৰ আগেয়ে টাইৱানৰ মানুহবোৰ বৰ্মকবচ লৈ সাজু হৈ আছিল। আৰু ছাতি বস্তুটো দৰকাৰী ইয়াত আগবাৰ্তা নিদিয়াকৈ হুৰহুৰাই অহা বৰষুণজাক বা বতৰ অনুযায়ী ভুমুকি মাৰি যোৱা টাইফুনডালৰ পৰা ৰক্ষা পাবলৈ। আৰ্দ্ৰতাৰ ফালৰ পৰা চালে টাইপেই গুৱাহাটীৰ ভনীটি চহৰ, আৰু অসমৰ মানুহে ইয়াত থাকি ঘৰত থকা যেন পাব বুলি মোৰ ধাৰণা।\nফটাঢোল : টাইৱানত আপুনি আহিয়ে পৰিস্থিতিৰ হেতু mandatory quarnatine হয়তো কৰিবলগীয়া হ’ল৷ এই সময়খিনি মুখ্যতঃ আপুনি কেনেদৰে কটালে?\nগৌৰাঙ্গলাল দাস : টাইপেইলৈ বিদেশৰ পৰা অহা সকলো ব্যক্তিকে কঠোৰ কোৱাৰেণ্টাইনত ৰখাৰ ব্যৱস্থা। টাইৱানত পৰ্যটকৰ স্থায়ী বাসগৃহ আছে নে নাই তাৰ ভিত্তিত নিজৰ ঘৰত বা চৰকাৰৰ দ্বাৰা নিৰ্মিত কোৱাৰেণ্টাইন কেন্দ্ৰত দুসপ্তাহ সম্পূৰ্ণভাবে আছুতীয়াকৈ থকাটো বাধ্যতামূলক। মোৰ বাসস্থান মই অহাৰ আগেয়ে চৰকাৰে ৰাখি থোৱা বাবে নিজঘৰতে কটাবলৈ সক্ষম হ’লোঁ। যিহেতু কভিডৰ দয়াত, আৰু বিমানজাহাজ নাইকিয়া হোৱাৰ ভয়ত, হুৰমূৰ যাত্ৰা কৰি ইয়ালৈ আহিবলগীয়া হৈছিল, সেইবাবে কোৱাৰেণ্টাইনৰ এই সময়ছোৱা বাকী থকা কামবোৰ কৰিবলৈ, যেনে ৱেবিনাৰ বা ভিডিঅ’-সন্মিলনৰ জৰিয়তে এৰি অহা কাৰ্যালয়ৰ সতীৰ্থসকলক দুই-এটা দিহা-পৰামৰ্শ দিয়া, নতুন ঠাই আৰু নতুন কামৰ বিষয়ে অলপ জানি-বুজি লোৱা ইত্যাদিৰ বাবে, বৰ অনুকূল আছিল। ভাগৰ মাৰিবলৈও এই পৰিবেশটো প্ৰসন্ন আছিল, আৰু তাৰ সুবিধা পুৰাদমে লৈছিলোঁ। তাৰ বাহিৰে পত্নী-অপত্যাভিলাষ একো বিশেষ নকৰাকৈ অথবা পৰস্পৰ নৰহত্যা নকৰাকৈ একেটা ঘৰৰ ভিতৰতে সুদীৰ্ঘ দুসপ্তাহ কটোৱাৰ অগ্নিপৰীক্ষাও দক্ষতাৰে পাৰ কৰিলোঁ।\nফটাঢোল : আপোনাৰ প্ৰিয় খাদ্য কি? ঘৰত আপোনালোকে প্ৰধানতঃ অসমীয়া থলুৱা খাদ্য খায়নে য’ত যি চলে সেয়াই গ্ৰহণ কৰে? আপোনাৰ ৰন্ধাবঢ়াত আগ্ৰহ আছেনে?\nগৌৰাঙ্গলাল দাস : মোৰ সৰ্বকালৰ প্ৰিয় খাদ্য হ’ল জহা চাউলৰ লগত কলডিল ভাজি। অবশ্যে সময়ে সময়ে তালিকাখন বদলি হৈ থাকে। খোৱাৰ ক্ষেত্ৰত মোৰ নীতি হ’ল য’তে ৰাতি ত’তে কাটি, সেইবাবে সকলো ঠাইৰ স্থানীয় সু-খাদ্যৰ জুটি লৈ ভাল পাওঁ। কিন্তু সাধাৰণভাবে ক’বলৈ হ’লে চীনা খাদ্য স্বাদ আৰু স্বাস্থ্যৰ পিনৰপৰা মই পচন্দ কৰোঁ। ৰন্ধনশিল্পত মই বৰ পৰিপক্ক নহয়; অকল এটা বস্তুৱেই বনোৱাত পটু বুলি দম্ভ মাৰিব পাৰোঁঁ৷ দক্ষিণ ভাৰতীয় চেট্টিনাদ শৈলীৰ কুকুৰামাংস! এইটো কামত মই হ’লে অভ্যাসৰ নৰ!\nফটাঢোল : আৰু এটা ঘৰুৱা কথা সোধোঁ দেই৷ ঘৰত পৰিবাৰৰ লগত কেতিয়াবা মনোমালিন্য হয়নে আৰু যদি নমতা নমতি হয় কোনে আগতে মাতবোল কৰে?\nগৌৰাঙ্গলাল দাস : আপোনাৰ প্ৰশ্নটো এনেকুৱা, “আপুনি কেতিয়া পত্নীক বেতাবলৈ বন্ধ কৰিলে?” যি উত্তৰ নিদিয়ক লাগে, সদুত্তৰ একো নাপায়!\nফটাঢোল : আপোনাৰ ভবিষ্যৎ পৰিকল্পনা কেনেধৰণৰ৷ কেতিয়াবা অসমলৈ ঘূৰি আহিম বুলি ভাবেনে?\nগৌৰাঙ্গলাল দাস : আমাৰ এই বয়সত ভৱিষ্যত পৰিকল্পনাৰ কথা আৰুনো কি ক’ম? চৰকাৰী চাকৰিৰ এটা গতানুগতিকতা আছেই, কেৱল উনৈশ-বিশৰ পাৰ্থক্য। অৱশ্যে চৰকাৰী কামৰ বাহিৰে কিবাকিবি ৰুচিৰ কাম কৰাৰ চিন্তা অলপ আছে। অসমৰ ভাল কথাবিলাক পৃথিৱীৰ আগত ডাঙি ধৰাৰো এটা পৰিকল্পনা আছে। দেখা যাওকচোন কিমান বলে পাৰোঁ!\nফটাঢোল : কভিড -১৯ ৰ এই কঠিন সামাজিক পৰিবেশত আমাৰ পাঠকসকললৈ আপোনাৰ কিবা বিশেষ পৰামৰ্শ বা বাৰ্তা দিব খুজিব নেকি?\nগৌৰাঙ্গলাল দাস : কভিড-১৯ এটা সময়ত শেষ হ’ব, কিন্তু আজিৰ এই দিনবোৰ আৰু ঘূৰি নাহে। উভতি চাই এই হেৰুৱা দিনবোৰ অথলে গ’ল বুলি যাতে আক্ষেপ কৰিবলগীয়া নহয়, তাৰ বাবে আঁচনি কৰক, working from home ৰ সময়ত কাম আৰু জীৱনৰ নতুন ভাৰসাম্য বিচাৰি উলিয়াওক, নতুন এবিধ কলা শিকাৰ ব্যৱস্থা কৰক। এষাৰ কথা আছে, সংকট অথলে যাবলৈ দিব নোৱাৰি। হয়তো আপোনাৰ নিজৰ প্ৰকৃত প্ৰতিভা আৱিষ্কাৰ কৰাৰ বাবে এইটোৱেই প্ৰকৃতিয়ে দান কৰা শেষ সুযোগ - ইয়াৰ সুপ্ৰয়োগ কৰক।\nফটাঢোল : আপোনাৰ দুখনমান আলোকচিত্ৰ পাম নেকি আমাৰ আলোচনীখনৰ বাবে?\nগৌৰাঙ্গলাল দাস : নিশ্চয়৷ দুখন দিছোঁ৷ এখন দিল্লীত তোলা আৰু আনখন Houston, USA তহৈ যোৱা Howdy Modi অনুষ্ঠানত তোলা৷\nফটাঢোল : আমাৰ আলোচনীখনৰ মুখ্য উদ্দেশ্য মূলতঃ অসমীয়া ভাষাত হাস্য ব্যংগৰ সাহিত্যৰ প্ৰসাৰ কৰোৱা কাৰণ আমি বিশ্বাস কৰোঁ যে হাঁহি হৈছে সঞ্জীৱনী শক্তি৷ হাঁহিলে হেনো মানুহৰ ভাগৰ পলায়, স্বাস্থ্যৰ উন্নতি হয়, আয়ুস বাঢ়ে৷ আপোনাৰ লগত এই অন্তৰঙ্গ আলাপ কৰি আমাৰ বৰ ভাল লাগিল৷\nআপুনি অসমী আইৰ গৌৰৱ, আশাকৰোঁ আপোনাৰ পৰা আগলৈয়ো আমি বহুত কথা শিকিব পাৰিম৷ লগতে আপোনাৰ নতুন কৰ্মক্ষেত্ৰখনিত সফল হওক, অসমৰ নাম উজলাই সকলোকে অনুপ্ৰাণিত কৰক তথা আপোনাৰ সুস্বাস্থ্য আৰু দীৰ্ঘায়ু কামনা কৰি, আন্তৰিক কৃতজ্ঞতা জনাই আজিলৈ সামৰিছোঁ৷ ধন্যবাদ৷\nসাক্ষাৎকাৰটি যুগুতালে : ফটাঢোল আলোচনীৰ সম্পাদনা সমিতিৰ হৈ নীলাঞ্জনা মহন্তই৷\n« ডলী ক্ৰিয়েচনৰ একাদশ নিবেদন-ছবি : ভিনিহি ও ভিনিহি- ডলী তালুকদাৰ\nমাৰ ক্ষেত্ৰত এনে হৈছিল.. শব্দ বিভ্রাট-মন্দিৰা শৰ্মা »\nবহুত ভাল লাগিল সাক্ষাৎকাৰটো পঢ়ি। ধন্যবাদ নীলাঞ্জনা বা সাক্ষাৎকাৰ যুগুটোৱাৰ বাবে।\nবিৰাট ভাল লাগিল দেই পঢ়ি।ধন্যবাদ তেখেতলৈ আৰু ধন্যবাদ নীলাঞ্জনা বা 😊 আমাক জানিবলৈ সুজোগ দিয়াৰ বাবে\nবহুত ভাল লাগিল।উত্তৰবোৰ বৰ ৰসালভাবে দিছে তেখেতে।\nতেখেতৰ উত্তৰ দিয়াৰ ধৰণটো বৰ ভাল লাগিল। ধন্যবাদ।\nখুবেই ভাল লাগিল…\nখুব ভাল লাগিল পঢ়ি ।অসমীয়াৰ গৌৰৱ গৌৰাংগ\nবহুত ভাল লাগিল , এই সুযোগতে তেখেতলৈ শ্ৰদ্ধা জ্ঞাপন কৰিলো আৰু আমাক তেখেতৰ বিষয়ে জানিবলৈ সুবিধা কৰি দিয়াৰ বাবে সম্পাদকলৈ ধন্যবাদ জনালো ।\nএইটোৰ বাবেই ৰৈ আছিলোঁ৷ মানুহজন যিদৰে বুদ্ধিদীপ্ত সেইদৰে উত্তৰবোৰো আকৰ্ষণীয়৷\nকুশলে থাকক তেখেত\nসাক্ষাৎকাৰটি পঢ়ি বহুত ভাল লাগিল৷ তেও ব্যৱহাৰ কৰা শব্দবোৰ পঢ়ি লাগিল যে তেও এজন সাহিত্যানুৰাগীও৷\nমাতৃভাষাৰ ক্ষেত্ৰত তেওৰ ধাৰণাটো জানিও ভাল লাগিল৷\nপঢ়ি ভাল পালো৷\nবহুত ভাল লাগিল।তেখেতৰ শব্দৰ ব্যৱহাৰ চমৎকাৰ।\nভাল লাগিল সাক্ষাৎকাৰটি, এজন উচ্চ শিক্ষিত ব্যক্তিৰ সহজ সৰল কথা ।বাক্যৰ গাথনি বৰ মনোৰম ।\nখুব ভাল লাগিল. 👍\nতেখেতৰ শব্দচয়ন আৰু বাক্যগাঁঁ‌থনি ইমান উচ্চখাপৰ যে ঈৰ্ষা নকৰি নোৱাৰিলো। সম্পাদকলৈ অশেষ ধন্যবাদ অসমৰ সুযোগ্য সন্তানজনৰ সাক্ষাৎকাৰটো আমাক পঢ়িবলৈ এনেদৰে সুবিধা কৰি দিয়াৰ বাবে। লগতে তেওঁৰো সুস্বাস্থ্য কামনা কৰিলোঁ।\nবহুত ভাল লাগিল সাক্ষাৎকাৰ টো।\nসাক্ষাৎকাৰটি খুব ভাল লাগিল ৷ তেওঁৰ ৰসিকতা আৰু বাকপটুতা মানিবলগীয়া ৷ নীলাঞ্জনা বা ধন্যবাদ আপোনাক ৷\nকালি বেটুপাত দেখি পাগল হৈ গ’লো । ৰৈ আছিলোঁ পঢ়িবলৈ সাক্ষাৎকাৰটো । ধন্যবাদ ।\nতেখেতৰ অসমীয়া শব্দজ্ঞান দেখি শ্ৰদ্ধা আৰু বাঢ়ি গ’ল।\nবহুত ধন্যবাদ তেখেতলৈ, আমাক এই সুবিধা দিয়াৰ বাবে। ফটাঢোল ই-আলোচনীৰ সকলো পাঠকৰ লগতে সম্পাদনা সমিতিৰ তৰফৰ পৰা তেখেতলৈ আন্তৰিক ধন্যবাদ জ্ঞাপন কৰিলো।\nনীলাঞ্জনা, তোমালৈও ধন্যবাদ। আমাক এইকণ সুবিধাৰ আয়োজন কৰি দিয়াৰ বাবে\nধন্যবাদ দাদা৷ মোৰ দৰে এজনীক সম্পাদনাৰ দৰে গুৰুদায়িত্ব দি এই সুবিধা দিয়াৰ বাবে লগতে এই সাক্ষাৎকাৰটো গ্ৰহণ কৰাৰ সময়ত সকলোপ্ৰকাৰৰ সহযোগ তথা সমৰ্থনৰ বাবে৷\nফটাঢোলৰ বাবে এক গৌৰৱৰ সময়।\nসুন্দৰ। ভাল লাগিল।\nTekhetor kisu kotha Jani bohut val lagil\nভাল লাগিল সাক্ষাৎকাৰটো৷ উত্তৰবোৰৰ শব্দপ্ৰয়োগ বেলেগ ধৰণৰ৷ সম্পাদক নীলাঞ্জনা মহন্তলৈও ধন্যবাদ৷\nএটি সুন্দৰ মনোগ্ৰাহী সাক্ষাৎকাৰ। বৰ ভাল পালোঁ। তেখেতৰ অসমীয়া ভাষাৰ শব্দজ্ঞান দেখি শ্ৰদ্ধা বাঢ়িল। উত্তৰসমূহ বৰ ৰসালকৈ বিস্তৃতভাৱে দিছে।\nধন্যবাদ বাইদেউ৷ বহুত সহায় কৰিলে আপোনালোকে\nখুব ভাল। কি শব্দচয়ন।\nসাক্ষাৎকাৰটি পঢ়ি বৰ ভাল লাগিল।\nVery nicely taken interview. Great reading. Keep up, thank you\nপোন প্ৰথমে ফটা- ধোলৰ সমূহ কৰ্মকৰ্তালৈ মোৰ আন্তৰিক অভিনন্দন যাচিলো।একোজন আদৰ্শবান ব্যক্তিৰ সৈতে অন্তৰংগ আলাপৰ মাজেদি নিগৰি ওলোৱা সঁচা নিৰ্ভেজাল ,কৰ্মোৎসাহী আচাৰ আচৰণৰ মাজেদি আমাৰ উঠি অহা চামে নিজকে বিচাৰি চোৱাৰ প্ৰেৰণা পাব।এই ধাৰাবাহিকতা অখূন্ন ৰাখি আমাক কৃতাৰ্থ কৰিব পৰাকৈ অনুষ্ঠানটিৰ সুস্থ জীৱন আৰু দীৰ্ঘায়ু কামনা কৰিলো।\nসাক্ষাৎকাৰটি পঢ়ি খুব ভাল লাগিল৷ তেখেতৰ বিষয়ে কিছু নজনা কথা জানিলোঁ৷\nসাক্ষাৎকাৰটো ভাল লাগিল। ‘মৌচাক’ৰ ‘ আমি কেনেদৰে পঢ়িছিলোঁ ‘ শিতানত তেখেতৰ বিষয়ে পঢ়া মনত পৰে। সম্পাদকক বিশেষভাবে ধন্যবাদ জনাইছোঁ এই সাক্ষাৎকাৰটিৰ বাবে।\nআন্তৰিক ধন্যবাদ গীতালি৷\nবৰ ভাল লাগিল সাক্ষাৎকাৰটি পঢ়ি।\nএনেকুৱা বহু মূল‍্যৱান সাক্ষাৎকাৰটি সম্পাদনা কৰি আমাৰ বাবে আগবঢ়াই দিয়াৰ বাবে ফটাঢোল ই-আলোচনীৰ সম্পাদক তথা সমূহ কৰ্ম-কৰ্তালৈ আন্তৰিক কৃতজ্ঞতা জ্ঞাপন কৰিলোঁ।💐💐\nবেনী তাঁতি চুন্দী\nসাক্ষাৎকাৰটো পঢ়ি বৰ ভাল লাগিল ৷অসমীয়া ভাষা সাহিত্যৰ দখল অতুলনীয়


ক'ভিডৰ তৃতীয় ঢৌৰ বাবে দেশ সাজু থাকিব লাগিব: উচ্চতম ন্যায়ালয় - Prag News\nHomeব্ৰেকিং নিউজক'ভিডৰ তৃতীয় ঢৌৰ বাবে দেশ সাজু থাকিব লাগিব: উচ্চতম ন্যায়ালয়\nক’ভিডৰ তৃতীয় ঢৌৰ বাবে দেশ সাজু থাকিব লাগিব: উচ্চতম ন্যায়ালয়\nনতুন দিল্লী : দেশত কৰ’নাৰ তৃতীয় ঢৌৰ আশংকা৷ অধিক বিপজ্জনক হ’ব পাৰে কৰ’নাৰ তৃতীয় লহৰ৷ কেন্দ্ৰীয় চৰকাৰক তৃতীয় ঢৌৰ সম্বৰ্ধত সতৰ্কবাণী দিছে স্বাস্থ্য বিশেষজ্ঞই৷ তৃতীয় লহৰত অধিক আক্ৰান্ত হ’ব পাৰে শিশু৷ তৃতীয় লহৰ সন্দৰ্ভত উচ্চতম ন্যায়ালয়ৰ পদক্ষেপ গ্ৰহণ কৰে৷ কেন্দ্ৰৰ পৰা প্ৰস্তুতিৰ সবিশেষ বিচাৰিলে ন্যায়ালয়ে৷\nআৰু পঢ়িব পাৰিব : ক’ভিড পৰিস্থিতিক লৈ মুখ্যমন্ত্ৰীৰ গুৰুত্বপূৰ্ণ নিৰ্দেশ !\nউচ্চতম ন্যায়ালয়ে বৃহস্পতিবাৰে কয় যে দেশখনক ক’ভিড-১৯ৰ তৃতীয় ঢৌৰ বাবে সাজু থাকিব লাগিব৷ এই তৃতীয় ঢৌত অধিক ক্ষতিকাৰক হ’ব পাৰে শিশুসকল৷ লগতে চৰকাৰক অক্সিজেনৰ ষ্টক সৃষ্টি কৰাৰ প্ৰয়োজনীয়তাৰ ওপৰত গুৰুত্ব আৰোপ কৰিবলৈ নিৰ্দেশ দিয়ে।\nদিল্লীত অক্সিজেনযোগান ৭০০ মেট্ৰিক টনৰ পৰা হ্ৰাস নকৰিবলৈ নিৰ্দেশ ন্যায়ালয়ৰ৷ উচ্চতম ন্যায়ালয়ৰ মতে, ‘ক’ভিড-১৯ ৰোগীৰ চিকিৎসা কৰি থকাৰ স্বত্বেও দিল্লীৰ লোকসকলৰ মৃত্যু হৈছে আৰু অক্সিজেন যোগানৰ অভাৱৰ বাবে বহুতে প্ৰাণ হেৰুৱাইছে বুলিও অস্বীকাৰ কৰিব নোৱাৰি।’\nPrevious articleক’ভিড পৰিস্থিতিক লৈ মুখ্যমন্ত্ৰীৰ গুৰুত্বপূৰ্ণ নিৰ্দেশ !\nNext articleপ্ৰথমবাৰৰ বাবে তামিলনাডুৰ মুখ্যমন্ত্ৰী হিচাপে শপত গ্ৰহণ ডিএমকেৰ মুৰব্বী এম কে ষ্টেলিন


এলিয়েন সুন্দৰী – অমিতাভ মহন্ত – ফটাঢোল\nএলিয়েন সুন্দৰী প্ৰতিযোগিতাৰ ছেমি ফাইনেলিষ্ট ‘কিৰিন’ পৃথিৱীৰ মিছ ইউনিভাৰ্ছ প্ৰতিযোগিতাত অংশগ্ৰহণ কৰিবলৈ ধৰাতললৈ আহিল৷ এই প্ৰতিযোগিতা ক’ত হ’ব, কেনেকৈ ৰেজিষ্ট্ৰেচন হ’ব কিৰিনে একো নাজানে ৷ কেৱল এলিয়েন সুন্দৰী প্ৰতিযোগিতাত বিজয়ী হ’ব নোৱাৰাৰ পোতক তুলিবলৈ কিৰিনে পৃথিৱীলৈ ঢাপলি মেলিছে ৷ কিৰিনে এফনেটৰ ত্ৰুগুলত চাৰ্চ কৰি চালে নিশ্চয় গোটেই খবৰখিনি পালেহেঁতেন, কিন্তু লৰালৰিৰ কোবত তাইৰ সময়েই নহ’ল ৷\nকিৰিন আহিছে টৰেণ্ট গ্ৰহৰ পৰা ৷ এই গ্ৰহৰ প্ৰাণী সাধাৰণতে অতি বুদ্ধিমান, তথ্য প্ৰযুক্তিৰ ক্ষেত্ৰত অতি আগবঢ়া ৷ কিন্তু কিৰিন অলপ ব্যতিক্ৰম, তাইৰ বুদ্ধি অলপ কম ৷ কেৱল এফনেটত এই প্ৰতিযোগিতাখনৰ খবৰ পঢ়িয়েই তাই ফ্লাইং ফলচ্ স্কিনখন পিন্ধি পৃথিৱীলৈ আহিছে, লক্ষ্য তাই নিজেও নাজানে ৷ একো চিনি নাপায় কিৰিনে ত্ৰুগুল ট্ৰেকৰ মতে আহি আহি গুৱাহাটী নামৰ চহৰ এখনত নামিল ৷\nকিৰিনে এয়াৰ কেম’ফ্লেজ মোড অন কৰিয়েই লেণ্ড কৰিছিল৷ ফলত স্বাভাৱিকতেই কোনো মানুহে তাইক দেখা নাছিল ৷ তাইৰ শৰীৰত থকা ছফ্টৱেৰটোৰ দ্বাৰা পৃথিৱীৰ সকলো ভাষাকে কনভাৰ্ট কৰিব পাৰি ৷ আৰু কিছুদিন আগতেই তাই ‘অল ইন ওৱান’ভোকেল কৰ্ডডালো ইনষ্টল কৰি লৈছে ৷ গতিকে কিৰিনে পৃথিৱীত আহি বিশেষ একো চিন্তা কৰিবলগীয়া নাই ৷\nকিৰিনৰ সন্মুখত এখন কিতাপৰ দোকান। এখন আলোচনীত এজনী ধুনীয়া ছোৱালীৰ ফটো দেখিলে, আলোচনীত লিখা থকা কথাখিনি তাই কনভৰ্টাৰেৰে পঢ়ি চালে, “কৰীণা, দ্যা ৰিয়েল বিউটি ৷” এই ছোৱালীজনাৰ নাম তাৰমানে কৰীণা ৷ কিৰিনৰ বৰ মন গ’ল কৰীণাৰ লগত কথা পাতিবলৈ ৷ তাই কৰীণাৰ ছবি স্কেন কৰি ছাউণ্ডৱেব অন কৰি কথা আৰম্ভ কৰিলে ৷\nকৰীণাৰ কোনো উত্তৰ নাই ৷ বোধহয় পৃথিৱীত ছাউণ্ডৱেব মেছেজ কাম নকৰে ৷ টৰেণ্ট গ্ৰহত কোনোবাৰ ছবি নিজৰ দেহত থকা বিল্ড ইন কম্পিউটাৰত স্কেন কৰি ছাউণ্ডৱেবৰে মেছেজ কৰিলেই কথা ক’ব পাৰি ৷ এই মেছেঞ্জাৰৰ নাম য়ু মেছেঞ্জাৰ ।\nকিৰিন হতাশ হ’ল ৷ কৰীণাই হয়তো ক’ব পাৰিলেহেঁতেন এই প্ৰতিযোগিতাখন ক’ত হ’ব ৷\nইমানপৰে কিৰিন কেম’ফ্লেজ মোড অন কৰি অদৃশ্য হৈ আছিল ৷ গতিকে দোকানৰ মালিকে তাইক দেখা নাছিল ৷ দোকানত থকা একমাত্ৰ গ্ৰাহক সাংবাদিকজনেও তাইক দেখা নাছিল ৷\nকিৰিনে ভাবিলে শ্বপ বীঙ মানে দোকানীজনে এই প্ৰতিযোগিতাখন ক’ত হ’ব সেয়া হয়তো জানিব! গতিকে তাই মানুহৰ ৰুপ ধাৰণ কৰাৰ সিদ্ধান্ত ল’লে। কৰীণা কাপুৰৰ ছবিখন স্কেন কৰা আছিলেই ৷ সেই ছবিখনকেই ‘ফেইচ কনভাৰ্টৰ’ ফ’ল্ডাৰত পেষ্ট কৰি ‘কনভাৰ্ট ইনটু হিউমেন’আইকনত ক্লিক কৰি এয়াৰ কেম’ফ্লেজ মোডৰ পৰা ওলাই আহিল ৷\nদোকানীজন ব্যস্ত হৈ থকা বাবে কৰীণাৰুপী কিৰিনক দেখা নাপালে ৷ কিন্তু সাংবাদিক মহোদয়ে ঠিকেই দেখা পালে। মুহূৰ্ত্ততে পদোন্নতি, ব্ৰেকিং নিউজ, আপোনাৰ অনুভৱ আদি বিভিন্ন শব্দ সাংবাদিকৰ মগজুৰে পাৰ হৈ গ’ল। লগে লগে প্ৰশ্নবাণ আৰম্ভ হৈ হ’ল\n: কৰীণাজী আপ য়াহা?\nকিৰিনে লেংগুৱেজ কনভাৰ্টাৰ অন কৰিলে ৷ বীঙটোৱে সুধিছে, ‘আপুনি ইয়াত কেনেকৈ’? কিৰিনে সাংবাদিকৰ মগজু স্কেন কৰি বিশুদ্ধ অসমীয়াত উত্তৰ দিলে\n: মোক মিছ ইউনিভাৰ্ছ প্ৰতিযোগিতা ক’ত হয় সেই বিষয়ে খবৰ লাগিছিল ৷\nপ্ৰশ্ন শুনি সাংবাদিক মহোদয়ৰ মুৰ ঘূৰি গ’ল ৷ কৰীণা কাপুৰে সুধি আছে মিছ ইউনিভাৰ্ছ প্ৰতিযোগিতা ক’ত হ’ব, তাকো অসমীয়াত। কিবা এটাতো গণ্ডগোল হৈছে। যোৱাৰাতি অলপ নিচা হৈ ৰুমীৰ লগত ফোনত কাজিয়া হৈছিল বাৰু, কিন্তু মাতাল হোৱা নাছিল সি। মাতাল অৱস্থাত থাকিলেও সি ৰিপ’ৰ্ট ঠিকেই মেনেজ কৰে ৷ আজি কি হৈছে একো বুজিব পৰা নাই।\nহয়তো ছোৱালীজনী কৰীণা নহয়, দেখাতহে সাইলাখ একে। অলপ বুৰ্বক যেন লাগিছে। মুহূৰ্ত্ততে বিভিন্ন বুদ্ধি সাংবাদিকৰ মনলৈ আহিল, এটা ব্ৰেকিং নিউজ হৈ যাব ৷ ৰুমীৰ লগতো লাহে লাহে ভাল নলগা হৈ আহিছে ৷ এইবাৰ বিনয়ৰ অৱতাৰ হৈ সাংবাদিকে উত্তৰ দিলে\n: এই প্ৰতিযোগিতাখনৰ বিষয়ে ভালদৰে জানো ৷ যোৱা দুবছৰ আমাৰ চেনেলটোৱেই লাইভ টেলিকাষ্ট কৰি আছে ৷ মই আপোনাক সকলো ঠিক ঠাক কৰি দিম ৷ আপুনি একেবাৰে ঠিক মানুহকে পাইছে।\nমিছা আজিকালি তাৰ মুখতে থাকে ৷ কথাখিনি কৈ তাৰ নিজকে প্ৰতিযোগিতাখনৰ বিচাৰক যেন লাগি গ’ল ৷\nকিৰিনে এইবাৰ ক’লে\n: তেনেহলে আপুনি মোক তালৈ লৈ যাব নেকি বাৰু?\nতাইৰ কথা শুনি সাংবাদিকৰ মনত দুষ্ট ৰোমাণ্টিক বুদ্ধি খেলিবলৈ ধৰিলে ৷ আগৰেপৰা এই খেল খেলাত সি পাকৈত ৷\nএইবাৰ নিউজ বীঙটোৱে তিনিচকীয়া এক অদ্ভুত যান এখন মাতি আনিলে ৷ স্কেন কৰি চাওঁতে ড্ৰাইভাৰ বীঙটো ওচৰৰে দেশ এখনৰ বুলি গম পোৱা গ’ল ৷ বিদেশী ড্ৰাইভাৰ! ! ! নিউজ বীঙটো বৰ পাৱাৰফুল হ’ব, কিৰিনে মনে মনে ভাবিলে। বীঙটোৱে উঠাৰদৰে কিৰিনেও যানখনত উঠি ল’লে ৷\nৰিস্কা চলিছে সাংবাদিকৰ প্ৰিয় ‘ক্লাব মিণ্ট পাব’লৈ ৷ এইফালে কিৰিন ভিতৰে ভিতৰে ৰোমাঞ্চিত ৷\nপাবত লৈ গৈ নিউজ বীঙে কিৰিনক পানীৰ দৰে কিবা খাবলৈ দিলে ৷ তাই ‘ফুড টেষ্টিং ৰে’ ব্যৱহাৰ কৰি দেখিলে সেয়া খাব পাৰি ৷ এগিলাছমান খাই তাই সোৱাদ পালে, গতিকে হিচাপ নোহোৱাকৈ খাবলৈ ধৰিলে ৷\nএইফালে সাংবাদিক নিজৰ প্লেনমতে গৈ আছে ৷ তাইক মাতাল কৰি ল’ব পাৰিলেই তাৰ কাম সহজ হৈ যাব ৷ লাহে লাহে সি তাইৰ হাত এখনত ধৰিলে।\nকিৰিনে মন কৰিলে নিউজ বীঙটোৰ গাৰ পৰা ‘ৰোমাণ্টিক ৰে (ray)’ বাহিৰ হৈছে ৷ কিয় জানো তাইৰ পিংকিকৰ কথা মনলৈ আহিছে ৷ পিংকিক তাইৰ বিশেষ বন্ধু ৷ কিন্তু এতিয়ালৈ দুয়ো ফিটেড (Fitted) হোৱা নাই ৷ পিংককে কৈছে আগন্তুক ‘লাভ লাইট ডে’ত দুয়ো ৰেজিষ্ট্ৰেচন কৰি ফিটেড হ’ব ৷\n: তুমি বিবাহিতা নেকি?\nবিবাহিতা শব্দটোক কিৰিনে স্ক্ৰীণত দেখি ফিট বুলি বুজিলে ৷\n: নাই মই এতিয়াও বিয়া হোৱা নাই ৷\nৰোমাণ্টিচিজম ৰে হয়তো নিউজ বীঙে বেছিকৈ প্ৰয়োগ কৰিলে। কিৰিনে ধৰিব নোৱাৰা হ’ল। তাইৰ মনত পৰে তাই বীঙটোৰ লগত বহুত নাচিলে। নাচৰ তালে তালে বীঙে তাইৰ টেম্প’ৰেৰী স্কিন্ দুখনমান খুলিলে ৷\n: ব’লা মোৰ ৰুমলৈ যাওঁ।\nবীঙটোৱে কিৰিনক ফুচফুচাই কলে৷\nকিৰিন নিউজ বীঙৰ লগত ধলং-পলংকৈ তললৈ নামি আহিল ৷ নিচাগ্ৰস্ত, কানি-কাপোৰ অসংলগ্ন। পাবৰ তলতেই বহুত বীঙ ঘূৰাপকা কৰি আছিল ৷ কিৰিনক সেই ৰুপত দেখি এচামে কিৰিলি পাৰি উঠিল, এচামে আকৌ অপসংস্কৃতি ৰোধ কৰিবলৈ লগে লগে আগুৱাই আহিল। মুহূৰ্ত্ততে জনতাই কিৰিনক আগুৰি ধৰিলে, বেছিভাগৰে পৰা নিউজ বীঙৰ লগত খোৱা পনীয়বিধৰ গোন্ধ ৷ চাৰিওফালে বীঙবোৰৰ চিঞৰ-বাখৰ আৰম্ভ হ’ল ৷\nকিৰিনে দেখিলে নিউজ বীঙটো ক’ৰবাত পলাল। তাইক আগুৰি ধৰা সকলোৱে বিভিন্ন ৰে তাইলৈ নিক্ষেপ কৰিছে ৷ ৰে বোৰ যে ভাল নহয় সেয়া তাইৰ ইন্দিকেটৰে এলাৰ্ম দি তাইক সাৱধান কৰি দিছে ৷\nচাৰিওফালে হুলস্থুল ৷ বিভিন্ন টুকুৰা শব্দ যেনে মাৰ তাইক, চুলি খুৰাই দে, খোল খোল, ইহ একেবাৰে যেন কৰীণাহে…এইবোৰ চাৰিওফালৰ পৰা উৰি উৰি আহিল ৷ তাৰ মাজত ৰঙা টি ছাৰ্ট পিন্ধা বীঙ এটাই কিৰিনৰ ফলচ্ স্কিনবোৰ খুলিবলৈ চেষ্টা কৰি জোৰে জোৰে চিঞৰি আছিল ৷\n: ফিউজ লাইভ মাত, জল্দি জল্দি ৷\nটনা-আজোৰা চলি থাকোঁতেই কিৰিনে দেখিলে নিউজ বীঙটো আহি ওলাইছে, লগত এটা কেমেৰামেন বীঙ ৷ এইবাৰ কিন্তু তাৰ গাৰপৰা ৰোমাণ্টিক ৰে ওলোৱা নাই ৷ আগতে কেতিয়াও নাম নুশুনা ‘অনুভৱ ৰে’ তাইৰ গাত প্ৰয়োগ কৰি নিউজ বীঙে তাইক সুধিলে\n: মাজনিশাখন এই অৱস্থাত হাতে-লোটে ধৰা পৰি আপোনাৰ অনুভৱ কেনে?\nইতিমধ্যে কিৰিনৰ ধৈৰ্য্যৰ বান্ধ খুলি গৈছিল ৷ নিউজ বীঙটোৱে দিনটো ভাল ব্যৱহাৰ কৰি হঠাৎ যে এনেদৰে স্কিন্ সলাই দিব তাই ভবাই নাছিল ৷\nতাই ক্ৰুগুলত পঢ়িছিল এই হিউমান বীঙবোৰ জীৱশ্ৰেষ্ঠ কেটেগ’ৰীত পৰে। কিন্তু তাই পঢ়া শিয়াল, কুকুৰকেইটাতকৈ বেয়া কেটেগ’ৰী যেন লাগিছে দেখোন তাইৰ ৷ পিংককে ঠিকেই কৈছিল, ক্ৰুগুলত সকলো কথাতে বিশ্বাস কৰিব নোৱাৰি ৷\nকিৰিনৰ বিৰক্তি লাগিছে আৰু ৷ মিছ ইউনিভাৰ্ছ হোৱাৰ নিচা কেতিয়াবাই ফাটিছে ৷ তাই লগে লগে ঘূৰি যোৱাৰ সিদ্ধান্ত ল’লে ৷ লগে লগে এয়াৰ ক্লেম’ফেজ অন কৰিলে আৰু তাই বীঙবোৰৰ পৰা নিৰাপদ দুৰত্বলৈ উৰি গ’ল ৷\nচাৰিওফালে হাঁহাকাৰ, ক’লৈ গ’ল ছোৱালীজনী৷ পুলিছো আহি পাইছিল..ৰঙা টি ছাৰ্ট পিন্ধাজনে বীৰদৰ্পে পুলিছ আৰু কেমেৰামেনক কিৰিনৰ ফলচ্ স্কিন্ দেখুৱাই আছিল ৷ সাংবাদিকেও লাইভ কভাৰেজত ব্যস্ত ৷\nওপৰৰ পৰা কিৰিনে সকলো চাই আছিল ৷ পিংকিকে দিয়া ফলচ্ স্কীণখিনি নিউজ বীঙ আৰু ৰঙা বীঙৰ হাতত ৷ কিৰিনৰ মনত দুষ্ট বুদ্ধি খেলালে ৷ ওপৰৰ পৰা ৰে প্ৰয়োগ কৰি দুয়ো পিন্ধি থকা ফলচ্ স্কিনখিনি টানি লৈ তাই পুনৰ টৰেণ্ট অভিমুখে প্ৰস্থান কৰিলে ৷ পিংকিকক প্ৰেজেণ্ট দিব তাই, ৰঙা স্কিনটোৰে পিংকিকক কি যে ধুনীয়া লাগিব ৷\nকেমেৰামেন বীৰেনে প্ৰমোচনৰ এই সুৱৰ্ণ সুযোগ হেৰুৱাত নাই ৷ সেই স্থানত উপস্থিত ৰাইজ আৰু টিভিৰ দৰ্শকে ঠিকেই দেখিলে, আকাশত উৰি থকা কাপোৰৰ পিছে পিছে দৌৰিছে উলংগ দুই যুৱক ৷ পিছে পিছে অনুভৱ জানিবলৈ থ্ৰী ৱাইৰ সাংবাদিক ৷\n« ঠিকনাহীন বাৰ্তা – তুলিকা সোণোৱাল\nবে-ৰে-কিং নিউজ – মনজিত »\nকি সাংঘাতিক লিখিছা হে অমিতাভ। শব্দৰ অভাব, অনুভুতি ব্যক্ত কৰিবলৈ\nএটা শব্দত, সাংঘাতিক\nখুব ভাল লাগিল পঢ়ি অমিতাভদা\nআগতেই পঢ়ি থৈছিলো, আকৌ এবাৰ পঢ়িলো ৷ ভাল পালো ৷\nতোমাৰ লিখা টোৰে ই মেগাজিন খনৰ সৌষ্ঠৱ বাঢ়িল ৷ লিখি থাকিবা ৷\nধুনীয়া লিখিছে অমিতাভ বীঙে!\nঅমিতাভৰ লেখাবোৰৰ এক সুকীয়া সোৱাদ আছে। এই লেখাটো মনত থাকি যাব।\nঅনুপম লেখনি, চাই ফি ব্যংগ\nসাংঘাটিক । অলপ বেলেগ লাগিল।\nঢোল ফালি দিলে দেই ।\nসাংঘাতিক লেখনি। মন ভৰি গল


নৰেন্দ্ৰ মোডীৰ জন্মদিন : বিজেপিয়ে চলাব “সেৱা আৰু সমৰ্পণ অভিযান” -\nHomeৰাজনৈতিকনৰেন্দ্ৰ মোডীৰ জন্মদিন : বিজেপিয়ে চলাব “সেৱা আৰু সমৰ্পণ অভিযান”\nনৰেন্দ্ৰ মোডীৰ জন্মদিন : বিজেপিয়ে চলাব “সেৱা আৰু সমৰ্পণ অভিযান”\nনৰেন্দ্ৰ মোডীৰ জন্মদিন: বিজেপিয়ে চলাব “সেৱা আৰু সমৰ্পণ অভিযান”\nডিজিটেল ডেস্ক: ১৭ ছেপ্টেম্বৰত ৭১ বছৰীয়া হ’ব প্ৰধানমন্ত্ৰী নৰেন্দ্ৰ মোডী। প্ৰধানমন্ত্ৰীগৰাকীয়ে “ৰাইজৰ সেৱাত ২০ টা বছৰ” অতিক্ৰম কৰাৰ উপলক্ষত ১৭ ছেপ্টেম্বৰৰ পৰাই ২০ দিনীয়া কাৰ্যসূচীৰে বিজেপি দলে আৰম্ভ কৰিব – – “সেৱা আৰু সমৰ্পণ অভিযান”। উক্ত কাৰ্যসূচীৰ সৈতে সংগতি ৰাখি শাসনাধিস্থিত দলটোৱে আয়োজন কৰিব স্বচ্ছতা আৰু ৰক্তদান অভিযান। দলৰ মুৰব্বী জে পি নাড্ডাই কাৰ্যসূচীসমূহ সফল ভাৱে উদযাপন কৰাৰ বাবে দলটোৰ সকলো ৰাজ্যিক গোটলৈ নিৰ্দেশ জাৰি কৰিছে। লগতে দেশৰ বিজেপি বুথসমূহৰ পৰা প্ৰধানমন্ত্ৰীগৰাকীলৈ অভিনন্দন জনাই প্ৰেৰণ কৰা হ’ব ৫ কোটি পোষ্টকাৰ্ড।\nএই কাৰ্যসূচীৰ অংশ হিচাপে “বিনামূলীয়া খাদ্যশস্য আৰু ভেকচিন” দৰিদ্ৰলোকক প্ৰদান কৰাৰ বাবে প্ৰধানমন্ত্ৰীগৰাকীক অভিনন্দন জনাই বিভিন্ন স্থানত হ’ৰ্ডিং আঁৰি দিয়া হ’ব।দলীয় সদস্যসকলে প্ৰধানমন্ত্ৰীৰ জীৱনৰ বিভিন্ন ঘটনা বিষয়ক আলোকচিত্ৰৰ প্ৰদৰ্শনী অনুষ্ঠান আয়োজন কৰিব। প্ৰতিগৰাকী জনপ্ৰতিনিধি ৰেচন বিতৰণ কেন্দ্ৰলৈ যাব আৰু প্ৰধানমন্ত্ৰীক ধন্যবাদ জ্ঞাপন কৰি ভিডিঅ’ ক্লিপ প্ৰস্তুত কৰিব।\nএনে অনুষ্ঠানবোৰলৈ বুদ্ধিজীৱি আৰু বিখ্যাত ব্যক্তিসকলকো আমন্ত্ৰণ জনাই প্ৰধানমন্ত্ৰীগৰাকীৰ জীৱনৰ কৃতি আৰু কৰ্মৰাজিৰ বিষয়ে আভাস দিয়া হ’ব।\n২ অক্ট’ৱৰ অৰ্থাৎ গান্ধী জয়ন্তীৰ দিনাও এক ব্যাপক স্বচ্ছতা অভিযান চলোৱা হ’ব। খাদী আৰু থলুৱা সামগ্ৰী ব্যৱহাৰৰ হকেও ব্যাপক প্ৰচাৰ অভিযান চলোৱা হ’ব।\nযি নহওঁক, এই ব্যতিক্ৰমী আৰু ব্যাপক কাৰ্যসূচীয়ে প্ৰধানমন্ত্ৰীগৰাকীৰ ৰাজনৈতিক ভাৱমূৰ্তি উন্নত কৰত কিভাৱে সহায় কৰে সেয়াহে লক্ষ্যণীয় হ’ব। নক’লেও চলে, ক’ভিডৰ অতিচাৰ আৰু মূল্যবৃদ্ধিত দিক্-বিদিক হেৰুওৱা সাধাৰণ লোক কিম্বা কৃষক আইনে শংকিত কৰা কৃষকসকলৰ মাজত প্ৰধানমন্ত্ৰীৰ ভাৱমূৰ্তি শেহতীয়া সময়ত বহু পৰিমাণে ম্লান হৈছে।\nPrevious articleৰাজ্যৰ আগশাৰীৰ কনিষ্ঠ মহাবিদ্যালয়ৰ অধ্যক্ষ সন্মুখীন বিপদৰ !\nNext articleদেশজুৰি নিষেধ জাভেদ আখতাৰ! কোনে, কিহৰ বাবে জাৰি কৰিলে নিষেধাজ্ঞা?


প্ৰশিক্ষণ কাৰ্যসূচী | মাধ্যমিক শিক্ষা সঞ্চালকালয় | অসম চৰকাৰ, ভাৰত\nHome ❯ প্ৰশিক্ষণ কাৰ্যসূচী\n১০০ বছৰ পূৰ্ণ হোৱা বিদ্যালয়সমূহলৈ বিত্তীয় সাহায্য\nভেন্সাৰ শৈক্ষিক প্ৰতিষ্ঠানৰ প্ৰাদেশিকীকৰণ\nভ্ৰমণ ছুটিৰ ৰেহাই\nচুক্তিমূলক শিক্ষক কৰ্মীলৈ পাৰিশ্ৰমিক\nপ্ৰতিখন এইচ.এচ.এল.চি, আৰু এইচ.এচ.এচ.এল.চি. কেন্দ্ৰৰ চৌপাশৰ বেৰা নিৰ্মাণ\nকৰ্মজীৱনৰ অগ্ৰগতিৰ সুনিশ্চিত আঁচনি\nমাধ্যমিক বিদ্যালয়সমূহৰ শ্ৰেণীকোঠাত প্ৰভাৱশালী শিক্ষাদান আৰু শিক্ষা গ্ৰহণ প্ৰক্ৰিয়া কাৰ্যকৰী হবলৈ হলে শিক্ষকসকলৰ প্ৰশিক্ষণ বৰ প্ৰয়োজনীয়। সেয়ে মাধ্যমিক পৰ্যায়ৰ শিক্ষকসকলক প্ৰত্যেক মানসম্পন্ন চৰকাৰী বি.এড. মহাবিদ্যালয়লৈ প্ৰেৰণ কৰা হয়।\nমাধ্যমিক বিদ্যালয়সমূহৰ শ্ৰেণীকোঠাত প্ৰভাৱশালী পাঠদান আৰু শিক্ষা গ্ৰহণ প্ৰক্ৰিয়া কাৰ্যকৰী হবলৈ হলে শিক্ষকসকলৰ প্ৰশিক্ষণ বৰ প্ৰয়োজনীয়। সেয়ে, মাধ্যমিক পৰ্যায়ৰ হিন্দী শিক্ষকসকলক, প্ৰতি বছৰে প্ৰশিক্ষণৰ বাবে উত্তৰ গুৱাহাটীৰ হিন্দী শিক্ষক প্ৰশিক্ষণ মহাবিদ্যালয়লৈ প্ৰেৰণ কৰা হয়।\nচি চি আৰ টি প্ৰশিক্ষণ\nভাৰত চৰকাৰৰ সাংস্কৃতিক মন্ত্ৰালয়ৰ এক প্ৰধান অনুষ্ঠান সাংস্কৃতিক সম্পদ আৰু প্ৰশিক্ষণ কেন্দ্ৰই সমগ্ৰ দেশৰে চৰকাৰী বিদ্যালয়ত কৰ্মৰত শিক্ষকসকলৰ বাবে প্ৰশিক্ষণৰ কাৰ্যসূচী অনুষ্ঠিত কৰে। জলপানি বা বৃত্তি আৰু শিক্ষকৰ প্ৰশিক্ষণ সম্পৰ্কীয় সকলো বিষয়, অসম মাধ্যমিক শিক্ষা সঞ্চালকালয়ৰ ই.টি. শাখাত আলোচনা কৰা হয়।\nদৰ্শনকাৰীৰ গণনা: 362178


উপহাৰ আৰু প্ৰচ্ছায়া – মানবেন্দ্ৰ কুমাৰ শৰ্মা – ফটাঢোল\nউপহাৰ আৰু প্ৰচ্ছায়া – মানবেন্দ্ৰ কুমাৰ শৰ্মা\nঘৰৰ পৰা ওলাই খোজটো চোতালত পেলাব লওঁতেই পাছৰ পৰা মহাৰাণীয়ে মাত লগালেই নহয়! চাল্লা, আজি মোৰ যাত্ৰাই নাস্তি! যাত্ৰা কালে পাছৰ পৰা মাত লগাব নাপায় বুলি তেওঁৰ কিবা জ্ঞান থাকিলেহে! অ’তপৰ মই ঘৰত থকা সময়ত হ’লে মুখত পিঠা ভৰাই থ’ব আৰু এতিয়া ঘৰৰ পৰা বাহিৰলৈ বুলি ওলোৱাৰ মুহূৰ্ততহে সেইখিনি ওকালিব৷\nপিছে মইনো কি কৰিম? মনৰ ভিতৰত বিক্ষোভৰ আগ্নেয়গিৰি যিমান ভয়ংকৰ হ’লেও উপাই নাই, ৰজাৰ হুকুম অমান্য কৰিব পাৰিলেও এই মহাৰাণীৰ আজ্ঞা অমান্য কৰিব নোৱাৰি; আৰু তেনেকুৱা মৰসাহ দেখুওৱা বাহুৱলী এই জগতত নাই বুলিবও পাৰি৷ মইনো কোন কূটা?\n‘হেৰি নহয়, আজি জানমনিৰ ল’ৰাজনৰ বাৰ্থডে, ভাল চাই গিফ্ট এটা আনিবাদেই৷’\nএই কথাতহে মই চিন্তাত পৰিলোঁ৷ এওঁৰ কথা মানেই আদেশ৷ মোৰ দৰে নিমাখিত জীৱটোৱে সেই আদেশ অমান্য কৰি ঘৰতে মহাভাৰত এখন সৃষ্টি কৰাৰ নজিৰ নাই বুলিবই পাৰি৷ এইফালে মাহৰো শেষ, লালবাতি জ্বলিবলৈ আচলতে মোৰ একোৱেই বাকী নাই; পিছে তাকলৈ নো কাৰ কি আহে যায়? বঠা যিমানলৈ নবহিলেও পিঠিৰ ওপৰত উঠাই লোৱা নৌকাৰ ভাৰ লুইতে বহন কৰিবই লাগিব৷\nমুঠতে অৱস্থা মোৰ যি নহ’লেও, উপহাৰৰ নামত কিবা এটা লৈহে যে আজি ঘৰত সোমাব পাৰিম সেইটো নিৰ্ঘাত।\nঅৱশ্যে মোৰ বাবে অলপ সকাহৰ কথা এইটোৱেই যে ‘ভাল চাই গিফ্ট’ মানে ডাঙৰ আকাৰৰ কিবা এটা আনিলেই হ’ল, দামৰ কথাটো য’ত সিমান এটা মুখ্য নহয়৷ তেওঁৰ বিবেচনাত উপহাৰ বোলা বস্তুটো সহজতে আনৰ চকুত পৰা হ’ব লাগে৷ কথাটো অৱশ্যে হয়ো, যদি আনৰ নজৰতেই নপৰে উপহাৰ দিয়াৰ সাৰ্থকতাই বা থাকিল ক’ত? মোৰতো এনে লাগে, চালানী মাছৰ থাৰ্মকলৰ খালী বাকছ এটাও যদি ৰঙীন কাগজেৰে দেখনিয়াৰকৈ মেৰিয়াই কোনোবাদিনা আনি তেওঁৰ হাতত তুলি দিওঁ, উপহাৰৰ সেই আকাৰ দেখি ভাতৰ পাতত সিদিনা তেওঁ নিশ্চয় এপিচ হ’লেও মাংস মোক বেছিকৈহে দিব৷ তাৰ ভিতৰত শিল-বালি অলপ ভৰাই দুজনমানে ধৰি-মেলিহে কিবাকৈ অলপ ইফাল-সিফাল কৰিব পৰা হ’লেতো আৰু কথাই নাই! পিছে সমস্যাটো হ’ল তেনেকুৱা আকাৰৰ উপহাৰৰ আদান-প্ৰদান সচৰাচৰ নহয় বাবে সেই উপহাৰ দিওঁতাৰ কথা যে গৃহস্থৰ ভালকৈ মনত থাকিব সেইটো খাটাং৷ তেনেক্ষেত্ৰত গুমৰ ফাঁক হোৱাৰ পাছত কাক মই কোনখন মুখ দেখামহে? অতএব এনে বাসনা পৰিহাৰ কৰাই উচিত৷\nমুঠতে উপহাৰ পৰ্বই মানুহক কমখন নগুৰ-নাকতি নকৰেদেই৷ আত্মীয় কাৰোবাৰ বিয়াৰ খবৰ আহিলেই দিব লগীয়া উপহাৰৰ কথা ভাবি বহুতৰ টোপনি নাইকিয়া হয়, কিছুমানৰ শৰীৰৰ উৰ্দ্ধগামী বায়ুৰ জোখ সঠিক হিচাবত ৰাখিবলৈ আনকি ঔষধ খাবলগীয়া অৱস্থাৰো সৃষ্টি হয়৷ পৰিবাৰৰ সম্পৰ্কীয় কাৰোবাৰ এনে পৰ্ব আহিলেতো আৰু কথাই নাই! আনকি খুলশালীৰ বিয়াত উপহাৰৰ নামত পত্নীৰ ‘ডিমাণ্ড’ পূৰাব যাওঁতে আঠুৱা চাই ঠেং নেমেলাবোৰৰ ভালকৈয়ে ধাতু বাহিৰ হোৱাৰ অনেক নিদৰ্শন আছে৷\nপিছে, উপহাৰৰ অধ্যায়টো কিবাকৈ মিলালেও কাচিৎহে গৃহলক্ষ্মী সুপ্ৰসন্ন হোৱা দেখা যায়৷ এই কথাক কিবাকৈ আওকাণ কৰিব পাৰিলেও বিয়া খাবলৈ গৈ যদি দেখে যে গৃহস্থই আপোনাৰ উপহাৰ চাই নাক কোঁচাইছে- তেতিয়া বিয়াৰ উলাহে আপোনাৰ হিয়া নধৰা হয়৷ আপোনাৰ কাণত পৰা-নপৰাকৈ নিকট আত্মীয় কিছুমানতো শুনাবলৈও ইতস্ততঃ নকৰে- ‘হু! বৰ একেবাৰে গিফ্টডাল দিছে৷ তাতকৈ নিদিয়া হ’লেই ভাল আছিল৷’\nমোৰতো প্ৰায়েই খেলিমেলি লাগে- প্ৰকৃততে উপহাৰ পোৱাৰ আশাতহে এই অনুষ্ঠানবোৰৰ ঢাক-ঢোল কিছুমানে নবজায়তো?\nআচলতে উপহাৰ শব্দটোৱে মাৰত্মক৷ আপোনাৰ পচন্দই পৰিবাৰৰ মুখচন্দ্ৰলৈ নমাই অনা প্ৰচ্ছায়াৰ প্ৰভাৱ যদি গ্ৰহণকৰ্তাৰো মুখমণ্ডলত পৰা যেন পায়, তেতিয়াতো ‘ফাট মেলা বসুমতী পাতালে লুকাও’ অৱস্থাই আপোনাৰ শেষ পৰিণতি৷ ‘না ঘৰ কা না ঘাট কা’ হ’ব নোৱৰাৰ ক্ষোভত আপোনাৰ বিগলিত হোৱা হিয়াক সান্তনা দিবলৈ কিন্তু সময়ত কোনো নাথাকে৷ বিয়াৰ দিনা ‘মান’ ধৰাৰ নামত জ্যেষ্ঠজনক সেৱা কৰি কৰি আপুনি যিমানেই আঁঠুৰ ছাল নাইকিয়া নকৰক কিয়, নিজৰ বুলি ভাবি যিমানেই ভাল ভাল উপহাৰ নিদিয়ক কিয়, এচামে কিন্তু মুখ ফুলাবই৷ ‘চাওঁ, চাওঁ তোকনো কি দিলে? তাইক দিয়াখন যে ইম্মা…ন ধুনীয়া নহয়! মোকো যিডালহে দিলে তাতকৈ নিদিয়া হ’লেই ভাল আছিলদেই৷ আৰু মইতো এনেকুৱা কাপোৰ নিপিন্ধোঁয়েই, এনেয়ে পেলাই দিয়াতকৈ কাৰোবাৰ বিয়া-চিয়াতহে দিব লাগিব৷’\nআগতে এনে পৰ্বত নিমন্ত্ৰণ ৰক্ষাৰ বেলিকা সম্পৰ্কীয় মানুহবোৰে কিতাপ এখন বা খাম এটা লৈ গৈছিল৷ টকাৰ পৰিমাণটো পঞ্চাচ বা তাৰ ওপৰৰ হ’লে খাম ব্যৱহাৰ কৰাৰ যুক্তি নাছিল৷ দিওঁতাজনে কিছু সময় সেই নোটখন হাতত লৈ জোকাৰি থাকে, মানে-দেখহ শুনহ, আমি খামৰ মানুহ নহয়অ! খাম মানেই যেন দহ/বিছ টকীয়া মানুহহে! তথাপি এইখিনিয়ে কিন্তু আৰ্থিক দিশত কিছু গৃহস্থক কম সকাহ দিয়া নাছিল৷\nআজিকালি ট্ৰেণ্ড সলনি হ’ল৷ এতিয়া উপহাৰ মানেই দোকানলৈ দৌৰক- তাত হৰেক ৰকমৰ বস্তু সজাই থোৱা থাকে৷ দেখিলে এনে লাগে যেন ইটোতকৈ সিটোহে চৰা৷ পিছে সেই পেঁপা কাঢ়া বাঘটোৰ দৰেই ইতিমধ্যে আপোনাৰ নেজৰো ছেলাবলৈ আৰু একোৱেই বাকী নাই, সেয়েহে মন থাকিলেও বেছি পইচা খৰচ কৰাৰ আপোনাৰ সামৰ্থ নাই; এইফালে দেখাতো লাগে ভাল৷ সাতে-পাঁচে মিলাই আজিকালি গ্লাছৰ বাতি-চেটৰ খুব কদৰ৷ সকলোৱে জানে, এইবোৰ বিশেষ একো কামত নাহে৷ কিন্তু মুখ লজ্জা ৰক্ষা পৰে৷ ঠাইতেই উপহাৰৰ পেকেট খুলি চোৱাৰ দস্তুৰ হ’লে এই ক্ষেত্ৰত অনেকৰ সান্দহ খোৱা বালি যে তল পৰিব সেইটো কিন্তু খাটাং৷ পূজাৰ পাছত বিসৰ্জিত মূৰ্তিয়ে ক’ৰবাত লাং খাই পৰি থকাৰ দৰে পিছলৈ উপহাৰৰ এই পেকেটবোৰো ঘৰৰেই এচুকত অৱহেলিত হৈ পৰি থাকে৷ কাৰোবাৰ নিমন্ত্ৰণ ৰক্ষাৰ বেলিকা এই প্ৰথাৰ বিনিময় যেতিয়া অৱশ্যাম্ভৱী হৈ উঠে তেতিয়াহে সেইবোৰলৈ মনত পৰে, স্মৃতিৰ বৰপেৰা খুচৰি মনত পেলাবলৈ চেষ্টা কৰে- ‘আমাকনো উপহাৰৰ নামত সিহঁতে কি দিছিল?’ পিছে পয়মালটো হ’ল হেজাৰ চেষ্টা কৰিলেও সময়ত এই কথা মনত নপৰে৷ গতিকে তাৰ মাজৰ পৰাই কিবা এটা উলিয়াই ৰঙচঙীয়া কাগজেৰে বন্ধা হয়৷ এনেদৰেই কাৰো কামত নহাকৈ কেতবোৰ সামগ্ৰীয়ে বিশ্ব পৰিভ্ৰমণ কৰি থাকে৷\nমোৰ ল’ৰাৰ জন্মদিনত জানমণিহঁতে কি উপহাৰ দিছিল ঠিক ময়ো মনত পেলাব পৰা নাই৷ সেয়েহে আমাৰ গোঁসানী সন্তুষ্ট হোৱাকৈ কিবা এটা কিনিলেই হ’ল৷\nঅৱশ্যে এইবোৰক লৈ মোৰ আচলতে সিমান চিন্তাও নাই, খাবলৈহে মাতিছে; গতিকে খোৱাটোৱেই মেইন কথা৷ তেনে ঠাইত উপস্থিত হৈয়েই মই ভালকৈ উশাহ এটা টানো৷ মনঃপূত সৌৰভটো নাকত সোমালে মোৰ মন-প্ৰাণ ভৰি যায়৷ এনেয়ো খোৱা-বোৱাত মই চাৰ্বাক দৰ্শন মানি চলা মানুহ- ‘যাবজ্জীবেৎ সুখং জীবেৎ ঋণং কৃত্বাং ঘৃতং পিবেৎ৷’ পিছে মোৰেই দুৰ্ভাগ্য, সেই যে কিবা বোলেন- কপালৰ লিখন নাযায় খণ্ডন, তেনেকুৱাই আৰু৷ ‘বুফে চিষ্টেম’ত মোৰ থালখন হেঁপাহমতে সজাই উদৰ পুৰাই খাবলৈ সুযোগ পোৱাৰ দিনাখন ঘৰ সোমোৱাৰ পিছত তেওঁ যিখনহে মহাভাৰতৰ সৃষ্টি কৰে নহয়- সেই গালিত পেটত হাত দি মোৰ নিজকেই কিবা বকাসুৰ যেন লাগে৷ হাজাৰ হওক জীৱনে-মৰণে মোৰ সুখ-দুখত চামিল হোৱাৰ আশাভৰা পণ লৈয়েই তেওঁ এদিন এইখন ঘৰত সোমাইছিল, ময়ো সেই কথাত ইতিবাচক সঁহাৰি দিয়েই অগ্নিক সাক্ষী কৰি সাত পাক খাইছিলোঁ৷ সেয়েহে মোৰ খোৱাৰ পৰিমাণ আৰু ভংগীমাই ইতিমধ্যে তেওঁৰ কটা খেদোৱা নাকৰ বাকী ৰোৱা অৱশিষ্টখিনি অক্ষুণ্ণ ৰখাৰ স্বাৰ্থত এতিয়ালৈ মোৰ বহুবাৰ ভীস্ম প্ৰতিজ্ঞা লোৱা হৈছে৷ আজিকালি তেওঁ লগত থাকিলে মই একেবাৰে ডায়েটিং কৰা মানুহৰ দৰেহে থালখন সজাওঁ৷ মোৰ ওচৰে-পাজৰে গোগ্ৰাসে খাই থকা মানুহবোৰলৈ চাই ঈৰ্ষাৰ চকুলো টোকাৰ বাহিৰে মোৰ আৰু বেলেগ উপায় নাথাকে৷ তথাপি বকাসুৰৰ দৰে হেঁপাহ পলুৱাকৈ খাই পত্নীৰ আত্মসন্মান লাঘৱ কৰা অনুচিত বুলি শাস্ত্ৰত উল্লেখ আছে৷\nমই তেওঁৰ ভাল লগা ধৰণৰ উপহাৰ এটাই কিনিলোঁ৷ পেটটোৱেও কিবা কুৰুক-কাৰাক কৰি আছে৷ তথাপি গধূলিলৈ খালি ৰখাই ভাল৷ কুকুৰৰ নেজ ঘিঁউৰে যিমান মালিচ কৰিলেও চিধা নোহোৱাৰ দৰে পৰিবাৰ সমুখত কৰা মোৰ সেই ভীষ্ম প্ৰতিজ্ঞাও তেনে মতলীয়া কৰা সুবাস নসিকা ৰন্ধ্ৰত প্ৰৱেশ কৰাৰ লগে লগে কৰবালৈ উৰা মাৰে৷ ভাগ্যদেৱী সুপ্ৰসন্ন হ’লে তেওঁৰ চকুত ধুলি দি কিজানি আজি মোৰ হেঁপাহ পুৰোৱাৰ সুযোগ মিলেই! মুঠতে আশাই জীৱন৷\n« টেম্পো সংবাদ – দিপিকা ডেকা\nপৰিৱৰ্তন আৰু লটিঘটি – ৰেখা ডেকা »\nহাঃ হাঃ মজা লাগিল মানবেন্দ্ৰ! উপহাৰ নো কি হে, খানাহে মেইন!\nভাল লাগিল দেই।বুফেত আপোনাৰ শোকে খুন্দা মৰা চেহেৰাটো মনলৈ আহি গ’ল